SunOnline: Fehendhoo kudhin thauleemahtakkai falhu huraskurun nimumakaa dhimaalah\nފެހެންދޫ ކުދިން ތައުލީމަށްޓަކައި ފަޅުހުރަސްކުރުން ނިމުމަކާ ދިމާލަށް\nފާޠިމަތު ނަޒީފާ އަޙްމަދު 16 Jul 2021, 13:04\nގޮއިފުޅަފެހެންދޫއަކީ ޖޯގްރަފީގެ ގޮތުން މާޅޮސްމަޑުލު އަތޮޅާއި ވަކިން އޮންނަ އަތޮޅެކެވެ. ގޮއިފުޅަފެހެންދޫގެ ގޮއިދޫ, ފުޅަދޫ އަދި ފެހެންދޫގައި މީހުން ދިރިއުޅެމުންދާ އިރު, އެންމެ އާބާދީ މަދީ ފެހެންދޫގައެވެ. ކުޑަ އާބާދީއާ ހެދި އެރަށުގެ ސްކޫލު 2008 ވަނަ އަހަރު ބަންދުކުރަން ޖެހުނީވެސް ސްކޫލަށް ދާ ކުދިންގެ އަދަދު މަދުވުމުގެ ސަބަބުންނެވެ.\nއޭގެ ފަހުން ފެހެންދޫގައި ދިރިއުޅޭ ގާތްގަނޑަކަށް 30 އެއްހާ ދަރިވަރުން ކޮންމެ ދުވަހަކުވެސް ސްކޫލަށް ދާން ޖެހެނީ ޖެހިގެން އޮންނަ ގޮއިދޫ އަށެވެ. ކޮންމެ ދުވަހަކުވެސް ފަޅެއް ހުރަސްކޮށް ދަތުރުކުރަނީ އެވެ. ވެހޭ ވާރެއެއް އަތްވެއް ތަހައްމަލުކުރަމުން އެ ކުދިން މިވީހާ ދުވަހު ދަތުރުކުރަމުން ދިޔައީ ކުޑަ ޑިންގީއެއްގައެވެ.\nމި ތަކުލީފަށް މިދިޔަ އަހަރު ކޮންމެވެސް ވަރެއްގެ ލުޔެއް ލިބިގެންދިޔައީ ފޮރިން މިނިސްޓްރީ މެދުވެރިކޮށް އިންޑިއާއިން ފެހެންދޫއަށް ފެރީއެއް ހަދިޔާކުރުމުންނެވެ. އެކަމަކު އެ ފެރީއަކީ ދެ ރަށް ދޭތެރޭ އޮންނަ ތިލަ ފަޅު ހުރަސްކުރުމަށް އެކަށީގެންވާ ފެރީއެއްކަމާމެދު އޭރުވެސް އެރަށުގެ ރައްޔިތުން ދިޔައީ ވިސްނަމުންނެވެ.\nއެހެންނަމަވެސް މި ހުރިހާ ދައްޗަކަށް ނިމުމެއް އައުމުގެ މަލަމަތި މިވަނީ ފެންނަން ފަށާފައެވެ. ފެހެންދޫ ސްކޫލް ކުދިން ފަޅު ހުރަސްކުރަން ޖެހޭ ކުރުން ނިމުމުގެ މަލަމަތި ފެންނަން މި ފެށީ ސަރުކާރުގެ ސެޓެލައިޓް ސްކޫލް ޕްރޮގްރާމްގެ ތެރެއިންނެވެ. އެ ޕްރޮގްރާމްގެ ދަށުން ފެހެންދޫ ސްކޫލްގައި އިމާރާތް އަޕްގްރޭޑް ކުރުމުގެ ގެ މަސައްކަތް ހަވާލު ކުރުމާއެކުގައެވެ.\nމިއާއެކު އުފެދޭ އަނެއް ސުވާލަކީ ސެޓެލައިޓް ސްކޫލަކީ ކޮބާތޯއެވެ. ސެޓެލައިޓް ސްކޫލް ކޮންސެޕްޓްއަކީ މައި ބޮޑު ސްކޫލަކާއި ގުޅިފައިވާ އެހެން ކުދި ސްކޫލުތަކެވެ. މައި ސްކޫލު އެހެން ތަނެއްގައި ހުރިނަމަވެސް އެ ސްކޫލުގެ ދަށުން ހިންގާ ކުދި އެހެން ސްކޫލުތައް އެހެން ސަރަހައްދުތަކުގައި އޮޕަރޭޓްކުރަމުންދާނެއެވެ. ބަލާނީ މައި ސްކޫލުގެ ބައެއްގެ ގޮތުގައެވެ. މިއީ ރާއްޖެ ފަދަ ގުދުރަތީ ގޮތުން ކަނޑުގެ ސަރަހައްދު ބޮޑު އަދި ރަށްތަކަކަށް ބަހާލެވިފައިވާފަދަ ގައުމަކާއި ވަރަށް ގުޅޭ ކޮންސެޕްޓެއްކަމަށްވެސް ބެލެވިދާނެއެވެ.\nސެޓެލައިޓް ސްކޫލްގެ ގޮތުގައި ޤާއިމްކުރާ ފެހެންދޫ ސްކޫލްގެ 02 ކްލާސްރޫމް އަދި އޮފީސް އިމާރާތް އަޕްގްރޭޑް ކުރުމުގެ މަސައްކަތް ހަވާލުކުރުމުގެ އެގްރިމެންޓްގައި ސޮއި ކުރީ އިއްޔެއެވެ. ޖުމްލަ 1.3 މިިލިއަން ރުފިޔާގެ މި މަސައްކަތް އެޑިއުކޭޝަން މިނިސްޓްރީއިން ހަވާލުކުރީ 30 ދުވަހުގެ ތެރޭގައި ނިންމާ ގޮތަށެވެ.\nމި މަސައްކަތް ހަވާލުކުރީ ކޭޑީ އެންޓަޕްރައިސަސްއާއެވެ. ކޭޑީ އެންޓަޕްރައިސަސްގެ ފަރާތުން ސެޓެލައިޓް ސްކޫލު އިމާރަތްކުރުމުގެ މަސައްކަތުގެ އެއްބަސްވުމުގައި ސޮއި ކުރެއްވީ އެ ކުންފުނީގެ ޓެންޑާ އޮފިސަރު އަބްދުﷲ މާހިރެވެ. އެޑިޔުކޭޝަން މިނިސްޓްރީގެ ފަރާތުން ސޮއި ކުރެއްވީ ސްޓޭޓް މިނިސްޓަރު އަހުމަދު ރިޔާޒެވެ.\nފެހެންދޫގައި ސެޓެލައިޓް ސްކޫލެއް އިމާރާތްކުރަން ކޭޑީ އެންޓަޕްރައިސަސްއާ އެކު ސޮއިކުރުމުގެ ރަސްމިއްޔާތުގެ ތެރެއިން. -- ފޮޓޯ/އެޑިއުކޭޝަން މިނިސްޓްރީ\nމިއީ 12 ވަރަކަށް އަހަރު ކުރިން ފެހެންދޫގެ ސްކޫލް ބަންދުކުރިފަހުން އެ ރަށުގެ ކުދިން ތަހަައްމަލުކުރާ އެކި ކަހަލަ މައްސަލަތަކަށް ކޮންމެވެސް ވަރެއްގެ ހައްލެއްކަމަށް ބެލެވެއެވެ. މި ހުރިހަ ދުވަހު މަޖުބޫރުވެފައިވަނީ ތައުލީމު ހާސިލުކުރުމަށްޓަކައި ހަފުތާއަކު ފަހެއް ނުވަތަ ހަ ދުވަހު ބޮޑު ބޮޑު ފަޅެއް ހުރަސްކޮށް ޖެހިގެން އޮންނަ ގޮއިދޫ ސްކޫލަށް ދަތުރުކުރާށެވެ.\nމި އެއްބަސްވުމުގައި ސޮއިކުރުމާއެކު ފެހެންދޫ ކުދިންނަށް އާ އުންމީދުތަކެއް ލިބިގެންދާނޭއިރު އެކުދިންގެ ތައުލީމަށްވެސް މިކަމުން ހެޔޮ ބަދަލުތަކެއް އަންނާނެކަމަށް ބެލެވެއެވެ. އަމިއްލަ ރަށުގައި ކިޔެވުމުގެ ފުރުސަތު އަނެއްކާވެސް ލިބުމުގެ މަލަމަތި ފެންނަން ފަށާފައިވާތީވެއެވެ.\nހިރިލަންދޫ ބެލެނިވެރިންނަށް އިތުރު މާޔޫސްކަމެއް!


Ali waheed ah dhauvaa kuran varah avahah PG ah fonuvaanan: Fuluhun | Mihaaru\nއަލީ ވަހީދަށް ދައުވާކުރަން ވަރަށް އަވަހަށް ޕީޖީ އަށް ފޮނުވާނަން: ފުލުހުން\nކުރީގެ ޓޫރިޒަމް މިނިސްޓަރު އަލީ ވަހީދު، ފުލުހަށް ހާޒިރުވެވަޑައިގަތުމަށްފަހު ނޫސްވެރިންނާ ވާހަކަދައްކަވަނީ.-- ފޮޓޯ: އަހުމަދު އަވްޝަން/ މިހާރު\nމުވައްޒަފުންތަކަކަށް ޖިންސީ ގޯނާ ކުރިކަމުގެ ތުހުމަތުގައި މަގާމުން ވަކިކޮށްފައިވާ ކުރީގެ ޓޫރިޒަމް މިނިސްޓަރު އަލީ ވަހީދުގެ މައްޗަށް ދައުވާ ކޮށްދިނުމަށް އެދި ވަރަށް އަވަހަށް ޕްރޮސެކިއުޓާ ޖެނެރަލް (ޕީޖީ) އޮފީހަށް ފޮނުވާނެ ކަމަށް ފުލުހުން މިއަދު ބުނެފި އެވެ.\nފުލުހުންގެ މީޑިއާ އޮފިޝަލަކު ވިދާޅުވި، އަލީ ވަހީދުގެ މައްސަލައިގެ ތަހުގީގުގެ ބޮޑު ބައި ނިންމާފައިވާ ކަމަށެވެ. މިހާރު ކުރިއަށް ގެންދަނީ، ޕީޖީ އަށް ފޮނުވުމުގެ ކުރިން ފުރިހަމަ ކުރަންޖެހޭ ބައެއް ކަންކަން ނިންމުން ކަމަށް އޮފިޝަލް ވިދާޅުވި އެވެ.\nޓޫރިޒަމް މިނިސްޓްރީގެ އަންހެން މުވައްޒަފުންތަކަކަށް އަލީ ވަހީދު ޖިންސީ ގޯނާކުރި ކަމަށް ބުނާ މައްސަލަ ފެންމަތިވުމާއެކު، ވަޒީރުކަމުން އިސްތިއުފާ ދެއްވުމަށް ރައީސް އިބްރާހިމް މުހައްމަދު ސޯލިހު އެންގެވި އެވެ. އެކަމަކު، އިސްތިއުފާ ނުދެއްވުމުން ރައީސް ވަނީ މިިދިޔަ ޖުލައި،9ގައި އޭނާ މަގާމުން ވަކިކުރައްވައިފަ އެވެ.\nAli waheed ah thuhumath kuraa massala fuluhun balan fashaifi\nމިއީ ޖިންސީ ގޯނާގެ ތުހުމަތުގައި ރާއްޖޭގައި ވަޒީރަކު މަގާމުން ވަކިކުރެއްވި ފުރަތަމަ ފަހަރެވެ.\n"އަޅުގަނޑު ދެކޭގޮތުގައި މިއީ ރޭވިގެން ހިންގާފައިވާ ޖަރީމާއެއް އަޅުގަނޑާ ދެކޮޅަށް. އެހެންވެ އަޅުގަނޑު [ފުލުސް އޮފީހުގައި] ދަންނަވާފައި އޮންނާނެ ކުރާ ހުރިހާ ތުހުމަތުތަކަށް އިންކާރުކުރާ ކަމަށް،" މައްސަލައިގެ ތަފުސީލަށް ވަޑައިނުގެން އަލީ ވަހީދު ވިދާޅުވި އެވެ.\nއޭނާ ވިދާޅުވި ގޮތުގައި، ވަޒީރުކަމުން އިސްތިއުފާ ނުދެއްވީ އެ ތުހުމަތުތައް ގަބޫލު ނުކުރައްވާތީ އެވެ. ރައްޔިތުންގެ ތެރެއަށް ނުކުމެވަޑައިގެން މަސައްކަތް ކުރައްވަމުން ގެންދެވީ އިހުލާސްތެރިކަމާއެކު ކަމަށާއި އިންސާފު ލިބޭނެ ކަމަށް އުއްމީދު ކުރައްވާ ކަމަށް ވިދާޅުވި އެވެ.\n"މި މައްސަލައާ އަޅުގަނޑު ކުރިމަތިލާނަން،" ވަރަށް ޔަގީންކަމާ އެކު އަލީ ވަހީދު ވިދާޅުވި އެވެ.\nMiee raavaigen hingaafaivaa jareemaa eh, insaafu veri thahugeegakun kusheh nukuraakan saafuvaane: Ali Waheed\nއަލީ ވަހީދަށް ކުރާ ޖިންސީ ގޯނާގެ ފުރައްސާރައިގެ ތުހުމަތަށް 15 މީހެއްގެ ބަޔާން ނަގާފައިވާ ކަމަށް ފުލުހުން ވަނީ ކުރިން ބުނެފަ އެވެ. އޭގެ ފަހުން އެ މައްސަލައާ ގުޅޭ ތަފްސީލެއް ނުދެ އެވެ.\nއެ ތުހުމަތުތަކާ ގުޅިގެން އަލީ ވަހީދުގެ މޮބައިލް ފޯނާއި ލެޕްޓޮޕް ވެސް ވަނީ ފުލުހުންގެ ބެލުމުގެ ދަށުގަ އެވެ. އަދި އޭނާގެ ޕާސްޕޯޓު ވެސް ވަނީ ހިފަހައްޓައިފަ އެވެ.\nފުލުހުން ޓޫރިޒަމް މިނިސްޓްރީ ޖިންސީ ގޯނާކުރުން އަލީ ވަހީދު، ކުރީގެ ޓޫރިޒަމް މިނިސްޓަރު ޖިންސީ އަނިޔާ\n15 ކޮމެންޓް, 35 ރިއެކްޝަންސް\nފިލްމު އަލީވަހީދު : ފެށުނީވެސް އަލީވަހީދު ކޮޅަށް3ގޯލްއިން. މެޗްނިމޭއިރު ނަތީޖާއަކަށް ވުން ގާތީ ތިނެއް ސުމަކުން ސްކޯ ފެށި ނިމު އިރު ( ޑްރޯ ) މެޗެއް ގޮތަށް. ޑްރޯ މެޗެއްގޮތުގައި ގަޒިއްޔާ ނިމޭނީއޭ.\nހެލްތު މިނިސްޓަރު އަމީނުއާއި ތިޔަވިދާޅުވާ އަލީ ވަހީދުމެންނަކީ ޕޯޑިއަމްތަކުގައި އަނގަތަޅާލަން ރަގަޅު ބައެއް. ސަރުކާރެއް ހިންގުމުގެ ގާބިލުކަން ހުރިބައެއް ކަމަށް ހިއެއް ނުވޭ. މިހާރުވެސް ތިކަމާބެހޭ ޚިޔާލު ހޯދުމުގެ ސަރވޭއެއް ކޮށްފިއްޔާ ނަތީޖާ ފެންނާނެ!\nއަލީ ވަހީދު ސްޕީކަރަށް ލައިގެން ގްރޫޕެއް އެއްކޮށްގެން ނަހުލާއަށް ގުޅާ ސަކަރާތްޖަހާ ކޮވިޑުގެ ހުރިހާކަމެއްކުރީ ތިމަންނައޭ ކިޔައިގެން ފޮނިކެނޑުމުން އޭނާގެ މެޗުއިރިޓީ ލެވެލް ސާފުވެއްޖެ. އެކަމަކު ތިޔަބުނާ ޖިންސީގޯނާ މައްސަލައަކީީ އިންސާފުވެރިކޮށްދާ ކަމެއްތޯ އަދިވެސް ސާފެއްނުވޭ. އެއްވެސް ހެއްކެއް ހުރިތޯ ނުވަތަ ނެތްތޯވެސް ނޭނގެ.\nމުހައްމަދު ފަޒީން ޖައުފަރު\nއަލީ ވަހީދަކީ ޓޫރިޒަމް މިނިސްޓަރަކަށް ގާބިލް ފަރާތެއްނޫން. އަދި ސަރުކާރުގެ އިސްމަގާމެއް އަދާކުރުމުގެ ކެޕޭސިޓީއެއްވެސް ނުހުންނާނެ. ސިޔާސީ ހަރަކާތާއި ޕޯޑިއަމްތަކަށް ފަރިތަވެދާނެ. އެކަމަކު ތިލަވެގެންއުޅޭ މައްސަލައަކީ ބަޔަކު އަޑީގައި ތިބެގެން ރާވައިގެން ކުރާކަމެއް ވައްތަރުޖަހާ. މިކަހަލަ އެތަށްކަމެއް ފެންމަތިވޭ އެކަމަކު އަލީ ވަހީދުގެ މައްސަލަ އެކަނިބަލާތީ ސުވާލު އުފެދޭ. ތަންދޮރުނުފިލާ ވަޒީރުންނަށް މަގާމްދީގެން ކަންކަން ނުވުމުގެ ޒިންމާ ނަހަންޖެހޭނީ އިބޫ\nދައުވާކުރޭ. އެކަމަކު ތިކަމަކީ ނަހުލާ މައްސަލައިގައި ބާރުހުރި ފަރާތަކުން ހިންގާ ޖަރީމާއެއް. ހަގީގާތް ސާފުވާ ދުވަހެއް އަންނާނެ.\nތި ކަމަށް އަހަރެއް ނުވިއްޔާ ރަނގަޅެވެ. މެލޭޝިޔާ ފްލެޓް އަށް ދިޔައީ މަ ދެން ކުރެވޭނެ ކަމެއް ނޯންނާނެ އެވެ.\nރައީސް އޮފީހަށް ވަދެ ރައީސް ކީރިތި ކުރެއްވިތަން ފެނިގެން ވީ ފައިދާ އެއް އެބަ އޮތްތަ؟\nމި ދުވަސް (ދައުވާ ކޮށް ގޮޅީގަ އޮންނަ ދުވަސް) ވެސް ހިނގަިދާނެ\nމީނަ ގުރޫޕް ގޮވައިގެން ރެސޯޓުތަކަށްގޮސް އެހެރަ ކާލާ ކެއުމެއް..އަޑުބަރޭ ތިން އިރުކަނީ އިހިމަސް..ދެން ދައުލަތުން ބިލުކަނޑަނީ...މީ ދެން ފުކެއް ބޮޑުވަރު..


SunOnline: MDP ithuru 10 aharu verikamugai onnan jeheyne: Nasheed\nއެމްޑީޕީ އިތުރު 10 އަހަރު ވެރިކަމުގައި އޮންނަންޖެހޭ: ރައީސް ނަޝީދު\nއަހްމަދު އިޒްމީމް 23 Jan 2022, 01:36\nރައީސް ނަޝިދު އެމްޑީޕީގެ ޖަލްސާއެއްގައި ވާހަކަފުޅު ދައްކަވަނީ --- ސަން ފޮޓޯ/ މުހައްމަދު ހައްޔާން\nވެރިކަމުގައި އިތުރު 10 އަހަރު އެމްޑީޕީ އޮންނަންޖެހޭ ކަމަށް އެ ޕާޓީގެ ރައީސް އަދި ރައްޔިތުން މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nށ. ފޯކައިދޫގައި ބޭއްވި ރައްޔިތުންގެ މަޖިލީހުގެ ކޮމަންޑޫ ދާއިރާގެ ބައި އިލެކްޝަނުގައި ވާދަކުރައްވާ ކެންޑިޑޭޓް މުހައްމަދު ރާޝިދުގެ ކެމްޕޭން ޖަލްސާގައި ވާހަކަދައްކަވަމުން ރައީސް ނަޝީދު ވިދާޅުވީ ރައްޔިތުންގެ އާންމު ހާލަތު ރަނގަޅުވުމަށް ވެރިކަމުގައި އޮންނަންވީ އެމްޑީޕީކަމަށެވެ.\nރައީސް ނަޝީދު ވިދާޅުވީ ރައްޔިތުންގެ ތަސައްވަރާއެއްގޮތަށް ވެރިކަން ކުރާ ހަމައެކަނި ޕާޓީއަކީ އެމްޑީޕީކަމަށެވެ. އަދި ރައްޔިތުންނަށްޓަކައި ކަމެއް ކޮށްދިނީ ވެސް ހަމަ އެ ޕާޓީން ކަމަށް އެމަނިކުފާނު ވިދާޅުވިއެވެ.\n"ދިވެހި ރައްޔިތުންގެ ޑިމޮކްރެޓިކް ޕާޓީ އުފެއްދި ހިނގަމުން އަންނަނީ އެންމެ ބޭނުމަކަށް. ތިބޭފުޅުންގެ އާންމު ހާލަތު ރަނގަޅު ކުރެވޭނޭ ވިސްނުން އަޅުގަނޑުމެން ހޯދުން،" ރައީސް ނަޝީދު ވިދާޅުވިއެވެ.\nއެމަނިކުފާނު ވިދާޅުވީ އިންތިޒާމް ވެގެން ސިޔާސީ ހަރަކާތެއް ހިންގަން ފެށޭނީ ވެސް ރައްޔިތުންގެ އާންމު ހާލަތު ރަނގަޅުވެގެން ކަމަށެވެ. އަދިވެސް އެދެނީ އުފާވެރި ދިރިއުޅުމެއް ރައްޔިތުންނަށް ލިބުން ކަމަށްވެސް ރައީސް ނަޝީދު ވިދާޅުވިއެވެ.\nތަރައްގީއަކީ ހަމައެކަނި ކޮންކްރިޓުން ލިބޭނެ އެއްޗެއް ކަމަށް އެމަނިކުފާނު ގަބޫލު ނުކުރާކަމަށާއި އެމަނިކުފާނު ގަބޫލުކުރައްވާ ތަރައްގީއަކީ މީހާއަށް ލިބޭ ކުރިއެރުމާއި އެމީހާއަށް އަންނަ ބަދަލު ކަމަށް ރައީސް ނަޝީދު ވިދާޅުވިއެވެ.\n"އުމްރާނީ ބިނާތަކަކުން އަޅުގަނޑުމެންގެ ރައްޔިތެއް ތަރައްގީ ވެދާނެކަމަށް އެމީހުންގެ އާންމު ހާލަތު ބަދަލުވެދާނެ ކަމަށް ދެކެވޭ ދެކުމަކީ ކުށް ހީއެއް. ބޮޑު ހިލަ ބަނދަރެއް، އެއްގަމު ތޮއްޓެއް، ކޮންކްރީޓުގެ މިންވަރެއް އެއީ އެއްނޫން އަޅުގަނޑުމެން މި ދަންނަވާ ތަރައްގީ އަކީ،" ރައީސް ނަޝީދު ވިދާޅުވިއެވެ.\nއާމްދަނީ އިތުރުވެ ޖީބަށް ވަންނަ އެއްޗެއް މިއަދަށް ވުރެ ރަނގަޅުވުމަކީ އެދޭ އެދުމެއް ކަމަށާއި, އެކަމަށް އެންމެ ފަހުން ނިންމި ނިންމުމަކީ, އެންމެ ކުޑަ އުޖޫރަ ކަނޑައެޅުން ކަމަށް ވިދާޅުވިއެވެ.\nމީގެ އިތުރުން ރައީސް ނަޝީދު ވިދާޅުވީ ކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ވެރިކަމުގައި އެމަނިކުފާނު ގެންގުޅުއްވި ހަމައެކަނި ސިޔާސަތަކީ އެންމެން އެއްތަނަކަށް އެއްކޮށް ތޮއްޖެއްސުން ކަމަށެވެ.\nއަންނަ މަހުގެ ފަސް ވަނަ ދުވަހު ބާއްވަން ހަމަޖެހިފައިވާ ކޮމަންޑޫ ދާއިރާގެ ބައި އިލެކްޝަނުގެ ފޯރި އެ ދާއިރާގައި އަންނަނީ ގަދަވަމުންނެވެ.\nރައީސް ނަޝީދާއެކު ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުވެސް އެ ކެމްޕޭނުގައި ބައިވެރިވެވަޑައިގަތުމަށް އެ ރަށަށް ވަޑައިގަތުމަށް ނިންމެވިއެވެ. ނަމަވެސް އެެރަށަށް ވަޑައިގަތުމުގެ ކުރިން ނެންގެވި ކޮވިޑްގެ ސާމްޕަލް ޕޮޒިޓިވްވުމާ ގުޅިގެން އެ ދަތުރަގައި ބައިވެރިވެވޭ ގޮތްވަނީ ނުވެފައެވެ.\nކޮމަންޑޫ ދާއިރާގެ ބައި އިލެކްޝަނުގައި ވެރިކަންކުރާ އެމްޑީޕީގެ ފަރާތުން ވާދަކުރައްވަނީ ފޯކައިދޫ ކައުންސިލްގެ ކުރީގެ ރައީސް މުހައްމަދު ރާޝީދެވެ. އިދިކޮޅު ޕީޕީއެމްގެ ފަރާތުން ވާދަކުރައްވަނީ ހޯމް މިނިސްޓްރީގެ ކުރީގެ ޑެޕިއުޓީ މިނިސްޓަރު މޫސާ ފަތުހީ އާދަމެވެ. އަދި އެމްއެންޕީގެ ފަރާތުން ވާދަކުރައްވަނީ ކުރީގެ ޓީޗަރެއް ކަމުގައިވާ އަބްދުލް ހައްނާނު އިދުރީސްއެވެ.


ފާފައެއް ކުރެވިއްޖެ! ދެން ހަދާނީ ކިހިނެއް؟ – DhiSalafiyyah\nފާފައެއް ކުރެވިއްޖެ! ދެން ހަދާނީ ކިހިނެއް؟\n10/03/2012 ޢާންމު ލިޔުން, މުޖުތަމަޢުއައްޝައިޚު އިބްރާހީމް ޝަމީމް\nﷲތަޢާލާ އަޅުގަނޑުމެން މިދުނިޔެއަށް ފޮނުއްވެވީ އުޚްރަވީ ޙަޔާތް ބާއްޖަވެރިކުރުމަށް މަސައްކަތްކުރުމަށެވެ. މިކަމަށްޓަކައި އެއިލާހުވަނީ ނަބީބޭކަލުންނާއި ރަސޫލުބޭކަލުން ފޮނުއްވައި އަޅުގަނޑުމެންނަށް އިރުޝާދުދެއްވާފައެވެ. ހުއްދަކަންތަކާއި ޙަރާމްކަންތައް ބަޔާންކުރައްވާފައެވެ. ނަމަވެސް ރެއާއިދުވާލު އަޅުގަނޑުމެން މަގުފުރައްދައި، އަބާއްޖަވެރީންގެތެރެއިންވާ ބައެއްކަމުގައި އަޅުގަނޑުމެން ހެދުމަށް މަސައްކަތްކުރަމުންދާ ޝައިޠާނާގެ ކެހިވެރިމަޅީގައި ގިނަ އިންސާނުންތައްވަނީ ޖެހިފައެވެ. ﷲތަޢާލާ ހުއްދަކުރައްވާފައިވާ އެތައްކަމެއް ވާއިރުވެސް، އެބައިމީހުން މިސްރާބުޖަހަމުން ދަނީ އެއިލާހު ޙަރާމްކުރައްވާފައިވާ މަދުކަންތަކާ ދިމާލަށެވެ. އެބައިމީހުން އެހިނގަނީ އެބައިމީހުންގެ އެންމެބޮޑު ޢަދުއްވުކަމުގައިވާ ޝައިޠާނާގެ ފިޔަވަޅުމަތީ ފިޔަވަޅު އަޅަމުންކަން އެބައިމީހުންނަށް އިޙްސާސްވެސް ނުކުރެވޭ ކަހަލައެވެ. އެޝައިޠާނާއަކީ އަޅުގަނޑުމެންގެ މަންމައާއި ބައްޕަ ސުވަރުގޭގައި ވަނިކޮށް އެދެބޭކަލުންނަށް ވަސްވާސްދީ ސުވަރުގެއިން ނެރެލި ބޮޑުވެގެންވާ ޢަދުއްވުކަން އެބައިމީހުން ހަނދާން ނެތުނުކަހަލައެވެ. ﷲތަޢާލާ އަޅުގަނޑުމެން އެންމެނަށްވެސް ހިދާޔަތް ދައްކަވާށިއެވެ!\nޝައިޠާނާ އަޅުގަނޑުމެން މަގުފުރައްދައި، އޭނައާއެކު ނަރަކައަށް އެއްލާލެވޭ ބައެއްކަމުގައި ހަދަން ރޭވުންތައް ރޭވިކަމުގައިވިއަސް، އަޅުގަނޑުމެންގެ ވެރިއިލާހު ﷲތަޢާލާގެ ރަޙުމަތް އަޅުގަނޑުމެންގެ މައްޗަށް ތަނަވަސްވެގެންވެއެވެ. އެއިލާހުވަނީ ފާފައަކަށް އަރައިގަނެވިއްޖެނަމަ، އެފާފައިން ޠާހިރުވާނޭ މަގު އަޅުގަނޑުމެންނަށް ތަނަވަސްކޮށްދެއްވާފައެވެ. މިގޮތުން އިޚްލާޞްތެރި ތައުބާއަކުން ތައުބާވެ، އެއިލާހުގެ މަގަށް ރުޖޫޢަވެއްޖެ އަޅަކަށް ފުއްސެވުމާއި ދިންނެވުންވާކަން އެއިލާހުވަނީ ބަޔާންކުރައްވާފައެވެ. އެހެންކަމުން ފާފަތަކުން ޢިޚްލާސްތެރި ތައުބާއަކުން ތައުބާވެއްޖެނަމަ، އެއަޅަކު އެ ޚިޔާރުކުރީ ﷲތަޢާލާގެ ރުއްސެވުމާއި ދިންނެވުން ލިބެނިވި މަގުކަން ކަށަވަރެވެ. ﷲތަޢާލާގެ ރަސޫލާ މުޙައްމަދު ޞައްލަﷲ ޢަލައިހިވަސައްލަމަގެ ތަރުބަވީ މަދަރުސާއިން ތަރުބިއްޔަތުވެވަޑައިގެންނެވި ބޭކަލުންގެ ކިބައިގައި މިހުރިހާކަމަކަށްވެސް އަޅުގަނޑުމެންނަށް ރިވެތިވެގެންވާ ނަމޫނާއެއް ވެއެވެ. މިގޮތުން އަންނަނިވި ޙަދީޘާއަކީ މިކަމުގެ ލާމަޘީލު މިޘާލެކެވެ.\nއާދެ، ޖުހައިނާ ޤަބީލާގެ ބޭކަނބަލެކެވެ. އެއްދުވަހަކު އެކަމަނާ ރަސޫލުﷲ ޞައްލަﷲ ޢަލައިހިވަސައްލަމަގެ އަރިހަށް ވަޑައިގަތެވެ. ކީއްކުރައްވަންތޯއެވެ؟ އެކަމަނާ ރަޖަމުކޮށްދެއްވުން އެދިއެވެ. އާދޭހެވެ. އެކަމަނާއަށް ޒިނޭކުރެވުނީއެވެ. އެހެންކަމުން އެކަމަނާ ބޭނުންވެވަޑައިގަންނަވަނީ އެފާފައިން ޠާހިރުވުމަށެވެ. އެކަމަށްޓަކައި ދެވޭ ކޮންމެ އަދަބަކަށްވެސް އެކަމަނާ ހިތުން ރުހުމުން ޤަބޫލެވެ. އެއީ އެކަމަނާ މަރާލުންކަމުގައިވިޔަސްމެއެވެ.\nއެހެންކަމުން އެކަމަނާގެ އިޢުތިރާފަށް ރިޢާޔަތްކޮށް ޙައްޤުއަދަބު އެކަމަނާއަށް ދެވުނެވެ. އާދެ، އެކަމަނާ ރަޖަމުކުރެވުނެވެ. ދެންފަހެ މާތް ނަބިއްޔާ ޞައްލަﷲ ޢަލައިހިވަސައްލަމް އެކަމަނާއަށްޓަކައި ދުޢާކުރެއްވިއެވެ. އެވަގުތު ޢުމަރު (رضي الله عنه) ވިދާޅުވިއެވެ. “އޭ މާތްﷲގެ ނަބިއްޔާއެވެ! އެއަންހެންމިހާ ޒިނޭކޮށްފައިވާއިރުވެސް ކަލޭގެފާނު އޭނާއަށްޓަކައި ދުޢާކޮށްދެއްވަނީތޯއެވެ؟.” އެހިނދު އެކަލޭގެފާނު ޙަދީޘްފުޅު ކުރެއްވިއެވެ. لَقَدْ تاَبَتْ تَوْبَةً لَوْ قُسِمَتْ بَيْنَ سَبْعِيْنَ مِنْ أَهْلِ المدِيْنَةِ لَوَسِعَتْهُمْ , وَ هَلْ وَجَدْتَ أَفْضَلَ مِمَّنْ جاَدَتْ نَفْسَهَا للهِ عَزَّ وَجَلَّ މާނައީ: “އެކަމަނާގެ ތައުބާވުން މަދީނާގެ އަހުލުންގެތެރެއިން ހަތްދިހަމީހުންނަށް ބަހާލެވުނުކަމުގައިވިއަސް އެބައިމީހުންނަށް އެވަރުން ފުދި އިތުރުވީސްއެވެ. ފަހެ އިޚްލާސްތެރިކަމާއެކު އެބޭކަނބަލެއްގެ ނަފްސު ﷲ عز و جل އަށްޓަކައި ދޫކޮށްލި މީހަކަށްވުރެ ހެޔޮކަންބޮޑުވެގެންވާ މީހަކު ކަލޭގެފާނަށް ފެނިވަޑައިގަތްތޯއެވެ.”\nލޮބުވެތި އަޚުންނާއި އުޚްތުންނޭވެ! ސަލަފުއްޞާލިޙުންގެ މިފަދަ ވާހަކަތައް ގިނަގިނައިން ކިޔައި ޢިބުރަތް ޙާޞިލުކޮށް، ކުރެވިފައިވާ ފާފަތަކުން އިޚްލާޞްތެރި ތައުބާއަކުން ތައުބާވެ ﷲގެ މަގަށް ރުޖޫޢަވުން އަވަސްކުރައްވާށެވެ! އަޅުގަނޑުމެންގެ ސަލަފުންނަށް ފާފައެއް ކުރެވޭހިނދު އެފާފައިން ޠާހިރުވުމަށްޓަކައި އެބޭކަލުންގެ ނަފްސު ޤުރުބާން ކުރައްވަން ޖެހިވަޑައިގަތަސް އެބޭކަލުން ފަސްޖެހިވަޑައިނުގަންނަވައެވެ. އެހެންކަމުން އަޅުގަނޑުމެންވެސް ކިތަންމެ ހިތްއެދޭ ކަމެއްކަމުގައިވިޔަސް އެއީ ފާފައެއްކަމުގައިވާނަމަ، ދޫކޮށް ﷲގެ މަގަށް ރުޖޫޢަވާ ބަޔަކަށް ވަމާހިންގަވާށެވެ.


19 vana Majlis'ves sirru'veri vaneetha?\n19 ވަނަ މަޖިލީސްވެސް ސިއްރުވެރިވަނީތަ؟\nމަޖިލީހުގެ މަސައްކަތްތައް ފަށައިގަނެ ބޮޑު ބަދަލުތަކެއް ފެނިގެންގޮސްފައިވޭ\nބައެއް ކޮމެޓީތައް ސިއްރުނުކުރުމަށް މުޤައްރިރުން މަސައްކަތްކުރައްވާ\nރައްޔިތުން ޖަވާބު ބޭނުންވާ ބައެއް ސުވާލުތަކާއި ގުޅޭ ކޮމެޓީތައް ސިއްރުކުރޭ\nކ. މާލެ | 19 ޖުލައި 2019 | ހުކުރު 17:30 | 14,390\nރައްޔިތުންގެ މަޖިލީހުގެ ޗެމްބަރު - ރައްޔިތުންގެ މަޖިލިސް\n19 ވަނަ ރައްޔިތުންގެ މަޖިލީސް އިންތިހާބުކުރުމަށް ކެމްޕޭންކުރި އިރު އެންމެ ގަދަޔަށްދެއްކި އެއް ވާހަކައަކީ މަޖިލީސްތަކުން ސިއްރިޔާތުގައި ހިންގަމުންގެންދިޔަ ކަންކަން ހާމަކުރާނެ ވާހަކަ އެވެ. މަޖިލީސް 19 އަކީ ސިއްރުވެރިތަނަކަށްވުމަށް ފުރުސަތު ނުދެއްވާނެކަމަށް ވިދާޅުވެ ދެއްކެވި ވާހަކަތަކެވެ.\nމެއި މަހުގެ 28 ވަނަ ދުވަހުގެރޭ 19 ވަނަ ރައްޔިތުންގެ މަޖިލީހުގެ މަސައްކަތް ފަށައިގަނެ ކުރިއަށްގެންދާއިރު، 19 ވަނަ ރައްޔިތުންގެ މަޖިލީހުން ވަނީ ބޮޑެތި ބަދަލުތަކެއް ރައްޔިތުންނަށް ދައްކާލާފަ އެވެ. ފުރިހަމަ މަޖިލީހެއް ހިނގާނެގޮތުގެ ރީތި މަންޒަރު 19 ވަނަ ރައްޔިތުންގެ މަޖިލީހުގެ ތެރެއިން މިހާތަނަށް ވަނީ ދައްކުވައިދީފަ އެވެ. މަޖިލީހުގެ ތަޅުމުގައި ކުރެވޭ ބަހުސްތަކުން ފެށިގެން ކޮމެޓީ މަރުހަލާގައި ކުރެވޭ މަސައްކަތްތަކާއި، ކޮންމެ ހަފްތާއެއްގެ ދެކޮޅުގައި ބާއްވާ ނޫސްވެރިންގެ ބައްދަލުވުންތަކަށް އެކަނި ބަލާލިނަމަވެސް މަޖިލީސް 19 ގެ ތަފާތުތަކަން ރައްޔިތުންނަށް ފެނިގެންދެ އެވެ.\nކުރާނެ މަސައްކަތެއް ނެތި، އެޖެންޑާކުރާނެ މައްސަލައެއް، ބިލެއް ނެތުމުން ޖަލްސާތައް ކެންސަލްކުރާކަށް ނުޖެހެ އެވެ. އުޅެންޖެހެނީ ކުރާނެ މަސައްކަތްތަކާއި، އެޖެންޑާކުރާނެ ކަންކަން ގިނަވެގެނެވެ. ގިނަ ދުވަހު ޖަލްސާތައް ނިންމާލާއިރުވެސް އެޖެންޑާގައި ހިމެނޭ ކަންކަމަށް އެއްކޮށް ބަހުސްކޮށް ނުނިމި އެއް މައްސަލައެއް ދެ ދުވަހު ތިން ދުވަހުވެސް އެޖެންޑާކުރަންޖެހިފައި އެބަހުރި އެވެ.\nހަމައެގޮތަށް ކޮމެޓީތަކުގައި ކުރާނެ މަސައްކަތްތަށް އޮތީ ފުނިޖެހިފަ އެވެ. ކޮމެޓީތަކުގެ މަސައްކަތްތަކުގެ ތެރޭގައި ރައްޔިތުންނާއި ގުޅުންހުރި ގިނަ މަސައްކަތްތަކެއް ހިމެނޭއިރު، 19 ވަނަ ރައްޔިތުންގެ މަޖިލީހުގެ ތެރޭގައިވެސް ވަނީ ސިއްރު ކޮމެޓީގެ ކުޅިގަނޑު ފެށިފަ އެވެ. ވަކިން ހާއްސަކޮށް ރައްޔިތުންނާއި ގުޅުންހުރި ބޮޑެތި މައްސަލަތައް ސިއްރުން ކުރިއަށްގެންދިއުމުގެ ސަގާފަތް ވަނީ އަށަގަންނަން ފަށާފައޭ ބުނެވިދާނެ އެވެ.\nބާ ކައުންސިލް ހާޒިރުކޮށް ބޭއްވި ރައްޔިތުންގެ މަޖިލީހުގެ ކޮމެޓީ ބައްދަލުވުމުގެ ތެރެއިން - ފޮޓޯ: ރާއްޖެ.އެމްވީ\nބައެއް މިސާލުތަކަށް ބަލާލާނަމެވެ. މިނިވަން ނިއުސްގެ ނޫސްވެރިޔާ އަހުމަދު ރިލްވާން އަބްދުﷲ ގެއްލުވާލުގައި ފުލުހުންގެ އިހުމާލެއްވޭތޯ ބެލުމުގެ މަސައްކަތް ރައްޔިތުންގެ މަޖިލީހުގެ ސަލާމަތީ ހިދުމަތްތަކާއި ބެހޭ ކޮމެޓީން ފެށި އެވެ. މައްސަލަ އެ ކޮމެޓީއަށް ވަނުމާއެކު އެއީ ބޮޑު ސިއްރެއްގެ ގޮތުގައި ކަނޑައަޅާ ވަނީ ކޮމެޓީގެ ދޮރުތައް ނޫސްވެރިންނަށް ބަންދުކޮށްލާފަ އެވެ. އޭގެފަހުން އެ މައްސަލާގައި ބާއްވާ އެ ކޮމެޓީގެ އެއްވެސް ބައްދަލުވުމަކަށް ނޫސްވެރިންނަކަށް ނުވަދެވެ އެވެ.\nއެމްއެމްޕީއާރުސީގެ ބޮޑު ހިޔާނާތަށް ބެލި ނަމަވެސް، ގިނަ މައުލޫމާތުތައް މެމްބަރުން ހޯދަވަމުންގެންދަވަނީ ސިއްރު ކޮމެޓީތަކުގެ ތެރޭގަ އެވެ. އެންމެފަހުން އޭސީސީ ރައްޔިތުންގެ މަޖިލީހަށް ހާޒިރުކުރި ދުވަހުވެސް ކަންވީ މި ދެންނެވިގޮތަށެވެ. ކޮމެޓީ ފަށާ މާ ގިނައިރުތަކެއް ނުވެ، ކޮމެޓީ ސިއްރުކޮށްލާފަ އެވެ. ނޭޝަނަލް އިންޓަރގްރިޓީ ކޮމިޝަން މަސައްކަތްތަކާއި ގުޅޭގޮތުން ސުވާލުކުރުމަށް ހާޒިރުކުރި ކޮމެޓީގައި އެ ކޮމިޝަންގެ މެމްބަރުންނަށް އޮތް ނުފޫޒުތަކުގެ ވާހަކަތައް ދެކެވުނު އެވެ. ނަމަވެސް އެ މެމްބަރުންނަށް ނުފޫޒު އަންނަނީ ކޮން ދިމާލަކުންކަމެއް ސާފުނުވެ އުޅެނިކޮށް ކޮމެޓީގެ ހުޅުވާލައިގެން ކުރިއަށްގެންދާ ބައި ވަނީ ނިންމާލާފަ އެވެ.\nކޮމެޓީތައް ސިއްރުކުރާއިރު އެކަމަށް އެންމެ ބޮޑަށް ބާރު އަޅާނީ ކޮމެޓީތަކަށް ހާޒިރުކުރެވޭ ކޮމިޝަންތަކާއި، އެކި އެކި ޒިންމާދާރު ބޭފުޅުންނެވެ. ކޮމެޓީއަށް ހާޒިރުކޮށް ފުރަތަމަ ސުވާލަށް ޖަވާބުދޭން ފަށާފަވެސް އެދޭކަމަކީ ކޮމެޓީ ސިއްރުކޮށްދިނުމަށެވެ. އާންމުކޮށް ހުޅުވާލައިގެން ކުރިއަށްގެންދާ ކޮމެޓީއެއްގައި މައުލޫމާތުތައް ހާމަކުރަން ކެރިވަޑައިނުގަންނަވާނެކަމަށެވެ. އެއިން ބޭފުޅަކަށް ސިއްރިއްޔާތުގައި ނޫންގޮތަށް ބަހެއް ބުނެވޭކަމަކަށް ނުވެ އެވެ. ފަހަރުގައި ހިންގާފައި ހުރި ޖަރީމާތަކުގެ ބޮޑުކަމުންކަމަށްވެސްވެދާނެ އެވެ.\nއޭސީސީގެ މެމްބަރުން ހާޒިރުކޮށް ބޭއްވި ކޮމެޓީ ބައްދަލުވުމުގެ ތެރެއިން -- ފޮޓޯ: ރާއްޖެ.އެމްވީ\nބައެއް ކުންފުނިތަކުގެ ވެރިން ހާޒިރުކޮށް ސުވާލުކުރުމުންވެސް އިވިގެންދަނީ ކޮމެޓީ ސިއްރުކޮށްދިނުމަށް އެދޭކަމަށް ވިދާޅުވާ ވާހަކަތަކެވެ. މިވެނި މައުލޫމާތެއް އާންމުކޮށް ހުޅުވާލައިގެން ކުރިއަށްގެންދާ ކޮމެޓީއެއްގައި ހިއްސާނުކުރެވޭނެކަމަށް ވިދާޅުވާ ވާހަކަތަކެވެ. ނަމަވެސް އެކަމުގައި ކޮމެޓީތަކުގެ މުޤައްރިރުންގެ ހުޝިޔާރުކަންވެސް ފާހަގަކޮށްލަންޖެހެ އެވެ. ބައެއް ކޮމެޓީތަކުގެ މުޤައްރިރުން ވަނީ އެފަދަ ވާހަކަތަކާއެކު ކޮމެޓީތަކުގެ މަސައްކަތްތައް އާންމުކޮށް ހުޅުވާލައިގެން ކުރިއަށްގެންގޮސްފަ އެވެ. އެބޭފުޅުން ނިމުނު5އަހަރު ހިންގި ޖަރީމާތަށް ހާމަކުރުވާފަ އެވެ.\nތެދެކެވެ. ބައެއް މައުލޫމާތުތަކަކީ ޤައުމީ ސަލާމަތާއި ގުޅިފައި ހުންނާނެ ފަދަ މައުލޫމާތުތަކެވެ. ނަމަވެސް ރައްޔިތުން އެ ސުވާލުތަކެއްގެ ޖަވާބަށް ފެންބޮވައިގަނެފައިވާ ސުވާލަށް ޖަވާބު ނުލިބި އެމައުލޫމާތުތައް ސިއްރުކުރަން ފުރުސަތުދިނުމަކީ ރައްޔިތުން ގަބޫލުކުރަން މާ ފަސޭހަ އަޑުތަކަކަށް ނުވާނެ އެވެ. އަދި އޭގެތެރެއިންވެސް ބޮޑެތި ހިޔާނާތާއި ވައްކަންތައް ހިންގި މީހުންނާއި، މިނިވަން މުއައްސަސާތަކަށް ނުފޫޒު ފޯރުވި މީހުންގެ ނަންތައް ސިއްރުކުރުމަކީ ރައްޔިތުން ބޭނުންވާނެގޮތެއް ނޫނެވެ.\n19 ވަނަ މަޖިލީސް ފެށި، ފެނުނު ރީތި މަންޒަރުތައް އެގޮތުގައި ފެނިގެންދިއުމަކީ ރައްޔިތުން ދެކެން ބޭނުންވާނެ މަންޒަރުތަކެވެ.


Sheereen gayah eri unda Israel hoadhanee\nއަލްޖަޒީރާގެ ނޫސްވެރިޔާ ޝީރީން އަބޫ އާޤްލާ - ޝީރީންގެ ބޮަލަށް އެރި އުންޑަ އިޒްރޭލުން ހޯދަނީ\nއަލްޖަޒީރާގެ ނޫސްވެރިޔާ ޝީރީން އަބޫ އާޤްލާ އިޒްރޭލުން މަރާލުން މުޅި ދުނިޔެ ކުށްވެރިކޮށްފި އެވެ. އިޒްރޭލުގެ ގާތް އެކުވެރި އެމެރިކާ އާއި ޔޫރަޕިއަން ޔޫނިއަން އަދި އިނގިރޭސި ގާނޫންހަދާ މަޖިލީހުގެ މެމްބްރުން ވެސް ވަނީ އިޒްރޭލުގެ ގޮތްކުޑަކަމާ މެދު ހައިރާންވެފަ އެވެ.\nއިޒްރޭލަށް ދުނިޔެއިން ކުރިމަތިކޮށްފައި މިހާރު އޮތް ސުވާލަކީ ޝީރީން މަރާލަން ޖެހުނީ ކޮން ސަބަބެއް އޮވެގެންތޯ އެވެ. އެމެރިކާ ބުނާ ގޮތުން އެ ސަބަބު އިޒްރޭލުން ބުނެދޭން ޖެހެ އެވެ.\nއެމެރިކާ އާއި ޔޫރަޕް އަދި އިނގިރޭސިންގެ މި އިހުސާސް އަރަބި ދުނިޔެ ގަބޫލެއް ނުކުރެ އެވެ. ހަމަ ޔަގީނުން ވެސް އެނގޭ ކަމަކީ އެމެރިކާ އާއި ބައިވެރިން އެދޭ ނަމަ ފަލަސްތީން މިހާރު އޮންނާނީ މިނިވަންވެފައި ކަމެވެ. ޝީރީން މަރާލި މީހަކު އިޒްރޭލަށާއި އެމެރިކާއަށް ފާޅުކަން ބޮޑު ގޮތުގައި މިހާރު ވެސް އެނގޭނެ ކަމެވެ.\nފަލަސްތީނަށް ހުރިހާ ނިކަމެތިކަމަކާއި ދުއްތުރާލެއް ޖައްސަނީ އެމެރިކާ އާއި އިނގިރޭސިވިލާތުންނެވެ. ދުނިޔޭގައި ހިނގާ ހުރިހާ އަނިޔާވެރި ކަމެއްގެ ފަހަތުގައި އޮތީ އެމެރިކާ އާއި އިނގިރޭސިވިލާތެވެ.\nޝީރީންގެ މަރާ ގުޅިގެން ދުނިޔެ އުތުރި އަރައިގަތުމުން އަމިއްލަ އެދުމުން ފޯވެފައި ތިބި އިޒްރޭލުގެ ވެރިން ތިބީ ނޭވާ އަވަސްވެފަ އެވެ. ބުނާނެ ނުބުނާނެ އެއްޗެއް ނޭގި މިހާރު ބުނަނީ ޝީރީން މަރާލި ބަޔަކު ނޭނގޭ ކަމަށެވެ.\nޝީރީން މަރާލި މައްސަލަ އިޒްރޭލުން ފުރަތަމަ އަޅުވަން މަސައްކަތްކުރީ ފަލަސްތީން މީހުންގެ ބޮލުގަ އެވެ. އިޒްރޭލުން ބުނީ އެއީ ފަލަސްތީން މީހުން ޖެހި އުންޑައެއް ކަމަށެވެ. އެކަމަކު ޝީރީންގެ ބޮލަށް އުންޑަ އަރާފައި ހުރީ ހަމައެހެން ހުރެފައި މީހަކު ޖަހާ ބަޑިއަކުން އުންޑައަރާ ގޮތަކަށް ނޫނެވެ.\nޝީރީންގެ ބޮލުގެ އަރިމައްޗަށް ވަޒަން އަރާފައި ހުރީ އުންޑަތަކުން ސަލާމަތްވާ ޝީރީންގެ ބޮލުގައި އަޅާފައި އޮތް ހެލްމެޓްގެ ތިރީ ކައިރިން ފާޅުވެފައި ހުރި ކުޑަ ތަންކޮޅަކަށެވެ. އެހެންކަމުން ބޮޑަށް ބެލެވެނީ އެއީ ހުޝިޔާރު ސްނައިޕަރަކު -- އަމާޒަށް ބަޑިޖަހާ މީހެއްގެ ހަމަލާއެއް ކަމެވެ.\nފަލަސްތީންގައި އެގައުމަށް ނިސްބަތްވާ ސްނައިޕަރުން އުޅޭކަމެއް ނޭނގެ އެވެ.\nއިޒްރޭލުގެ ދިފާާއީ ވަޒީރު ވިދާޅުވި ގޮތުގައި ނޫސްވެރިން ނުމަރަން އަސްކަރިއްޔާއަށް އޮންނާނީ އަންގާފަ އެވެ. އެހެންކަމުން ޝީރީން މަރާލި ގޮތެއް ހޯދުމަށްޓަކައި އޭނާގެ ގަޔަށް އަރާފައި ހުރި އުންޑަ ކޮންމެހެން ބޭނުންވެ އެވެ.\nއިޒްރޭލަށް އުންޑަ ބޭނުންވަނީ އެއީ އިޒްރޭލުގެ އަސްކަރިއްޔާގެ އިންވެންޓްރީން ބޭރުވި ވަޒަނެއްތޯ ބެލުމަށެވެ. އެކަމަކު މިކަން ކުރަން ވެސް ތިބީ އިޒްރޭލަށް ވާގިވެރިވެގެން ތިބި ޔޫދީންނާއި އެމެރިކާގެ ގޮތްކުޑަ އަސްކަރީ ޖާހިލުންނެވެ.\nއިޒްރޭލަށް އުންޑަ ހަވާލުކުރި ނަމަވެސް، ޒަމާންތަކެއްގެ ހޯދުމަށް ފަހު ވެސް ބުނާނީ އެއީ އިޒްރޭލުން ބޭނުންކުރާ ވައްތަރުގެ ބަޑިއަކަށް ލައްވާ ވަޒަނެއް ނޫން ކަމަށެވެ.\nއެހެންކަމުން އެވަޒަނާ މެދު އަމަލުކުރަން އެންމެ ރަނގަޅު ގޮތަކީ އަލްޖަޒީރާ އޮފީސް އިމާރާތުގައި ހަނދާނެއް ގޮތުގައި ބޭއްވުމެވެ. ނޫނީ ޓޫރިސްޓުން ޝައުގުވެރިވާ އެއްޗަކަށް ހަދައި ލިބޭ ފައިސާ ފަލަސްތީނަށް އެހީވުމެވެ.\nފަލަސްތީން އިޒްރޭލް މެދު އިރުމަތި + ވެސްޓް ބޭންކް ގުދުސް ޕޮލިޓިކްސް


Aamdhaneege emme bodu baeh hissaakurany tax faisaa - vNews.mv\nޠާހިރާ އަޒްހާރު 13 June 2021, 13:13\nމި ހިނގާ ޖޫން މަހުގެ3ގެ ނިޔަލަށް މިއަހަރު އާމްދަނީގެ ގޮތުގައި ދައުލަތަށް ލިބުނީ 7.8 ބިލިއަން ރުފިޔާކަމަށް ފިނޭންންސް މިނިސްޓްރީން ބުނެފިއެވެ.\nފިނޭންސް މިނިސްޓްރީން އެންމެ ފަހުން އާންމުކޮށްފައިވާ ތަފާސްހިސާބުން ދައްކާގޮތުން މިއަހަރު ދައުލަތަށް އެންމެ ބޮޑު އާމްދަނީއެއް ލިބިފައިވަނީ ޓެކްސް ފައިސާއިންނެވެ. ޓެކްސް ފައިސާއިން 6.1 ބިލިއަން ރުފިޔާ ލިބިފައިވާކަމަށް ފިނޭންސް މިނިސްޓްރީން ބުނެފައިވެއެވެ.\nފިނޭންސް މިނިސްޓްރީން ބުނީ ޓެކްސް ފައިސާއިން އެންމެ ބޮޑު އާމްދަނީއެއް ލިބުނީ މުދަލާއި ޚިދުމަތުގެ އަގުން ނަގާ ޓެކްސްއިން ކަމަށެވެ. މުދަލާއި ޚިދުމަތުގެ އަގުން ނަގާ ޓެކްސްއިން 3.4 ބިލިއަން ރުފިޔާ ލިބިފައިވާކަމަށް ފިނޭންސް މިނިސްޓްރީން ބުނެފައިވެއެވެ. ފަތުރުވެރިކަމުގެ މުދަލާއި ޚިދުމަތުގެ އަގުން ނަގާ ޓެކުހުން 2.4 ބިލިއަން ރުފިޔާ ދައުލަތަށް ލިބިފައިވާކަމަށް ފިނޭންސް މިނިސްޓްރީން ބުނެފައިވެއެވެ.\nބިޒްނަސް ޕްރޮޕަޓީ ޓެކުހުގެ ގޮތުގައި 1.2 ބިލިއަން ރުފިޔާ ލިބިފައިވާކަމަށް ފިނޭންސް މިނިސްޓްރީން ބުނެފައިވެއެވެ. ގްރީން ޓެކުހުގެ ގޮތުގައި 340.3 މިލިއަން ރުފިޔާ ލިބިފައިވާކަމަށް ފިނޭންސް މިނިސްޓްރީން ބުނެފައިވެއެވެ. އެއާޕޯޓް ސާވިސް ޗާޖުގެ ގޮތުގައި 171.3 މިލިއަން ރުފިޔާ ލިބިފައިވާކަމަށާއި، އިމްޕޯޓު ޑިއުޓީން 947.7 މިލިއަން ރުފިޔާ ލިބިފައިވާކަމަށް ފިނޭންސް މިނިސްޓްރީން ބުނެފައިވެއެވެ.\nމީގެ އިތުރުން ޓެކްސް ނޫން އާމްދަނީގެ ގޮތުގައި 1.6 ބިލިއަން ރުފިޔާ ލިބިފައިވާކަމަށް ފިނޭންސް މިނިސްޓްރީން ބުނެފައިވެއެވެ. ޓެކްސް ނޫން އާމްދަނީގެ ތެރެއިން އެންމެ ބޮޑު އާމްދަނީއެއް ލިބިފައިވަނީ ބިމު ކުއްޔާއި ރިސޯޓު ކުލިންނެވެ. ކުލިން 623 މިލިއަން ރުފިޔާ ލިބިފައިވާކަމަށް ފިނޭންސް މިނިސްޓްރީން ބުނެފައިވެއެވެ.\nއެއާޕޯޓް ޑިވޮލޮޕްމެންޓް ފީއާއި، ރެސިޑެންޝަލް ޕާމިޓުގެ އިތުރުން އެހެނިހެން ފީއާއި ޗާޖަސްގެ ގޮތުގައި 436.7 މިލިއަން ރުފިޔާ ލިބިފައިވާކަމަށް ފިނޭންސް މިނިސްޓްރީން ވަނީ ބުނެފައެވެ. ރެޖިސްޓްރޭޝަން އަދި ލައިންސަންސް ފީގެ ގޮތުގައި 249.8 މިލިއަން ރުފިޔާ ލިބިފައިވާކަމަށް ފިނޭންސް މިނިސްޓްރީން ވަނީ ބުނެފައެވެ.\nޖޫރިމަނާގެ ގޮތުގައި 109.1 މިލިއަން ރުފިޔާ ލިބިފައިވާކަމަށާއި، އިންޓްރެސްޓް، ޕްރޮފިޓް އަދި ޑިވިޑެންޑުގެ ގޮތުގައި 109.9 މިލިއަން ރުފިޔާ ދައުލަތަށް ލިބިފައިވާކަމަށް ފިނޭންސް މިނިސްޓްރީން ވަނީ ބުނެފައެވެ. މީގެ އިތުރުން އެހެނިހެން ޓެކްސް ނޫން އާމްދަނީގެ ގޮތުގައި 102.98 މިލިއަން ރުފިޔާ ލިބިފައިވާކަމަށް ފިނޭންސް މިނިސްޓްރީން ވަނީ ބުނެފައެވެ.\nކެޕިޓަލް ރިސިޕްޓްގެ ގޮތުގައި 6.9 މިލިއަން ރުފިޔާ ލިބިފައިވާކަމަށާއި، ގްރާންޓްސްގެ ގޮތުގައި 70.6 މިލިއަން ރުފިޔާ ލިބިފައިވާކަމަށް ފިނޭންސް މިނިސްޓްރީން ވަނީ ބުނެފައެވެ.


Drug massalaiga 3.7 million dhaulathah nagan edhefi | Mihaaru\nފުލުހުން އަތުލައިިގަތް ނުވަ ކިލޯގެ މަސްތުވާތަކެތި: އެ މައްސަލާގައި 3.7 މިލިއަން ދައުލަތަށް ނަގައިދޭން ވަނީ އެދިފައި -- ފޮޓޯ/ޕޮލިސް\nނުވަ ކިލޯ ޑްރަގް މައްސަލާގައި ދައުވާކޮށް 3.7 މިލިއަން ދައުލަތަށް ނަގަން ކޯޓުގައި އެދެފި\n31 މާޗް 2020 - 13:399comments\nމިދިޔަ ޖެނުއަރީ މަހުގެ ފަހުކޮޅު ފުލުހުން ހިންގި އޮޕަރޭޝަނެއްގައި 10 ގެއަކާއި ވެހިކަލްތަކެއް ބަލައި، ފާސްކޮށް ނުވަ ކިލޯގެ ހެރޮއިން އަތުލައިގަނެ، ނުވަ މީހަކު ހައްޔަރުކުރި އެވެ.\nޕްރޮސެކިއުޓާ ޖެނެރަލްގެ އޮފީހުން ބުނީ ހައްޔަރުކުރި މީހުން ތެރެއިން ގދ. ހޯޑެއްދޫ އަލޯރާ، އަރުޝަދު ޚާލިދާއި އެރަށު ގުލޭނޫރަންމާގޭ އަލީ ޒުބައިރާއި އެރަށު އިރުމަތީގޭ އަހުމަދު ސުނައިނު އާއި އެރަށު މެޓްރިޓްހައުސް، އަހުމަދު ގިޔާސާއި މއ. ވައިލެޓްމާގޭ އަސްލަމް ނާޒިމާއި ލ. ކަލައިދޫ މަތަރަސްމާގޭ، ހުސައިން ޒަހީންގެ އިތުރުން މ. ދާރުލްގަރާރު އިސްމާއިލް ވިޝާލް އަދި ޅ. ނައިފަރު މިސްކިތްދޮށުގޭ އަހުމަދު އިމްސާހްގެ މައްޗަށް ދައުވާކޮށް، ކްރިމިނަލް ކޯޓަށް ފޮނުވާފައިވާ ކަމަށެވެ.\nމީގެ އިތުރުން އެ މައްސަލާގައި މަސްތުވާތަކެތީގެ ވިޔަފާރިކޮށްގެން ހޯދި ކަމަށް ތުހުމަތު ކުރެވޭ 3.7 މިލިއަން ރުފިޔާ ދައުލަތަށް ނަގައި ދިނުމަށް ވެސް އެ މައްސަލާގައި އެދިފައިވާނެ ކަމަށް ވެސް ޕްރޮސެކިއުޓާ ޖެނެރަލްގެ އޮފީހުން ބުންޏެވެ.\nArushad dhookolli massala alun criminal court in balanee\nއެ މައްސަލާގައި އަށް މީހެއްގެ މައްޗަށް ދައުލަތުން ދައުވާ ކުރިއިރު، އޭގެ ތެރެއިން އަރުޝަދު ފިޔަވައި ދެން ތިބި އެންމެން ބަންދުގައި ބަތިއްބަން ކްރިމިނަލް ކޯޓުން ވަނީ އަމުރުކޮށްފަ އެވެ. އަދި އަރުޝަދު ބަންދުން ދޫކޮޮށްލަން އަމުރު ކުރުމުން އެ ނިންމުން މުރާޖާ ކުރަން ދައުލަތުން އެދުމުން އެކަމާ މެދު ގޮތެއް މިއަދު ނިންމަން އިތުރު އަޑުއެހުމެއް ބާއްވަން ނިންމާފައިވާ ކަމަށް ފުލުހުން ވަނީ ބުނެފަ އެވެ.\nނުވަ ކިލޯގެ މަސްތުވާތަކެތި އަތުލައިގަތްއިރު، މިމަހު ފުލުހުން ވަނީ 61 ކިލޯގެ މަސްތުވާތަކެތި އަތުލައިގަނެ، ބަޔަކު ހައްޔަރުކޮށްފަ އެވެ. އެ މައްސަލާގައި ވެސް ގިނަ ބަޔަކު ވަނީ ހައްޔަރުކޮށްފަ އެވެ.\nއިތުރު ލިޔުންތައް ކުށްކުރުން ކްރިމިނަލް ކޯޓް މަސްތުވާތަކެތި ޕީޖީ އޮފީސް


Neymar Real ah badalu vedhaane kamah heekurevunu: Messi\nޕީއެސްޖީ ދޫކޮށް ރެއާލް މެޑްރިޑަށް، ނޭމާ ބަދަލުވެ ދާނެ ކަމަށް ހީކުރެވުނު ކަމަށް، ބާސެލޯނާގެ ކެޕްޓަން ލިއޮނަލް މެސީ ބުނެފި އެވެ.\nމެސީ ބުނީ، ނޭމާ ޕީއެސްޖީ ދޫކޮށްލަން ވަރަށް ބޮޑަށް ބޭނުންވެފައި ހުރިކަން އެނގޭ ކަމަށާއި އެހެންވެ ޕީއެސްޖީ ދޫކޮށްލަން ވެގެން ރެއާލްއަށް އޭނާ ބަދަލުވެދާނެ ކަމަށްވެސް ހިތަށް އެރި ކަމަށެވެ. ނޭމާ ހުރީ ޕީއެސްޖީ ދޫކޮށް ބާސެލޯނާ އަށް ބަދަލުވާން ބޭނުންވެފަ އެވެ.\n"އަހަރެން ހީކުރީ އޭނާ އަށް މިތަނަށް [ބާސެލޯނާ އަށް] ނާދެވުނީމަ އޭނާ ރެއާލް މެޑްރިޑަށް ނަމަވެސް ހިނގައިދާނެ ކަމަށް،" ކެޓަލޯނިއާގެ ރޭޑިއޯ ސްޓޭޝަނަކަށް ދިން އިންޓަވިއުގައި މެސީ ބުންޏެވެ. "އޭނާ ހުރީ ޕެރިސް ދޫކޮށްލަން ވަރަށް ބޭނުންވެފަ، އޭނާ ވެސް އެކަން ހާމަ ކުރި."\n"އެހެންވެ އަހަރެން ހީކުރީ [ރެއާލް މެޑްރިޑްގެ ރައީސް] ފޮލޮރެންޓީނޯ [ޕެރޭޒް] ކޮންމެވެސް ކަމެއް ކުރާނެއޭ ނޭމާ ގެންދަން."\nމެސީ ކުރިން ވަނީ، ނޭމާ ބާސާއަށް ގެނައުމަށް ޝައުގުވެރިވާކަން ހާމަކޮށްފަ އެވެ. އޭނާ ބުނެފައި ވަނީ ނޭމާ އަކީ ކޮންމެ ޓީމަކުން ވެސް ބޭނުންވާނެ ކުޅުންތެރިޔެއް ކަމަށެވެ.\nސެވިއްޔާ އާ ދެކޮޅަށް ބާސާ ކުޅުނު މެޗުގައި، ބާސާގެ ފޯވަޑް އުސްމާން ޑެމްބެލޭއަށް ދެއްކި ރަތް ކާޑާ ބެހޭގޮތުން ވެސް މެސީ ވާހަކަ ދެއްކި އެވެ. އޭނާ ބުނީ، ސްޕެއިން ބަހުން އުނދަގުލުން ޑެމެބެލޭ ވާހަކަ ދައްކާއިރު ވެސް އޭނާ ބުނި އެއްޗެއް މެޗުގެ ރެފްރީއަށް ސާފުވެ ރަތް ކާޑު ދެއްކުމުން ހައިރާން ވާ ކަމަށެވެ.\nމެސީ ބާސެލޯނާ ނޭމާ + ރެއާލް މެޑްރިޑް


Benzema ah Ballon d'Or haggu: Zidane - One Online\nބެންޒެމާގެ ގޯލަށްފަހު އުފާފާޅުކުރަނީ ---\nބެންޒެމާއަށް ބެލޮންޑިއޯ ހައްގު: ޒިދާން\nރެއާލް މެޑްރިޑްގެ ފްރާންސް ފޯވަޑް ކަރިމް ބެންޒެމާ އަށް ބެލޮންޑިއޯ ހައްގު ކަމަށް ލެޖެންޑް ޒައިނުއްދީން ޒިދާން ބުނެފިއެވެ.\nމިވަގުތު ދުނިޔޭގައި އެންމެ ފޯމު ރަނގަޅުކޮށް ހުރި ފޯވަޑް ބެންޒެމާ މިހާތަނަށް މި ސީޒަނުގައި ކުޅުނު 10 މެޗުން 10 ގޯލު ޖަހައިފައިވެއެވެ. މިދިޔަ ސީޒަނުގައި އޭނާ ކުޅުނު 48 މެޗުން 33 ގޯލު ޖަހައިފައިވެއެވެ. ރެއާލް މެޑްރިޑްގައި ގިނަ ދުވަސްތަކެއް ވަންދެން ބެންޒެމާއަށް ކޯޗުކަން ކޮށްދިން ޒިދާންގެ ނަޒަރުގައި އެ ތަފާސްހިސާބުތަކަށް ބަލައި، ބެންޒެމާއަކީ މިހާރު ދުނިޔޭގެ އެންމެ ކުޅަދާނަ އެއް ކުޅުންތެރިޔާކަން ސާފުވެއެވެ.\n"ކަރިމް ހުރީ ވަރަށް ރަނގަޅު ފޯމެއްގައި. އަހަރެންގެ ނަޒަރުގައި ބެލޮންޑިއޯ ދޭން އެންމެ ހައްގު މީހަކީވެސް ބެންޒެމާ،" 1998 ވަނަ އަހަރު ބެލޮންޑިއޯ ހޯދި މިޑްފީލްޑަރު ޒިދާން ބުންޏެވެ.\nޒިދާން ބުނެފައި ވަނީ ބެންޒެމާއަކީ އާދަޔާހިލާފަށް މޮޅު ކުޅުންތެރިއެއް ކަމަށާއި، އެފަދަ ކުޅުންތެރިއަކަށް ކޯޗުކަން ކޮށްދިނުމަކީ ލިބުނު ޝަރަފެއް ކަމަށެވެ. ދަނޑުމަތީގައި ކުރަން ޖެހޭނެ ކަންކަން ވަރަށް ސާފުކޮށް އަބަދުވެސް ބެންޒެމާއަށް އެނގޭނެ ކަމަށާއި، ބެލޮންޑިއޯ އަކީ ބެންޒެމާއަށް ފުރިހަމައަށް ހައްގުވާނެ އެވޯޑެއް ކަމަށް ޒިދާން ފާހަގަކުރިއެވެ.\nބެންޒެމާ އަށް ބެލޮންޑިއޯ ލިބުމަށް އޮތް ފުރުސަތުތަކާއި ގުޅިގެން އާސެނަލްގެ ކުރީގެ ކޯޗު އާސެން ވެންގާވެސް ވަނީ ވާހަކަ ދައްކާފައެވެ. ވެންގާ ބުނެފައި ވަނީ މިފަހަރުގެ ބެލޮންޑިއޯ އަށް ރަސްމީ ފެވަރިޓެއް ނެތް ކަމަށާއި، ބެންޒެމާއަކީވެސް ލިބުން ގާތް ކުޅުންތެރިއެއް ކަމަށެވެ. ސަބަބަކީ ބެންޒެމާއަކީ މިދިޔަ ސީޒަނުގައިވެސް އެންމެ ނުރައްކާތެރި، އަދި އެންމެ އިތުބާރު ކުޅުންތެރިޔާ ގޮތުގައި ފާހަގަވެފައިވާ ކުޅުންތެރިޔާ ކަމަށް ވެންގާ ފާހަގަކުރިއެވެ.\nބެލޮންޑިއޯ އެވޯޑާ ގުޅިގެން ވާހަކަ ދައްކަމުން ބެންޒެމާ ބުނެފައި ވަނީ އެއީ އަބަދުވެސް ދެކެމުން އަންނަ ހުވަފެނެއް ކަމަށާއި، ބެލޮންޑިއޯ ހޯދުމާ މިހާރު އޭނާ ހުރީ މާ ދުރުގައި ނޫން ކަމަށް ގަބޫލުކުރާ ކަމަށެވެ.\nގުޅޭ ޓެގު ފުޓްބޯޅަ ބެލޮންޑިއޯ އެވޯޑު ކަރިމް ބެންޒެމާ


Muzahaaraa roolhaali gothun Imran aai suvaalukuranee\nމުޒަހާރާ ރޫޅާލި ގޮތުން މިނިސްޓަރު އިމްރާނާ ސުވާލުކުރަނީ\nހޯމް މިނިސްޓަރު އިމްރާން އަބްދުﷲ މަޖިލީހުގެ ޖަލްސާއެއްގައި ވާހަކަ ދައްކަވާއިރު ސީޕީ ހަމީދު އަރިހުގައި -- ފޮޓޯ: މަޖިލިސް\nމަސައްކަތުގެ މާހައުލުގައި ކުރިމަތިވާ ޖިންސީ ގޯނާ އާއި ފުރައްސާރައާއި ދެކޮޅަށް މާލޭގައި ރޭ ކުރިއަށް ގެންދިޔަ މުޒާހަރާ ރޫޅާލި ގޮތާ ގުޅޭ ގޮތުން ހޯމް މިނިސްޓަރު އިމްރާން އަބްދުﷲ ސުވާލުކުރުމަށް ރައްޔިތުންގެ މަޖިލީހަށް ހުށަހަޅައިފި އެވެ.\nއިމްރާނާ ސުވާލުކުރެއްވުމަށް ހުށަހެޅުއްވީ ގަލޮޅު ދެކުނު ދާއިރާގެ މެންބަރު މީކައިލް ނަސީމް އެވެ.\nމަޖިލީހުގެ ރައީސް މުހައްމަދު ނަޝީދަށް މިއަދު ފޮނުއްވާފައިވާ ސިޓީއެއްގައި މީކާއިލް ވަނީ އިމްރާނާ ކުރައްވަން ބޭނުންފުޅުވާ ފަސް ސުވާލު ފޮނުއްވާފަ އެވެ.\nމީކާއިލް ކުރައްވާ ސުވާލުތައް\nހާލަތާ ނުބައްދަލު ބާރުގެ ބޭނުންކޮށްގެން މުޒާހަރާ ރޫޅާލުމުން އެއްވެސް ފުލުހަކަށް ފިޔަވަޅު އެޅިތޯ އެޅީ ކޮން ފިޔަވަޅެއްތޯ؟\nމުޒާހަރާ ރޫޅާލި ފުލުހުން ތިބީ ގާނޫނާ އެއްގޮތަށް ޔުނީފޯމް އަޅައި، ސާވިސް ނަންބަރު ފެންނަ ގޮތަށްތޯ؟\nމުޒާހަރާ ރޫޅާލީ ކަމާ ގުޅޭ ތަމްރީން ލިބިފައި ތިބި ފުލުހުންތޯ؟\nމުޒާހަރާ ރޫޅާލާއިރު ބޮޑީ ކެމަރާ ބޭނުން ނުކުރަނީ ކީއްވެ؟\nމީހުންގެ ވަނަވަރު އާންމުކުރާއިރު އެއް އުސޫލަކުން އެކަން ނުކުރަނީ ކީއްވެ؟\nޒުވާނުންތަކެއް ހިމެނޭ "ރައިޒް އަޕް އެމްވީ" މޫވްމަންޓުން އިންތިޒާމުކޮށްގެން ކުރިއަށް ގެންދިޔަ މުޒާހަރާ ފެށީ ރޭ ރަސްފަންނު ސަރަހައްދުންނެވެ.\nމުޒާހަރާގެ ބައިވެރިން ވަނީ ޖިންސީ ގޯނާއާއި ޖިންސީ ފުރައްސާރަ ކުރުމުގެ ތުހުމަތު ލިބޭ މީހުންނަށް ފިޔަވަޅު ނޭޅޭ ކަމަށް ބުނެ ކަންބޮޑުވުން ފާޅުކޮށްފަ އެވެ.\nއަޑުގަދަ ކުރާ ބޭނުންކޮށްގެން ރަސްފަންނު ސަރަހައްދުގައި އަޑުުއުފުލުމަށްފަހު މުޒާހަރާގެ ބައިވެރިން ވަނީ އެމީހުންގެ ޝުއޫރުތައް ފާޅުކުރަމުން މަޖީދީ މަގުން އިރަށްވާ ގޮތަށް ކުރިއަށް ގޮސްފަ އެވެ. އެކަމަކު މަޖީދީ މަގު ސަން ފްރޮންޓް ފިހާރަ އާއި ހަމައިން ފުލުހުން ވަނީ އިހްތިޖާޖުގެ ބައިވެރިން ހުއްޓުވާފަ އެވެ. އަދި މުޒާހަރާގެ ބައިވެރިންނަށް ސީދާ އަމާޒުކޮށް ވަރަށް ގަދައަށް ޕެޕާސްޕްރޭ ޖަހައި ބައެއް މީހުންނަށް އަނިޔާވާ ގޮތަށް ފުލުހުން ވަނީ ހާލަތާ ނުބައްދަލު ބާރުގެ ބޭނުންކޮށްފަ އެވެ.\nއެ މަންޒަރުތަކުގެ ފޮޓޯތަކާއި ވީޑިއޯތައް ސޯޝަލްމީޑިއާގައި އާންމުވުމާ ގުޅިގެން ފުލުހުންނަށް ވަރަށް ބޮޑަށް ފާޑުކިޔުން އަމާޒުވި އެވެ. އެހެންކަމުން ކޮމިޝަނާ އޮފް ޕޮލިސް މުހައްމަދު ހަމީދު ވަނީ އެ މައްސަލަ ބެލުމަށް ފުލުހުންގެ ކަމާ ގުޅޭ ކޮމިޓީތަކަށް އަމުރުކުރައްވާފަ އެވެ. އަދި އެޗްއާރްސީއެމުން ވެސް ވަނީ އެ މައްސަލަ ބަލަމުންދާ ކަމަށް ބުނެފަ އެވެ.\nއެމްޑީޕީ ރައްޔިތުންގެ މަޖިލިސް އިމްރާން އަބްދުﷲ + މިނިސްޓްރީ އޮފް ހޯމް އެފެއާޒް މީކާއީލް އަހުމަދު ނަސީމް


Raahje semeeah dhathuru kohfi\nރާއްޖެ ސެމީއަށް ދަތުރު ކޮށްފި\nރޭގެ9ޖަހާއިރު އޭއެފްސީ ކަޕްގެ ގުރޫޕް އޭގައި ރާއްޖެ ކުޅޭ ފަހު މެޗްގައި ރާއްޖެ އާއި ފަލަސްތީނާއި ދެމެދު ކުޅުން މެޗު ސުމެއް ސުމަކުން އެއްވަރު ވީ ނަމަވެސް ރާއްޖެއަށް ސެމީ ފައިނަލްގެ ޖާގަ ކަށަވަރު ވެއްޖެއެވެ. މިއީ މި މުބާރާތުގެ ސެމީ ފައިނަލުން ރާއްޖެ ޖާގަ ހޯދި ފުރަތަމަ ފަހަރެވެ.\nރޭގެ މެޗުގެ ފުރަތަމަ ކޮޅު ރާއްޖެ ގޯލަށް ފަލަސްތީނު ކުޅުންތެރިންވަނީ ދުރުން ސޮޓްތަކެއް ޖެހޭތޯ ބަލާފައެވެ. ނަމަވެސް ޖެހި ގިނަ ސޮޓްތައް ވަނީ ގޯލާ ދިމާވާގޮތް ނުވެފައެވެ. ފުރަތަމަ ހާފްގައި ސްކޯ ކުރަން ރާއްޖެއަށް ލިބުނު އެންމެ ރަނގަޅު ފުރުސަތު ލިބުނީ އަލީ އަޝްފާގަށެވެ. ފަލަސްތީނު ޑިފެންޑަރުން ކައިރިން ނައްޓާ ފޮނުވާލި ބޯޅަ ވަނީ ފަލަސްތީންގެ ކީޕަރު ދިފާއު ކޮށްފަ އެވެ. އަދި މި މެޗްގެ ކުރީކޮޅު ވަނީ ނިޔާޒަށް ލިބުނު އަނިޔާއަކާއި ގުޅިގެން އޭނާ ބާލައި އަލީ ފާސިރު އަރުވާފައެވެ.\nދެވަނަ ހާފުގައި ރާއްޖޭގެ ގިނަ ހަމަލާތައް ރަނގަޅު ކުރިކަމުގައި ވިޔަސް ގޯލެއް ޖެހޭގޮތް ވަނީ ނުވެފަ އެވެ. މިގޮތުން އަސްފާގު ޖެހި ބޯޅަ ކީޕަރު ދިފާއުކުރިއެވެ. ޢަދި ރިލްވާން ވަހީދަށާއި އައްސަދު އަލީ އަށްވެސް ލަނޑުޖަޙާނެ ފުރުސަތު ލިބި ވަނީ ބޭކާރުވެފަ އެވެ. މެޗްގެ 66 ވަނަ މިނެއޓުގައި ރާއްޖޭގެ އަލީ އަޝްފާގު ބޯޅަ ހިފައިގެން ދަނިކޮށް ޕެނެލްޓީއޭރިޔާ ތެރެއަށް ވައްޓާލާފައެވެ. ޕެނަލްޓީއަކަށް ރާއްޖެ ޓީމުން އެޕީލްކުރިނަމަވެސް ރެފްރީ ނިންމީ އެއީ ކޯނަރެއް ކަމަށެވެ. މެޗްގެ ފަހުކޮޅަށް ދިޔަ ވަރަކަށް ދެ ޓީމުގެ ކުޅުންތެރިންގެ ކިބައިންވެސް ވަރުބަލިކަން ފެނުނެވެ.\nމި މެޗް އިން ރާއްޖެ އެއްވަރު ވީ ނަމަވެސް ރާއްޖެއަށް ސެމީގެ ފުރުސަތު ލިބުނީ ގުރޫޕުގައި ރޭ މިޔަންމާ އާއި ކިރިގިސްތާން އައްޑޫ ސުޓޭޑިއަމްގައި ބައްދަލުކުރި މެޗުން އެއްލަނޑު ސުންލަނޑުން ކިރިގިސްތާން ކާމިޔާބުކުރުމުންނެވެ. އެއާއި އެކު އެދެ ޓީމަށްވެސް ގުރޫޕް ސްޓޭޖް ކުޅުނު3މެޗުން ލިބިފައިވަނީ އެންމެ3ޕޮއިންޓެވެ. އެއީ އެ2ޓީމަށްވެސް އެއް މެޗު ކާމިޔާބު ކުރެވިފައި އަނެއް ދެ މެޗުން ބަލިވުމުންނެވެ. ނަމަވެސް ދެވަނާގައި އޮތް ރާއްޖެ ރޭގެ ޑުރޯ އާއި އެކު ވަނީ4ޕޮއިންޓު ޙޯދާފައެވެ. އަދި އެއްވެސް މެޗަކުން ބަލިނުވެ އެއްވަނަ ޓީމުގެ ގޮތުގައި ފަލަސްތީނު ވަނީ7ޕޮއިންޓާއެކު ސެމީ އަށް ދަތުރު ކޮށްފަ އެވެ.\nރާއްޖެއާ ދެކޮޅަށް ސެމީ ފައިނަލްގައި ވާދަކުރާނެ ޓީމެއް އެނގޭނީ ގުރޫޕް ބީގައި ތުރުކުމެނިސްތާނާއި ފިލިޕީންސް އަދި އަފްޣާނިސްތާނާއި ލާއޮސް ކުޅޭ މެޗުތަކުން ނުކުންނަ ނަތީޖާއަކުންނެވެ. މި2މެޗް ކުޅޭނީ މިއަދު ހަވީރު4ޖަހާއިރު އައްޑޫއާއި މާލޭގައެވެ.


Column 27: Marah thelhey roa mas thakeh fadha... | Mihaaru\nޚިޔާލު / ކޮލަމް 27\nސީއެންއެމް ހުއްޓާލަން ޖެހުމާ އެމްއެމްސީ ކައިރި އަށް އާދިއްތަ ދުވަހު ދިޔަ ބައެއް ނޫސްވެރިން އަތު ގުޅާލައިގެން: މިއީ ނިމުމެއް ނެތް ކަމެއް -- ފޮޓޯ: ނިޝާން އަލީ/ މިހާރު\nތިރީސް އަހަރަށް ވުރެ ގިނަ ދުވަހު މެދުނުކެނޑި ހިންގާފައިވާ "ހަވީރު"ގައި އެތަކެއް މިލިއަން ރުފިޔާއެއްގެ މުދަލާ އެކު ތަޅު އެޅުވުމަށް ފަހު މިހާރު އެތަން އެހުރީ ފަޅަށެވެ. އިއްޔެ ވަރަށް ބާރުގަދަ، ވަރަށް ނުފޫޒު ގަދަ އަދި އެންމެ ގިނަ ދުވަސްވީ ނޫސް ވުޖޫދުން މިހާރު ވަނީ ގެއްލިފަ އެވެ. އޭގެ ފަހުން، މީގެ ދެތިން ދުވަސް ކުރިން ފެނިގެން މި ދިޔައީ ފަސް އަހަރު ވަންދެން ހިންގާފައިވާ ނޫސް ސީއެންއެމް މުޅިން ހުއްޓިގެން ދިޔަ މަންޒަރެވެ.\nމި ދެ ނޫހުގެ އެންމެ ފަހު ދުވަސްތައް ގުނަމުން ދިޔައީ، މަރަށް ތެޅެމުން ދިޔަ ރޯ މަހެއް ތެޅޭހެންނެވެ. ތަފާތު ކަންކަން ކުރިމަތިވަމުން ދިޔަ އެވެ. ބިރުވެރިކަން އޮތީ އިންތިހާގަ އެވެ. ދުނިޔޭގައި އޮންނާނީ ކިހާ ދުވަހެއް ވަންދެންތޯ، މިއީ މުވައްޒަފުން އެންމެ ފަހު ދުވަސްކޮޅު ކުރަމުން އައި ސުވާލެވެ. އޭގެ އިތުރު ތަފުސީލަކަށް ދާކަށް ނެތީމެވެ. އެ ދެ ނޫހުގެ ކަންކަން ވެސް އަދި ވަމުން ދިޔަ ކަންތައްތައް ވެސް އެންމެ ކައިރިން ތަޖުރިބާކުރި އެކަކުގެ ހައިސިއްޔަތުން ދެންނެވެން އޮތީ އެންމެ ވާހަކައެކެވެ؛ މި ސަރުކާރުގައި ނޫސްވެރިކަން ކުރުމަކީ ދަންތުރައަކަށް އެރުން ކަހަލަ ކަމެކެވެ.\nއަޅުގަނޑު މިހެން ހަމަ ދަންނަވާއިރަށް ބައެއް މީހުންް ފުންމައިގެން ގޮސް، އެކަމާ ސަރުކާރާ އޮތީ ކޮން ގުޅުމެއްހޭ އަހާނެ އެވެ. ތެދެކެވެ؛ މި ދެ ނޫސް ހުއްޓާލުމުގައި ބޭރު ފުށުން ފެންނަން އޮތީ ވަރަށް ރީތި މަންޒަރެކެވެ. "ހަވީރު" ހުއްޓާލީ "ހަވީރު ނިއުސް އޭޖެންސީގެ" ހިއްސާދާރުން، ހަވީރުގެ ކުރީގެ މަސްއޫލުވެރިޔާގެ މައްޗަށް ކުރި ދައުވާއަކާ އެކު ކޯޓުން ނެރުނު އަމުރަކާ ގުޅިގެންނެވެ. އަނެއް ނޫސް، ސީއެންއެމް ހުއްޓާލީ އެއް ހިއްސާދާރު އެ ވިޔަފާރި ކުރައްވަން ބޭނުން ނުވެގެންނެވެ. އެހެންވެ މިއީ، ސަރުކާރާ ކޮން ގޮތަކަށް ގުޅުން ހުރި ކަމެއް ހެއްޔޭ މީހުން ބުނެފާނެ އެވެ. މިސާލަކަށް ސީއެންއެމްގެ އެއް ހިއްސާދާރު އަލީ ޖަނާހު ނުވަތަ ޖަނާ ބޭނުންވާ ވިޔަފާރިއެއް ކުރެއްވުމާއި ނުކުރެއްވުމާ ސަރުކާރާ އޮތީ ކޮން ގުޅުމެއްހޭ ވެސް މީހުން ބުނެފާނެ އެވެ. ކޯޓުން ނިންމި ނިންމުމަކާ ގުޅިގެން "ހަވީރު"ގެ އެއް ހިއްސާދާރު އެކަން ހުއްޓާލެއްވުމުން ސަރުކާރުން އެކަމާ ދޭތެރޭ އިތުރަށް ދެން ކުރާނީ ވަކި ކޮން ކަމެއްހޭ ވެސް މީހުންް އަހައިފާނެ އެވެ. މީގައި ސަރުކާރުން ރޭވިރޭވުމަކީ، އަދި ސަރުކާރުން މިނިވަން ނޫސްވެރިކަމަކަށް ހުރަސް އެޅީ ކޮން ގޮތަކުންހޭ ވެސް ވަރަށް ގިނަ މީހުން އަހަ އެވެ.\n"ހަވީރު" އޮފީސް ހިންގި އިމާރާތް: މިހާރު ވުޖޫދަކު ނެތް\nހަގީގަތަކީ މުޅިން އެއީއެއް ނޫނެވެ؛ ތެދެކެވެ. ފެންނަ ފަށުގައި ނުވަތަ އާންމުންގެ ކުރިމަތީގައި މި ދެ ނޫސް ހުއްޓުވާލުމުގައި ވެސް ސަރުކާރުން އެއްވެސް ކަމެއް ކޮށްފައެއް ނެތެވެ. އޭގެ މާނައަކީ ސިއްރުން ކަންތައްތަކެއް ނުކުރާ ވާހަކައެއް ނޫނެވެ. އަޅުގަނޑަށް ކަނޑައެޅިގެން އެނގޭ އެކައްޗަކީ މި ދެ ނޫސް ހުއްްޓުވާލުމުގައި ވެސް ސަރުކާރުން ނުވަތަ ސަރުކާރުގެ ބައެއް އިސް ބޭފުޅުން ވަރަށް ބޮޑު ރޯލެއް ކުޅުއްވާފައިވާ ކަމެވެ. "ހަވީރު"ގެ ކޯޓު ކޭސްތަކަށް ބަލާލުމުން އެކަން ވަރަށް ރަނގަޅަށް ފެންނަން އެބަ އޮތެވެ. "ހަވީރު"ގެ މައްސަލަ ކޯޓާ ހަމައަށް ދިއުމާއި ކޯޓު ތެރެއިން ދިމާވެފައިވާ ކަންކަމާއި ހުކުމްތައް އެކަމަށް ހެކި ދެ އެވެ. ހަމައެހެންމެ، ސީއެންއެމް ކަފުން ކުރީ ވެސް ސީދާ ސަރުކާރުގެ އިސް ބައެއް ބޭފުޅުން ޖަނާ އަށް ދުއްތުރާ ކޮށްގެންކަން އެއީ އެ ނޫހުގެ ހުރިހާ މުވައްޒަފުން ވެސް ދަންނަ ހަގީގަތެވެ. އޭނާގެ އަމިއްލަ ވިޔަފާރިތަކަށް ހުރަސް އެޅުއްވުމާއި އިސް ބައެއް ބޭފުޅުން އޭނާ އަށް ގުޅުއްވައި ސީއެންއެމް ހުއްޓާލުން ނޫން ގޮތެއް ދެން ނެތޭ ވިދާޅުވެފައިވާ ކަމަށް އަޅުގަނޑު ކައިރީގައި ވަރަށް އިތުބާރު ހުރި ބޭބޭފުޅުން ވިދާޅުވެފައިވެ އެވެ. އެކަމަކު މިއަދު ޖަނާ އެ ވާހަކަ ދޮގު ކުރައްވަނީ، އެއީ އޭނާގެ ވިޔަފާރީގެ މަސްލަހަތަށް ޓަކަ އެވެ.\nއެކަމަކު މިއީ އާންމުންނާ ހަމައަށް ދާނެ ވާހަކަތަކެއް ނޫނެވެ. އާންމުންްނަށް މި ފެންނަނީ މުޅިން އެހެން ދިމާތަކަކުން މައްސަލަތަކެއް ކުރިމަތިވެގެން، ރަސްމީ ސިފަ ޖެހިގެން، ނުވަތަ ހުކުމްތަކެއްގެ ދަށުން ތަންތަން ހުއްޓޭ މަންޒަރާއި މީސް މީހުން ޖަލަށް ދާން ޖެހޭ މަންޒަރެވެ. އެ މަންޒަރުގެ ތިރިން މައްޗަށް ދާއިރު ވެސް ސަރުކާރުގެ އެއްވެސް އިހުމާލެއް، ބައިވެރިވުމެއް ނުފެނެ އެވެ. އެކަމަކު އެތެރެ ހާވާ ބަލާލާއިރު ކަމުދާކަށް ނެތެވެ. ދަނޑި ނުބާނާ ހަމަ އެއްވެސް ދިމާއެއް ނޯވެ އެވެ. އަދި އެކަން ގިނަ ފަހަރު ކުރައްވާފައި ހުންނަނީ ވެސް އެންމެ ބޮޑެތި ބޭބޭފުޅުންނެވެ. އާންމު ނިކަމެއްޗަކަށް މީގައި ދެކޮޅަށް ކުރެވޭނެ ކަމެއް ނޯވެ އެވެ. ބާރުގަދަ ސަރުކާރަކާ އަމިއްލަ މީހަކު ނުކުމެ ދަނޑިބުރިއަކުން ނުތެޅޭނެ އެވެ. އާޚިރުގައި އެއީ މިލިއަން މިލިއަން ރުފިޔާގެ އިންވެސްޓްމަންޓްތަކަކަށް ވިޔަސް ޖެހޭނީ އެއާ އަލްވަދާއު ކިޔާށެވެ.\nސީއެންއެމް ހުއްޓުވާލުމުން ކަންބޮޑުވުންފާޅުކުރަން އެއްވި ނޫސްވެރިން އެމްއެމްސީ ގޯތިތެރޭގައި. --ފޮޓޯ: ނިޝާން އަލީ/ މިހާރު\nމި ދެ ނޫހަށް މިއަދު މި ހާލަތް ކުރިމަތިވެފައި އޮތަސް މަރަށް ތެޅެމުން ދާ އެހެން މީޑިއާތައް ވެސް އެބަ ހުއްޓެވެ. ބައެއް ޓީވީ ސްޓޭޝަންތައް އެ ހިންގަނީ، އަޅުގަނޑަށް އެނގިފައިވާ ގޮތުގައި ވަރަށް ބޮޑެތި މަޖުބޫރީ ހާލަތްްތަކެއްގެ ތެރޭގަ އެވެ. ބައެއް އޮންލައިން ނޫސްތައް ވެސް އުޅެނީ ގެންގުޅޭ ފިކުރެއްގެ ސަބަބުން ދެކޮޅު ނުޖެހިގެންނެވެ. ބައެއް ނޫސްވެރިންގެ މައްޗަށް މިހާރު ވެސް ވަނީ ދައުވާ އުފުލައިފަ އެވެ. އަނެއްކޮޅުން، އެކި ނޫސްތަކުގެ މިނިވަންކަން "ގަތުމުގެ" ގޮތުން ބޮޑެތި އިޝްތިހާރުތައް ނަގައި ސަރުކާރުގެ ކުންފުނިތަކުން ފައިސާ ދައްކަމުން ވެސް ދެ އެވެ. މިއީ ވެސް މަރަށް ތެޅުވުމުގެ އެއް ފޯމިއުލާ އެވެ. ދެން އޮތް އަނެއް ގޮތަކީ ގާނޫނީ ގޮތުން ފިއްތައި ބިރުދެއްކުމެވެ. އަބުރުގެ ގާނޫނަކީ އަޅުގަނޑު ގަބޫލުކުރާ ގޮތުގައި ކޮންމެހެން ބައެއްގެ އަބުރު ކަތިލެވޭތީ އަބުރު ސަލާމަތް ކުރަން ކުރާ މަސައްކަތެއް ނޫނެވެ. އޭގެ ވަންހަނާވެފައި އޮތް ހަގީގީ ސިއްރަކީ ނޫސްވެރިކަން "ކަތިލުމެ"ވެ. ދާދި އިހަކަށް ދުވަހާ ހަމައަށް މަޖިލީހުގައި އޮތް ބިލް އަބުރުގެ ބިލް ބައްޓަން ވެފައި އޮތީ މި ދެންނެވި މާނައިގައި، އަބުރު ރައްކާތެރި ކުރުމުގެ ބަދަލުގައި ނޫސްވެރިކަން ކުރެވޭނެ މަގުތައް ހަނިކުރުމަށެވެ.\nމި ހުރިހާ ކަމެއް ކުރުމުގައި ސަރުކާރުގެ ބޭނުމަކީ ކޮބައި ހެއްޔެވެ؟ މިއީ އަނެއް ސުވާލެވެ. ސަރުކާރުގެ ބޭނުމަކީ އެންްމެ ބޭނުމެކެވެ. މިނިވަން ނޫސްވެރިކަން ހުއްޓުވުމެވެ. ވެރިކަމުގެ ފަސް އަހަރު ނުވަތަ 10 އަހަރު ނިމެންދެން މީޑިއާ މުށުތެރޭގައި ބޭއްވުމެވެ. ފާޑުކިޔާ ފަރާތްތަކުގެ އަނގަމަތީގައި ޓޭޕް އެޅުމެވެ. ކަންކަން ސިއްރު ކުރުމެވެ. ގޯސް އެންމެ ކަމެއް ވެސް ރައްޔިތުންނާ ހަމައަށް ނުފޯރާނެ ގޮތެއް ހެދުމެވެ. މިއީ ހަމައެކަނި މި ސަރުކާރުގެ އެކަނި ވިސްނުމެއް ވެސް ނޫނެވެ. މިއީ މީގެ ކުރިން ވެސް އެހެން ސަރުކާރުތަކުން ކަން ކުރަމުން އައި ގޮތެވެ. އެކި ސަރުކާރުތަކުން ނޫސްވެރިންނަށާއި މީޑިއާތަކަށް އެކިއެކި ދުއްތުރާތައް ކުރިމަތި ކުރަމުން ދިޔަ އެވެ. ފައިސާގެ ގޮތުން ޖެއްސުންތައް ކުރަމުން ގެންދާއިރު، އޯނަރުންނަށް ވެސް އެކިއެކި "ހަމަލާތައް" އަންނަމުން ދެ އެވެ. ރިޝްވަތަށް ނުގުޑާ އޯނަރެއް ނަމަ އޭނާގެ ކޮންމެވެސް އެހެން މައްސަލައެއް ހިލުވާލައިގެން އެ މީޑިއާއެއް މައިތިރިކޮށްފައި ބޭއްވޭތޯ ބަލަމުން ގެންދެ އެވެ. މީގެ ތަފާތު މަންޒަރުތައް އެންމެ ރަނގަޅަށް ތިޔަ ބޭފުޅުންނަށް ފެނިވަޑައިގަންނަވާނީ ރާއްޖޭގެ ޓީވީ ސްޓޭޝަންތަކުންނެވެ. ބައެއް ސްޓޭޝަންްތަކުގެ ސިޔާސަތު އަނެއް ދުވަހު ހެނދުނު ހޭލާއިރު އޮންނާނީ ބަދަލުވެފަ އެވެ. މި ދަންނަވާ ވާހަކައިގެ ހަގީގަތް ބައެއް އޮންލައިން ނޫސްތަކުން ވެސް ފެނެ އެވެ. އެތަންތަނުގައި ދުވާލަކު ޕޮލިސީއެއް އޮންނަނީ މިހެންވާތީ އެވެ. އެކި ނުފޫޒާއި ރިޝްވަތު އޭގެ ތެރެއަށް ވަންނަނީ އެވެ.\nމިލިއަނުން ފައިސާ ހޭދަކުރިޔަސް ނުވާ ވަރުގެ ކަންތައްތައް ހުންނާނެ އެވެ. އަމިއްލަ ފައިމައްޗަށް ތެދުވެފައިވާ ބައެއް މަދު މީޑިއާތަކަށް އެއްވެސް ގޮތަކުން ނުފޫޒު ނުފޯރުވިގެން މި ސަރުކާރަށް ވެސް އުޅެން ޖެހެ އެވެ. އެހެންވެ، ދެން އޮންނާނެ އެންމެ ފަހު ގޮތްް، އަޅުގަނޑު ކުރިން ދެންނެވި ދެ ނޫހަށް ކުރިމަތިވީ ކަމަށް ބެލެވެ އެވެ.\nއެކަމަކު ނޫސްވެރިކަމުގައި، މި ސަރުކާރުގެ އެހެން ސަރުކާރުތަކުގެ ސިޔާސަތާ ވަރަށް ތަފާތެވެ. ކަނޑައެޅިގެން ހަގީގަތަކީ ކޮބައިކަން ނޭނގުނު ނަމަވެސް، މި ސަރުކާރު އައި ފަހުން ރާއްޖޭގެ ނޫސްވެރިކަން ވަރަށް ބޮޑަށް ކޮންޓްރޯލް ކުރަން މަސައްކަތް ކޮށްފައި ހުރިކަން އެބަ އެނގެ އެވެ. ސަރުކާރާ ގުޅުން އޮތް މީހުން ފަންޑު ހޯދި ނުހޯދި ތަނެއް ވެސް ނޭނގި ބޮޑެތި ޓީވީ ސްޓޭޝަންތަކާއި އޮންލައިން ނޫސްތައް ހެދި އެވެ. ބޭނުމަކީ މީޑިއާ ކޮންޓްރޯލްކޮށް މުށުތެރޭގައި ބޭއްވުމެވެ. ނޫސްވެރިން ގަނެލި އެވެ. އަދި އަޑު އިވޭ ގޮތުން މިހާރު ވެސް ބޮޑެތި ބައެއް ބޭފުޅުން އެތަކެއް މިލިއަން ރުފިޔައެއް ހޭދަކުރައްވައިގެން ބައެއް މީޑިއާތައް ކޮންޓްރޯލް ކުރެ އެވެ. މީގެ އެއް ބޭނުމަކީ އަމިއްލަ މީޑިއާތައް ފުނޑާލުމެވެ. ޓާގެޓަކީ ފައިސާގެ ގޮތުން ތާށިވެގެން ގޮސް ދޮރުގައި އަމިއްލަ އަށް ތަޅުއެޅުވުމެވެ. މަރަށް ތެޅުވުމެވެ. އަނެއް ބޭނުމަކީ ދެކޮޅަށް ދެކެވޭ ވާހަކަތައް އޮއްބާލުމެވެ. ނުވަތަ މިނިވަން މީޑިއާތަކަށް އެޓޭކް ކުރުމެވެ.\nއެކަމަކު މިލިއަނުން ފައިސާ ހޭދަކުރިޔަސް ނުވާ ވަރުގެ ކަންތައްތައް ހުންނާނެ އެވެ. އަމިއްލަ ފައިމައްޗަށް ތެދުވެފައިވާ ބައެއް މަދު މީޑިއާތަކަށް އެއްވެސް ގޮތަކުން ނުފޫޒު ނުފޯރުވިގެން މި ސަރުކާރަށް ވެސް އުޅެން ޖެހެ އެވެ. އެހެންވެ، ދެން އޮންނާނެ އެންމެ ފަހު ގޮތްް، އަޅުގަނޑު ކުރިން ދެންނެވި ދެ ނޫހަށް ކުރިމަތިވީ ކަމަށް ބެލެވެ އެވެ.\nސީއެންއެމް ހުއްޓުވާލުމުން ކަންބޮޑުވުންފާޅުކުރަން އެމްއެމްސީ އަށް އެއްވި ނޫސްވެރިންނަށް އެ ނޫހުގެ މުވައްޒަފުންގެ ފަރާތުން ކަދުރު ބަހަނީ. --ފޮޓޯ: ނިޝާން އަލީ/ މިހާރު\nރާއްޖޭގައި މިނިވަން ނޫސްވެރިކަމެއް ބޭއްވުމަކީ ހަގީގަތުގައި ސަރުކާރަށް ވެސް އޮތް ފައިދާއެކެވެ. ޚިޔާލު ފާޅުކުރުމުގެ މިނިވަންކަން އޮތުމަކީ ގައުމެއްގެ ކުރިއެރުމާއި ހަމަޖެހުން ދައްކައިދޭ ކަމެކެވެ. ހުރިހާ ކަމެއް ސަރުކާރުން ބޭނުންވާ ގޮތަށް ނުވެ ވެސް ހިނގައިދާނެ އެވެ. އެކި ކަންކަމަށް ފާޑުކިޔާ މީހުންްނާއި ފާޑު ކިޔާ ނޫސްތަކާއި މީޑީއާ ވެސް އޮންނާނެ އެވެ. ސަރުކާރެއް ހިންގަންޏާ ސަރުކާރުން އެންމެ ފުރަތަމަ ކުރަން ޖެހޭ ކަމަކީ އެކަންކަން ހަޖަމްކުރުމެވެ. އެކަމަށް ފުރުސަތު ދިނުމެވެ. ވަރަށް ރަނގަޅަށް ވިސްނައިފިއްޔާ އެނގޭނެ އެއްޗަކީ ނޫސްވެރިން ވެސް މި ކުރަނީ ސަރުކާރަށް ވެސް ކަންކަން ފަސޭހަ ކޮށްދިނުމުގެ މަސައްކަތެކެވެ. ގޯސްކޮށް ހިނގާ ކަންކަން ސަރުކާރަށް ބުނެދިނުމުގެ މަސައްކަތެވެ. މިކަން ގޯސް ނިޔަތެއްގައި ބަލައިގެންފިއްޔާ އޭގެ މާނައަކީ ސަރުކާރުގެ ހިތް ނިޔަތް ރަނގަޅު ނޫން ކަމެވެ.\nފާޑުކިޔާ އެންމެން ހައްޔަރުކޮށް ޖަލަށް ލައި، ފާޑު ކިޔާ ވަސީލަތް ބަންދުކުރުމަކީ ސަރުކާރު ކިތަންމެ ބާރުގަދަ ވިޔަސް ކުރެވޭނެ ކަމެއް ނޫނެވެ. އެކަމާ ދޭތެރޭ ސަރުކާރުން ގޮންޖެހުމުގެ ބޭނުމެއް ނެތެވެ؛ އޭގެ ދިރިހުރި މިސާލުތައް މިއޮއް ފެންނަމުން ދަނީ އިބުރަތެއް ހެންނެވެ. "ހަވީރު" ހުއްޓާލުމުން ހަމަ އެ މީހުން ނުކުމެ "ހަވީރު" ފެންވަރުގެ އެހެން ނޫހެއް އެބަ ހިންގަ އެވެ. ސީއެންއެމްގެ ޓީމް އެ އޮތީ ހަމަ އެ ފެންވަރުގެ އެހެން ނޫހެއް އަނެއްކާ ފަށަން ތައްޔާރަށެވެ. ދެން އެހެން ނޫހެއް ބަންދުކުރިޔަސް އެ މީހުން ނުކުމެ ހަމަ އެ މަސައްކަތް ފަށާނެ ކަން އެއީ ދުވާލުގެ އިރު ފެންނަހެން ފެންނަން އޮތް ހަގީގަތެކެވެ. -- އެއިން އެނގެނީ މިއީ އެކަމަކާ ކިތަންމެ ދެކޮޅަށް ބަޔަކު ނުކުތަސް، ބިރު ދެއްކިޔަސް، އަދި އެ ހުއްޓުވާލަން މިލިއަނުން ފަންޑު ކުރިޔަސް، ނިމުމެއް ނެތް ކަމެއް ކަމެވެ. އެއްކަލަ މަރަށް ތެޅުނު ރޯމަސް މަރުވެ އަލުން ދިރިގެން މި އަންނަނީ މާ ބާރަށެވެ.\nމީޑިއާ ހަވީރު އޮންލައިން ހަވީރު ނޫސްވެރިކަމުގެ މިނިވަންކަން ޚިޔާލުފާޅުކުރުމުގެ މިނިވަންކަން ސީއެންއެމް ކޮލަމް 27\n31 ކޮމެންޓް, 268 ރިއެކްޝަންސް\nވަރަށް ރަގަލު ޙިޔާލެއްއެބައޮތް ، ދިވެހިއޮބްޒާވަރ ކަހަލަ އޮންލައިން ނޫހެއް ރިޕޯޓަރުންވެގެން ނެރެންވީ ، އެކަމު އޭރުން ތިޔަކަންކަމަށް ހައްލެއްއައިސްފާނެ ،\nއަލިފް ހާ! ދެން ފަހެ މި ނޫހުގެ ދުވަސް ހަމަވުމާއި ގާތްވެ، މިތިބަ ތިބިހާ ކެރޭ ފަހުލަވާނުންގެ ސަލާމަތާމެދު ނިކަމެތި އަޅާ ނުހަނު ކަންބޮޑުވެ ހާސްވެފައި ހުރީމެވެ. ޔަޤޫލުލް މުތަރުޖިމް!\nސިއެންއެމް ހުއްޓާލުމުގައި ސަރުކާރުގެ ފުރިހަމަ ނުފޫޒު އޮތް. އެންމެ ފުރަތަމަވެސް ބޭނުންވީ ސީއެންއެމްގެ އާކައިވް ފުހެލަން. ސަބަބަކީ ސަރުކާރު ރިޔާސީ ޢާއިލާގެ ކޮރަޕްޝަންގެ ވާހަކަތައް އެންމެ ތަފްސީލްކޮށް ލިޔެފަހުރީ ސީއެންއެމްގަ ކަމަށްވާތީ އެވާހަކަތައް ތާރީހުގެ ތެރެއަށް ދިޔަ ނުދިނުން. އެކަންކުރަން އެއްބަސްނުވުމުން ނޫސް ހުއްޓާލަން ޖެހުނީ. މިއީ ހަގީގަތަކީ\nސަޅި ލިޔުމެއް.. ރައްޔިތުން ވެސް މަރަށް ތެޅެނީ.. މަގުމަތީގެ މާރަމާރީ ތަކުގައި ޒުވާނުން މަރަށް ތެޅެނީ.. ސަލާމަތެއް ނެތް..\nސީއެންއެމް އަށް ވަރަށް ބޮޑަށް އިންތިޒާރު ކުރެވޭ. އެމީހުންގެ އެ ހުންނަ އިންސައިޑް ސްޓޯރީތައް އެތެރޭގެ ބޮޑުންވެސް ތިބެނީ އަންތަރީސްވެފައި. ކިހިނެތްތޯ އެވާހަކަތައް ހޯދަނީ. ސީއެންއެމް އާއެކު.\nހަވީރު ހުއްޓާލުމުން ވަރަށް އަސަރުކުރި. ޖަޒްބާތުގަ ޖެހިގެން ކޮންމެ ދުވަހަކު ސައިޓް ސާރޗް ކޮށް ހެދިން. ކޮރަޕްޝަން ހައްދުފަހަނަ އަޅައިފައި އޮއްވައި ބަޔަކު މިހެން އަންނަ ހުށައެންތައް ރިޖެކްޓް ކޮށްފައި ނޫސް ލިޔާމީ ނުހަނު އުފާކުރާ ކަމެއް. ފަށް ފަށުން ސާބަަސް.\nމިހާރު ކުދިންނަށް ސާބަސް. ޥަރަށް ހިތްވަރުގަދަ. މިއީ ރާއްޖެ ބަދަލުކޮށްލާނެ ނޫހެއް.\nހަވީރު ޓީމު ހުއްޓުވާލީކީ ސަރުކާރަކުންނޫނެވެ. އަދި ރައީސް ޔާމީނެއްވެސް ނޫނެވެ. ރައީސް ޔާމީނު ވެރިކަމަށް ވަޑައިގަތުމުގެ މާ ކުރިންސުރެއްވެސް، ތިވިދާޅުވާ ހިއްސާ ދާރުންގެ މެދުގައި އޮތް ކޯޅުމެކެވެ. ހަގީގަތް އިނގޭ މީހެއްގެ ހައިސިއްޔަތުން މިބުނަނީ، މިވާހަކަ ވެސް ޓުއިސްޓްކޮށް ސިޔާސީ ކުރަން ނޫޅޭށޭ...! ހަގީގަތަކީ، ރައީސް ނަޝީދުގެ ވެރިކަމުގައި، ފުރަތަމަ ހަވީރު އަށް ފިއްތުންތައް ކުރިމަތިވެގެން ދިއަކަމެވެ. ނޫސް ހިންގަމުންދިޔަ މައުމޫނުގެ ސަރުކާރުގެ ދީލަތިކަމުގެ ތެރެއިން ހަވީރަށް ދިން ހާއްސަ އިމްތިޔާޒެއްގެ ދަށުން ހަވީރު ހިންގަން ދީފައިވާ އިމާރާތުން އޭރު ބޭރުކުރަންވެސް އުޅުނެވެ. އެހިސާބުން އޭރު ސަރަނގު އާދަންމަނިކު ނޫސް ގަންނަން އުޅޭކަން ހުދު ހަވީރުން ހާމަކުރިއެވެ. އެހިސާބުން ހިއްސާދާރުންގެ ކޯޅުން ބޮޑުވެގެން ދިޔައީއެވެ. އެންމެފަހުން ކޯޓަށްގޮސްވެސް\nކަލެއަށް ތިއޮތީ މާ ބޮޑަށް އެނގިފައި. ކޮރަޕްޓް މީހުން އަބަދުވެސް ކޮރަޕްޓް ވާނެ.\nކުރިންވެސް ހަމަ ޔާމިންދޯ ރައްޔިތަކަށް ރުހުމުގައި ބަސްނުބެނެވުނު މީހަކު ، ހަޤީޤަތް ހާމަކުރަން ފުރުސަތު ނުލިބި ދިޔަ 30 އަހަރުގެ ކޮއްކޯ ފުޅު ، ރާއްޖޭގެ ހުރިހާ ވިޔަފާރިތަކުގެ އެމް.ޑީ ، ބަގްރޫޓުވި ސާފަތްދަަަަަަނޑު ، ދައުލަތުގެ ތިޖޫރީއަށް ވަން ވަގު ފައިސާގެ ނޫޓުތައް ސްޓެލްކޯގެ ހަޤީްަތް ނޭންގޭ ޕްރޮޖެކްތްތައް އެހެން ކިޔާނެ ކަމެއްނެތް ހުިރހާ ކަމެއްވެސް ކުރީ ވަގަށް ފާޅުކުރި މީހުންނަށް ވީގޮތްތަކެއް ނޭންގެ ވެރިކަން ލިބުމުން ފާޅުގައި ހުރިހާ ތަނެއް މުށުތެރެއަށް ކަޓްނެގާ ވަރު ހިސާބްވެސް ނުކުރެވޭ ލިބުނު ބޮޑު ވަޒީރު ބޮލު އަޅުވާފައި ޖަލަށް !\nނޫސް ވެރިކަން ކުރިއަރާ ކަމުގެ ފުރިހަމަ ދަލީލެއް "މިހާރު" އަކީވެސް


އާދަމްގެފާނު ކުރެއްވެވި ފަދައިން ދުޢާ ކުރުމުން ނުފުއްސަވާނެ ފާފައެއް ނެތެވެ!: މުފްތީ މެންކް\nއަހަރެމެންގެ ތެރެއިން ބައެއް މީހުންނަކީ ފާހިޝް ޢަމަލުތައް ކުރެވޭ މީހުންނެވެ. އަނެއްބައި މީހުންނަކީ ﷲ ތަޢާލާ ޙަރާމް ކުރެއްވެވި ތަކެތި ކައިބޮއި ހެދޭ މީހުންނެވެ. އެހެންވެސް ފާފަތައް ކުރެވޭ މީހުންނެވެ. ނަމަވެސް މާޔޫސް ނުވާށެވެ! ﷲ ތަޢާލާ ތިމާގެ ފާފަތައް ފުއްސަވައި ދެއްވަވާނެ ކަމުގެ ޔަޤީންކަމާއިއެކު ފާފަ ފުއްސަވައި ދެއްވެވުން އެދި ﷲ ތަޢާލާގެ ޙަޟްރަތުގައި ދަންނަވާށެވެ!\nނިކަން ވިސްނައިލަބަލާށެވެ! އާދަމްގެފާނަށް ވެސް ވަނީ އެކަލޭގެފާނަށް މަނާކުރެއްވެވުނު އެއްޗެއް ފަރިއްކުޅުއްވެވިފައެވެ. ﷲ ތަޢާލާ މަނާ ކުރެއްވެވި ކޮންމެ އެއްޗަކީ އެމީހަކަށް ޙަރާމް ކުރެއްވެވިގެންވާ އެއްޗެކެވެ. ވީމާ އާދަމްގެފާނަށް އެ ކުރެއްވެވުނީ ވަރަށް ބޮޑު ފާފައެކެވެ. އެހެންކަމާއިއެކުވެސް އެކަން ﷲ ތަޢާލާ ޢަފޫކޮށްދެއްވެވީ ކުރެއްވެވުނު ކުށް ޤަބޫލުފުޅު ކުރައްވަވައި އާދަމްގެފާނުގެ ދެކަނބަލުން ކުރެއްވެވި ރިވެތި ދުޢާގެ ސަބަބުންނެވެ.\n"އެ ދެކަނބަލުން ދެންނެވިއެވެ. އަޅަމެންގެ ވެރިރަސްކަލާކޮ! އަޅަމެންގެ އަމިއްލަ ނަފްސްތަކަށް އަޅަމެން އަނިޔާވެރި ވެއްޖައީމުއެވެ. އަދި އަޅަމެންނަށް އިބަރަސްކަލާނގެ ފާފަ ނުފުއްސަވައިފިނަމަ، އަދި ރަޙްމަތް ނުލައްވައިފިނަމަ، އަޅަމެންވާހުށީ، ގެއްލެނިވެގެންވާ މީހުންގެ ތެރެއިންނެވެ." (އަލްއައްރާފް: 23)\nކޮންމެ އިންސާނަކަށްވެސް ފާފަ ކުރެވެނެއެވެ! އެއީ އެއްވެސް ޝައްކެއް ކުރަން އޮތް ކަމެއް ނޫނެވެ! ހަމަ އެއާއިއެކު ޔަޤީންކުރަންވީ ކަމަކީ ފާފަކުރެވުމުން ތައުބާވެ، ކުރެވުނު ފާފަ ޢާއިމެދު ހިތާމަކޮށް. ފާފަ ފުއްސަވައި ދެއްވެވުން އެދި ދެނެނެވުމުން ފާފަ ފުއްސަވައި ދެއްވަވާނެ ކަމެވެ.\nކޮންމެ ރެއަކުވެސް އަދި ކޮންމެ ދުވަހަކުވެސް ކުރެވޭ ފާތަކަށް ހަމަ ވަގުތުން ތައުބާވަމުން ގެންދާށެވެ! ﷲ ތަޢާލާ ގެންދަވާނީ ފާފަތައް ފުއްސަވައި ދެއްވަވަމުންނެވެ! އިން ޝާ ﷲ!


Sih'hee dhaairaa ge massala, Fail vanee Sarukaaru tha? Vazeeru tha? – adduLIVE\nސިއްޙީ ދާއިރާގެ މައްސަލަ: ފެއިލް ވަނީ ސަރުކާރުތަ؟ ވަޒީރުތަ؟\n1 May 17, 2019, 13:21 މުހައްމަދު އައިމަން\nހެލްތު މިނިސްޓަރު އަމީނަށް މަޤާމުގެ ލިޔުން ރައީސް ޞާލިޙު ޙަވާލު ކުރައްވަނީ -- ފޮޓޯ / ރައީސް އޮފީސް\n"ހެލްތު މިނިސްޓަރާއި ބެހޭ ކަމެއް ނެތިއްޔާ ދެން ތި މަޤާމުގައި ހެލްތު މިނިސްޓަރު ހުރުމުގެ ބޭނުމެއް އެބަހުރިތަ" ހެލްތު މިނިސްޓަރު އަމީނަށް ފާޑު ވިދާޅުވަމުން މީހަކު ބުންޏެވެ. އޭނާ މިހެން ބުނެފައި މިވަނީ އައިޖީއެމްއެޗުގެ ޙާލަތާއި ގުޅޭގޮތުން އިއްޔެ ބޭއްވި ނޫސްވެރިންގެ ބައްދަލުވުމެއްގައި މިނިސްޓަރު ދެއްކެވި ވާހަކަފުޅަކާއި ގުޅިގެންނެވެ.\nމިއީ ސިއްޙީ ދާއިރާގެ ހުރިހާ ކަމެއް ސަރުކާރުން ޙަވާލުކޮށްފައިވާ މިނިސްޓަރުގެ ބަސްމަގު ހުންނެވި ގޮތެވެ. ރައީސުލްޖުމްހޫރިއްޔާ ވަޒީރުކަމަށް ބޭފުޅުން ޢައްޔަން ކުރައްވަނީ ރީއްޗަކަށް ޓައި އަޅައިގެން އޮފީހަށް ދާކަށް ނޫނެވެ. މަސައްކަތް ކުރުމަށެވެ. ރައްޔިތުންގެ ފައިސާއިން މުސާރައާ އެހެނިހެން އިނާޔަތްތައް ދެނީ އަމިއްލަ "އަންބޮނޑި" ބޮޑު ކުރާކަށް ނޫނެވެ. ރައްޔިތުންނަށް ޚިދުމަތް ކުރުމަށެވެ. ނަމަވެސް ސިއްޙީ ދާއިރާއިން ފެންނަމުން ދަނީ އަދިވެސް މާޔޫސް ކަމެވެ. މި ދާއިރާގައި ހުރި މައްސަލަތައް ޙައްލު ކުރުމަށް މި ދާއިރާގެ މަސައްކަތް ކުރުމަށް ރައީސުލްޖުމްހޫރިއްޔާ އިބްރާޙީމް މުޙައްމަދު ޞާލިޙު ޢައްޔަންކުރައްވާފައިވާ ޢަބްދުﷲ އަމީނު "ނުކުޅެދފައިވާ" ވާހަކަ މިއަދު ރާއްޖޭގެ އެންމެހާ ރައްޔިތުން އަންނަނީ ދައްކަމުންނެވެ.\nސަރުކާރުގެ އެންމެ ބޮޑު ހޮސްޕިޓަލު މި ހުންނަނީ ފުރަ މާލޭގައެވެ. ކޮންމެ ދުވަހަކުވެސް އެތައްހާސް ރައްޔިތުންނެއް މިތަނުން ޚިދުމަތް ހޯދަމުން އަންނައިރު މިތަނުގެ ޚިދުމަތުގެ ފެންވަރުގެ ވާހަކަ ރައްޔިތުން ދައްކަނީ އުފަލަކުން ނޫނެވެ. ރުޅިވެރިކަމާއި މާޔޫސްކަމާއި އެކުގައެވެ. ސަބަބުތަކެއް ނެތިއެއް ނޫނެވެ. ޚިދުމަތުގެ ފެންވަރު އެހާމެ ދަށެވެ. މިހާރުވެސް އެތަނުގެ އޭސީތައް ހަލާކުވެގެން އުޅޭތާ އެތައް ދުވަހެއް ވެއްޖެއެވެ. އެކަމެއް ޙައްލެއް ގެނެވޭނެ ސީދާ ދުވަހެއް އަދިވެސް ބުނަން ނޭނގެއެވެ. އައިޖީއެމްއެޗުގައި ހަލާކުވެފައިވާ އޭސީތައް ހެދުމަށް އައިޖީއެމްއެޗުން "ތާރީޚު ޕެ ތާރީޚު" ދިނުން ނޫން ކަމެއް ނުކުރެއެވެ.\nމިއީ ހަމައެކަނި މާލޭގެ ޙާލަތެވެ. ރާއްޖޭގެ އެންމެ ދެކުނުން އައްޑޫ ސިޓީގެ ވާހަކަ ދައްކާލަމާ ހެއްޔެވެ. މިތަނުގައި ސްޕެޝަލިސްޓު ޑޮކްޓަރުން ހަމަނުވެގެން ރައްޔިތުން އެތައް ޝަކުވާއެއް އަންނަނީ ކުރަމުންނެވެ. ހެލްތު މިނިސްޓަރު އައްޑޫއަށް ޒިޔާރަތް ކުރެއްވި ފަހަރު އައްޑޫގެ ސިއްޙީ ނިޒާމު އެހާ ދަށު ދަރަޖައަކަށް ވެއްޓުނީ ކުރީގެ ރައީސް ޢަބްދުﷲ ޔާމީންގެ ސަރުކާރުގައި ކަންކަން ކޮށްފައި އޮތްލެއް ދޯހަޅި ކަމުން ކަމަށް ވިދާޅުވިއެވެ.\n"އެހެންވެއްޖިއްޔާ މިނިސްޓަރު އަމީނު ވެއްޖެއެއްނު އައްޑޫގެ ސިއްޙީ ނިޒާމު ޙަރުދަނާ ކުރަން މަސައްކަތް ކުރަން. މިއުޅެނީ ޑޮކްޓަރުން ހަމަނުވެގެން. ހަމަސް ދުވަސް އަދިވެސް މަދީތަ. ކިތައް މަސް ދުވަސްތަ ދޭންވީ. އަހަރެންގެ ރަށެއް ނޫން އައްޑޫ ސިޓީއަކީ. އެކަމަކު އެތަނުގައިވެސް އުޅެނީ އަހަރެމެންގެ އަޚުންނާއި އުޚުތުން. ރަނގަޅު ސިއްޙީ ނިޒާމެއް ނުދެވުނު ބަޔަކަށް ދެން ކޮން އެހެން ޚިދުމަތަކާއި ތަރައްޤީއެއް ރައްޔިތުންނަށް ދެވޭނީ،" ސިއްޙީ ދާއިރާގެ ޚަބަރަކާއި ގުޅޭގޮތުން މީހަކު އޮންލައިން ނޫހަކަށް ކޮށްފައިވާ ކޮމެންޓެއްގައި ބުނެފައިވެއެވެ.\nއައިޖީއެމްއެޗުގެ ޙާލަތާއި އައްޑޫ ސިޓީގެ ސިއްޙީ ނިޒާމުގެ ޙާލަތަކީ މިއީއެވެ. ރާއްޖޭގެ އެންމެ އާބާދީ ބޮޑު ދެތަނުގައި މި ފެންވަރަށް ސިއްޙީ ނިޒާމު ވެއްޓިފައިވާއިރު އާދައިގެ ސިއްޙީ މަރުކަޒުތަކުގެ ޙާލަތު ދެން ދައްކަން ހެޔޮވެސް ނުވާނެ ކަމަށް ބައެއް ފަރާތްތަކުން ބުނެއެވެ.\nސިއްޙީ ދާއިރާގައި ހުރި މައްސަލަތައް ޙައްލު ކުރުމަކީ ކޮންމެ ސަރުކާރަކުންވެސް އެންމެ އިސްކަމެއް ދީގެން ކުރާނެ ކަމަށް ބުނާ ކަންތަކެވެ. ވަކި މި ސަރުކާރެއް އެކަންޏެއް ނޫނެވެ. ވޭތުވެގެންދިޔަ ހުރިހާ ސަރުކާރެއްގެ ޙާލަތަކީވެސް މިއީއެވެ. އަޑަށް ބާރުލާފައި ސިއްޙީ ނިޒާމު އެހެންނޭ މިހެންނޭ ބުނެ ވާހަކަ ދައްކައެވެ. ނަމަވެސް އާރާއި ބާރު ލިބުމުން ހަމަ ޖެހެނީ އެއްތާކުއެވެ.\nނަން ހާމަކުރަން ބޭނުން ނުވާ އައިޖީއެމްއެޗުގެ ޑޮކްޓަރަކު އައްޑޫލައިވްއަށް ވިދާޅުވީ އައިޖީއެމްއެޗާއި އަދިވެސް ރާއްޖޭގެ ބޮޑެތި އެހެން ހޮސްޕިޓަލުތަކުގެ ފެންވަރު ދަށްކަމީ އެންމެންވެސް ދަންނަ ބޮޑު ހަގީގަތެއް ކަމެވެ. އަދި އެކަން ކޮންމެ ސަރުކާރަކަށްވެސް އެނގެއެވެ. ނަމަވެސް ގިނަ ކަންކަމުގައި ކޮރަޕްޝަން އޮންނަ ގޮތަށް ސިއްހީ ދާއިރާއަށްވެސް އެކަމުގެ މޫތައް ވަނީ ފެތުރިގެން ގޮސްފައެވެ.\n"ތިބޭފުޅުން ބައްލަވާ އިކިއުޕްމަންޓެއް ގަނެގެން އަންނައިރު އެ އެއްޗެއް ގަންނަނީ ކޮންމެވެސް ސިޔާސީ ބޭފުޅަކަށް މަންފާވާ ކަހަލަ ގޮތަކަށް. މިއީ އެންމެ އަސާސީ އެއް ޚިދުމަތް. ޒަރޫރީ ޚިދުމަތެއް. މިފަދަ ތަހުޒީބު ޒަމާނެއްގައި ރައްޔިތުންނަށް މިހާ ބޮޑު ޚިދުމަތެއް ދޭންޖެހޭ ތަނަކަށް ކޮރަޕްޝަން ވަނީމަ ދެން ވާ ގޮތް މި ފެންނަނީ. އަނެއް ކޮޅުން އެހާ ސިޔާސީ ނުފޫޒުވެސް ގަދަ. ތަންތަނުގެ ސިއްޙީ މަރުކަޒުތަކުގެ ވެރިންނަށް ލާފައި އެބަ ތިބި ގްރޭޑު ހަތެއްގެ ފެންވަރު ނެތް ސިއްޙީ ދާއިރާގައި ދުވަހަކުވެސް މަސައްކަތް ކޮށްފައި ނެތް ބޭފުޅުން. އެކަމުގެ ސަބަބުން ސިއްހީ ދާއިރާ ފެއިލް ވެގެން މިދަނީ،" ނަން ހާމަކުރަން ބޭނުން ނުވާ ޑޮކްޓަރަކު ބުންޏެވެ.\nއޭނާ ޤަބޫލުކުރާ ގޮތުގައި "އަޅުގަނޑަކީ ސިޔާސީ ބޭފުޅެއް ނޫން. ނަމަވެސް ޤައުމުގައި ކަންކަން ހިނގާދާ ގޮތަށް ބަލާނަމަ ސަރުކާރުތައް ފެއިލްވުމުގެ އަސްލު ސިއްރަކީ ސިއްޙީ ދާއިރާ ނަގާ ކޮޅަށް" ނުޖެހުމެވެ.\nހެލްތު މިނިސްޓަރު އަމީނު ވެސް އެއް ކަމަކަށް އެއްބަސްވެ ވަޑައިގަންނަވައެވެ. އެއީ ދަޢުލަތުގެ ސިއްޙީ ކަންކަން ރެގިއުލޭޓު ކުރާ ތަނަކީ ހެލްތު މިނިސްޓްރީ ކަމުން އައިޖީއެމްއެޗާއި އެހެން ތަންތަން ބެލެހެއްޓުމުގައި އެ މިނިސްޓްރީގެވެސް މަސްއޫލިއްޔަތުތަކެއް ހުންނާނެ ކަމެވެ.\nއެހެންކަމުން މިނިސްޓަރަށްވެސް އައިޖީއެމްއެޗާއި މުޅި ރާއްޖޭގެ ސިއްޙީ ނިޒާމުގައި ހުރި މައްސަލަތައް ވަރަށް ސާފުކޮށް އެނގޭކަން މި ވާހަކަތަކުން އެނގިގެންދެއެވެ. ނަމަވެސް ރައްޔިތުން ބޭނުންވަނީ ހުސް ވާހަކަތަކެއް ނޫނެވެ. ރާއްޖޭގެ ސިއްޙީ ނިޒާމުގައި އެތައް ހާސް މައްސަލަތަކެއް ހުންނަކަން އެންމެ ނިކަމެތި ރައްޔިތު މީހާއަށްވެސް އެނގެއެވެ. ނަމަވެސް އެކަން ޙައްލު ކުރުމުގެ ހުރިހާ ބާރެއް އޮތީ ސަރުކާރާއި އެ މަސައްކަތް ކުރުމަށް ސަރުކާރުން ޙަވާލު ކޮށްފައިވާ ވަޒީރަށެވެ. އެހެންކަމުން ރައްޔިތުންގެ ޝަކުވާތަކާއި ސިއްޙީ ނިޒާމުގައި ހުރި މައްސަލަތައް ޙައްލު ކޮށްދޭށެވެ. އެކަން ނުވާ ކަމަށްވާނަމަ އެކަން ކުރެވޭނެ ބޭފުޅަކާއި މަސްއޫލިއްޔަތު ޙަވާލުކޮށް ދުރަށް ވަޑައިގަތުންވެސް މާ ބުއްދިވެރިއެވެ.


ޔޫއެފާ ޗެމްޕިއަންސް ލީގުގެ ގަދަ 16ގެ ގުރުނަގައިފި – Mikal News\nޗެމްޕިއަންސް ޅީގު ދެވަނަ ބުރުގައި ބާސާ އަދި ޕިއެސީ ބައްދަލުކުރަން ޖެހިއްޖެ.\nމި ސީޒަންގެ ޔޫއެފާ ޗެމްޕިންސް ލީގު ގަދަ 16 ޓީމުގެ ގުރުލުން މިއަދު ބާއްވައިފިއެވެ. މިފަހަރުގެ ދެވަނަ ބުރުގައި ވާދަކުރަން ޖެހޭ އެންމެ ބޮޑު ދެޓީމަކީ ސްޕޭނުްގެ ބާސެލޯނާއާއި ފްރާންސްގެ ޕީއެސްޖީއެވެ. މީގެ އިތުރުން ސްޕޭންގެ އެތުލެޓިކޯ މެޑްރިޑް އާއި ޗެލްސީއެވެ.\nދެވަނަ ބުރުގެ ގުއަތުލުމުގައި ގްރޫޕް ސްޓޭޖުގެ 8 ޓީމެއްވަނީ ސީޑް ކޮށްފައެވެ. އަދި މީގެ އިތުރުން ގުރުއަތު ކޮންޓްރޯލް ކުރެވިފައި ވަނީ ގްރޫޕް ސްޓޭޖްގައި ކުރިން ބައްދަލުކުރި ޓީމަކާއި އަދި އެއްލީގެއްގެ ދެޓީމަކާއި ބައްދަލުނުވާ ގޮތަށެވެ.\nދެވަނަ ބުރުގެ މެޗުތައް ކުޅެން ހަމަޖެހިފައި ވަނީ އަންނަ އަހަރުގެ ފެބްރުއަރީ އަދި މާރިޗް މަހުއެވެ. ފުރަތމަ ލެގް ގެ ކުޅުން ފެބްރުއަރީ 16-17 އަދި 23-24 އަށް އަދި ދެވަނަ ލެގް މާރިޗް 9-10 އަދި 16-17 ގައެވެ.\nޗެމްޕިއަންސްޕީގް 2020/21 ގަދަ 16ގެ ގުރުއަތު\nދެވަނަ ބުރާއި ހަމައިން ޓީމަށް3ކުޅުން ތެރިއަކު އިތުރުކުރުމުގެ ފުރުސަތު ވަނީ ހުޅުވާލާފައެވެ. ނޮކްއައުޓް މެޗުތަކުގެ ދެ ލެގުން ޕޮއިންޓްން އެއްވަރުވެއްޖެ ނަމަ ބަލާނީ އަވޭ ގޯލަށެވެ. އެގޮތުން ވެސް އެއްވަރުވެއްޖެ ނަމަ 30 މިނިޓްގެ2ހާފު ކުޅެގެން ނަތީޖާ ނެރޭނީ ގޮތަށެވެ. އެގޮތުން ގޯލު ޖަހައިގެން އެއްވަރުވެއްޖެ ނަމަ އަވޭ ގޯލަށް ޑަބަލް ޕޮއިންޓް ދީގެން ނަތީޖާނެރޭ ގޮތަށެވެ. އިތުރުވަގުތުގެ 30 މިނިޓްގައި ގޯލެއް ނުޖެހި އެއްވަރުވެއްޖެނަމަ ނަތީޖާނެރެން ޕެނަލްޓީ ޖަހާގޮތަށެވެ. ޔޫއެފާއިން ބަލަނީ މެޗުތަކުގެ ނަތީޖާ ނެރުމަށް ޕެނަލްޓީ ޖެހުމާއި ވީހާވެސް ދުރަށް ދިއުމަށް މަސައްކަތް ކުރުމަށެވެ.\nދެވަނަ ބުރުގެ މެޗުތައް\nފުރަތަމަ ދުވަސް: 2021 ފެބްރުއަރީ 16 އަދި މާރިޗް 10\nޖަރުމަނުގެ އާރުބީ ލެޕީޒް – ލިވަރޕޫލް (އިނގިރޭސި)\nސްޕޭންގެ ބާސެލޯނާ – ފްރާންސްގެ ޕީއެސްޖީ\n2 ވަނަ ދުވަސް: 2021 ފެބްރުއަރީ 17 އަދި މާރިޗް 9\nޕޯޗުގަލްގެ އެފްސީ ޕޯޓޯ – އިޓާލީގެ ޔުވެންޓާސް\nސްޕޭންގެ ސެވިއްޔާ – ޖަރުމަނުގެ ބޮރޯޝިއާ ޑޯމުންޑް\n3 ވަނަ ދުވަސް: 2021 ފެބްރުއަރީ 23 އަދި މާރިޗް 17\nއިޓާލީގެ ލާޒިއޯ – ޖަރުމަނުގެ އާރުބީ ލެޕީޒް\nސްޕޭންގެ އެތުލެޓިކް މެޑްރިޑް – ޗެލްސީ (އިނގިރޭސި)\n4 ވަނަ ދުވަސް: 2021 ފެބްރުއަރީ 24 އަދި މާރިޗް 16\nޖަރުމަނުގެ ވީއެފްއެލް ބޮރޫޝިއާ މޮއެންޝެންގްލެޓްބެކް – މެންޗެސްޓަރ ސިޓީ (އިނގިރޭސި)\nއިޓަލީގެ އެޓްލާންޓާ ބީސީ – ސްޕޭނުގެ ރިއާލް މެޑްރިޑް\nޗެމްޕިއަންސް ލީގުގެ ތާރީޚުގައި އެންމެ ގިނަ ގޯލު ޖެހި3ކުޅުންތެރިން. މެސީ 71، ރޮނަލްޑޯ 67 އަދި ކަރިމް ބެންޒަމާ 51.\nމިމުބާރާތުގެ ކުއާޓަރ ފައިނަލް ކުޅެނީ އޭޕްރީލް 6/7 އަދި 13/14 ގައެވެ. ސެމީ ފައިނަލް މެޗުތައް 27/28 އޭޕްރީލް އަދި މޭ 4/5ގައެވެ.\nމިމުބާރާތުގެ ފައިނަލް ކުޅުމަށް ހަމަޖެހިފައި ވަނީ ތުރުކީގެ އިސްތަންބޫލްގެ އަތާތުރުކު ސްޓޭޑިއަމްގައި 29 މޭ2021 ގައެވެ.


Madaveli Health Centre ah Ambulance ge Khidhumai Foarukohdheefi - AO News\nމަޑަވެލީ ހެލްތު ސެންޓަރަށް އެމްބިއުލާންސުގެ ޚިދުމަތް ފޯރުކޮށްދީފި\nގދ.މަޑަވެލީ ހެލްތު ސެންޓަރަށް އެމްބިއުލާންސުގެ ޚިދުމަތް ލިބޭނެގޮތް ހެލްތު މިނިސްޓްރީން ހަމަޖައްސައިދީފިއެވެ.\nމަޑަވެލީގައި އެމްބިއުލާންސްގެ ޚިދުމަތް ނުލިބޭތާ މިހާރުމިވަނީ އަހަރަކަށްވުރެ ގިނަ ދުވަސްވެފައެވެ.\nމީޑިޔާއަށް މައުލޫމާތުދެމުން މަޑަވެލީ ދާއިރާގެ މެމްބަރު ހުސައިން ފިރުޝާން ވިދާޅުވީ މީގެ މަހެއްހާ ދުވަސް ކުރިން ހެލްތު މިނިސްޓްރީން މަޑަވެއްޔަށް އެމްބިއުލާންސް ހަމަޖައްސާފައި ވީނަމަވެސް އެރަށަށް އެމްބިއުލާންސް ގެންދާނެ އިންތިޒާމެއް ހަމަނުޖެހި ލަސްވީކަމަށެވެ.\nފިރުޝާން އިތުރަށް ވިދާޅުވި ގޮތުގައި އެމްބިއުލާންސް މަޑަވެއްޔަށް ގެންދިޔުމުގައި އެހީތެރިކަން ފޯރުކޮށްދީފައިވަނީ ހޯނޑެއްދޫ ބަނދަރު ހެދުމުގެ މަސައްކަތް ކުރަމުން އަންނަ ކުންފުންޏެއް ކަމަށްވާ ހެވީ ފޯސް ޕްރައިވެޓް ލިމިޓެޑްގެ އެހީއާއެކު އެކުންފުނީގެ ކޮޅުވެއްޓި ބޭނުންކޮށްގެންނެވެ. އަދި މިމަސައްކަތުގައި އެއްވެސް އަގަކާނުލާ އެހީތެރިވެދީފައިވާތީ އެކުންފުންޏަށް ފިރުޝާންވަނީ ޝުކުރު އަދާކުރައްވާފައެވެ.\n“މި ފުރުސަތުގައި، ރައީސުލް ޖުމްހޫރިއްޔާ އިބްރާހީމް މުޙައްމަދު ސޯލިޙްއަށާއި، ހެލްތް މިނިސްޓަރ އަހުމަދު ނަސީމަށާއި، ވަކީން ޚާއްސަކޮށް ހެވީފޯސްގެ އިސްވެރިންނަށް އަޅުގަނޑުގެ އަމިއްލަ ނަމުގައާއި، މަޑަވެލީގެ އެންމެހައި ލޮބުވެތި ރައްޔިތުންގެ ނަމުގައި ހިތުގެ އެންމެ ފުންމިނުން ޝުކުރު ދަންނަވަން.” ފިރުޝާން ވިދާޅުވިއެވެ.\nމަޑަވެލީ ސިއްޚީ މަރުކަޒުގައި އެމްބިއުލާންސްގެ ޚިދުމަތް ނުލިބޭތީ އެމަރުކަޒުން ބޭނުން ކުރަމުން ގެންދިޔައީ ހޯނޑެއްދޫ ސިއްޙީ މަރުކަޒުގެ އެންބިއުލާންސްއެވެ.\nއެމްބިއުލާންސްމަޑަވެލީ ދާއިރާގެ މެމްބަަރު ހުސައިން ފިރުޝާންގދ. މަޑަވެލި\nމަޑަވެލި މޮނިޓަރިންގް ހާލަތުގައި ވަނިކޮށް ސިޔާސީ ހަރަކާތެއް ބޭއްވި މައްސަލަ ފެންމަތިވެއްޖެ!\nމަޑަވެލި މޮނިޓަރިންގ ހާލަތަށް ލައިފި\nމަޑަވެލި ކުޅުންތެރިން މާޔޫސްވެއްޖެ!


BIG ashaai CGT ah dhaulathun faisaa dheyn jehunu massala ACC in balanee | Mihaaru\nކޮމިޝަނާ ޖެނެރަލް އޮފް ކަސްޓަމްސް އަހުމަދު ނުއުމާން ނޫސް ކޮންފަރެންސެއްގައި. ކަސްޓަމްސް އިން ސީޖީޓީއަށް ފައިސާ ދައްކަން ޖެހުނު މައްސަލަ އޭސީސީން އަންނަނީ ބަލަމުން. މިހާރު/ ފައިލްފޮޓޯ\nބިގަށާއި ސީޖީޓީ އަށް ފައިސާ ދޭން ޖެހުނު މައްސަލަ އޭސީސީން ބަލަނީ\n16 އެޕްރީލް 2019 - 15:25 60 comments\nފެން ކުންފުނީގެ ޗެއާމަން އަހުމަދު މައުސޫމްގެ ހިއްސާ އޮންނަ ސީޖީޓީ ޕްރައިވެޓް ލިމިޓެޑަށް ކަސްޓަމްސް އިން 22 މިލިޔަން ރުފިޔާ އަދި ރައީސް އޮފީހުގެ ކޮމިއުނިކޭޝަން ސެކްރެޓަރީ ހަސަން އިސްމާއީލްގެ ހިއްސާ އޮންނަ ބިޒްނަސް އިމޭގް ގްރޫޕް (ބިގް) އަށް ޕީއެސްއެމުން 78 މިލިޔަން ރުފިޔާ ދޭން ޖެހުނު މައްސަލަ އެންޓި ކޮރަޕްޝަން ކޮމިޝަން (އޭސީސީ) ން ބަލަން ފަށައިފި އެވެ.\nއެ ކޮމިޝަންގެ ނައިބު ރައީސް މުއައްވިޒް ރަޝީދު "މިހާރު" އަށް މިއަދު ވިދާޅުވީ އޭގެ ތެރެއިން ޕީއެސްއެމްގެ މައްސަލައިގެ ތަހުގީގު މިހާރު ކުރިއަށްދާ ކަމަށާއި ކަސްޓަމްސްގެ މައްސަލައިގެ ތަހުގީގު ފެށުމުގެ ކުރިން ބަލަން ޖެހޭ ކަންތައްތައް ބަލަމުން އަންނަ ކަމަށެވެ.\n"އެމްބީސީ [ޕީއެސްއެމް]ގެ މައްސަލައިގެ ތަހުގީގު ކުރިން އޮތީ ފަށާފައި. ކަސްޓަމްސްގެ މައްސަލަ އަކީ އަލަށް ހުށަހެޅުނު މައްސަލައެއް. އެ މައްސަލަ ތަހުގީގު ކުރަން ފެށުމުގެ ކުރިން ބަލަން ޖެހޭ ކަންތައްތައް ކޮމިޝަނުން އަންނަނީ ބަލަމުން،" މުއަައްވިޒް ވިދާޅުވި އެވެ.\nކަސްޓަމްސް އިން ސީޖީޓީއަށް ފައިސާ ދައްކަން ޖެހުނު ގޮތް\nސީޖީޓީން އެތެރެކުރި ސިނގިރޭޓް ޝިޕްމަންޓެއްގެ ޑިއުޓީއަށް ދެއްކި ފައިސާގެ ތެރެއިން 22 މިލިއަން ރުފިޔާ އަކީ އަނބުރާ އެ ކުންފުންޏަށް ދޭން ޖެހޭ އެއްޗެއް ކަމަށް ސިވިލް ކޯޓުގެ ޝަރީއަތުގައި ދައުލަތުން ވަނީ އިއުތިރާފްވެފަ އެވެ. އެކަމަކު ކުރީގެ ރައީސް އަބްދުﷲ ޔާމީންގެ ސަރުކާރުގެ ދުވަސްވަރު ދައުލަތުން ކޯޓުގައި ބުނަމުން ދިޔައީ އެއީ އަނބުރާ ދައްކަން ޖެހޭނެ ފައިސާއެއް ނޫން ކަމަށާއި، އެ ޝިޕްމަންޓަށް ނަގަން ޖެހޭނީ އާ ޑިއުޓީ ކަމަށެވެ.\nސިނގިރޭޓް ޑިއުޓީ ބޮޑުކުރީ މާޗް 2، 2017 އިން ފެށިގެންނެވެ. ސީޖީޓީގެ ޝިޕްމެންޓް ރާއްޖެ އައީ މާޗު 1، 2017 ގަ އެވެ. އެކަމަކު ބޮންޑެޑް ވެއާހައުސް އިން ނެރެ، ދާއިމީ އިމްޕޯޓް ޑިއުޓީގެ ގޮތުގައި ކްލިއާ ކުރީ، ޑިއުޓީ ބޮޑުވާނެ ކަމަށް ކަނޑައެޅި ވަގުތަށް ވުރެ ފަހުންނެވެ.\nސީޖީޓީން ބޮޑު ޑިއުޓީގެ ގޮތުގައި ދެއްކި 22 މިލިއަަން ރުފިޔާ ހޯދަން ކޯޓަށް ދިޔަސް، ކުރީގެ ސަރުކާރުން ކޯޓުގައި ބުނަމުން އައީ އެއީ ރަނގަޅަށް ނެގި ފައިސާ ކަމަށެވެ. ސަރުކާރުގެ އެ ސްޓޭންޑް ބަދަލުވީ އާ ސަރުކާރުން، އެ މައްސަލާގައި ކޯޓަށް ދާން ފެށި ހިސާބުންނެވެ.\nކޯޓުން މިދިއަ މަހު6ގައި ހުކުމްކުރީ ހަ މަސް ދުވަހުގެ ތެރޭގައި ސީޖީޓީއަށް ދައްކާ ނިންމުމަށެވެ.\nޕީއެސްއެމުން ބިގަށް ފައިސާ ދައްކަން ޖެހުން\nބިގަށް 78 މިލިއަން ރުފިޔާ ދޭން ސިވިލް ކޯޓުން ޖޫން 7، 2016 ގައި ހުކުމްކުރީ އެމްޑީޕީގެ ކުރީގެ ސަރުކާރުން އުފެއްދި އެމްއެންބީސީއާ އެކު ވެފައި އޮތް އެއްބަސްވުމުގެ ދަށުން ބިގަށް ލިބެން ޖެހޭ5މިލިއަން ރުފިޔާ ނުލިބި އޮތުމުންނެވެ. އެހެން ގޮތަކަށް ބުނާ ނަމަ، 78 މިލިއަންގެ ތެރެއިން 72.9 މިލިއަން ރުފިޔާ އަކީ ޖޫރިމަނާ އެވެ.\nރައީސް އޮފީހުގެ ކޮމިޔުނިކޭޝަން ސެކްރެޓަރީ ހަސަންގެ 90 ޕަސެންޓް ހިއްސާ އޮންނަ ބިގާ އެކު އެމްއެންބީސީން މާޗު 7، 2010 ގައި ވީ އެއްބަސްވުމުގެ ދަށުން، އެމްއެންބީސީއަށް އިސްތިހާރުތަކުން ލިބޭ އާމްދަނީން ފަސް ޕަސެންޓްގެ ކޮމިޝަނެއް ބިގަށް ދޭން ޖެހެ އެވެ. އެކަމަކު އޭރުގެ އޮޑިޓަ ޖެނެރަލް ނިިޔާޒު އިބްރާހިމް 2014 ގައި ނެރުއްވި އޮޑިޓް ރިޕޯޓެއްގައި ބުނެފައި ވަނީ ބިގުން އެއްވެސް މަސައްކަތެއްނުކޮށް، ޓީވީއެމް އާއި ދިވެހިރާއްޖޭގެ އަޑުން ފޮނުވާ އިއުލާން ފަދަ އެއްޗެހިން ލިބޭ އާމްދަނީން ކޮމިޝަނެއް ދޭން ނުޖެހޭނެ ކަމަށެވެ.\nއެމްއެންބީސީގެ ދަރަންޏާއި އެހެން ކަންކަމުގެ ޒިންމާ ޕީއެސްއެމުން އުފުލަ އެވެ. އެހެންކަމުން އާ ސަރުކާރާ އެކު ޕީއެސްއެމުން ނިންމި އެންމެ ބޮޑު ނިންމުމަކީ އެ ފައިސާގެ ތެރެއިން 30 މިލިއަން ރުފިޔާ ބިގަށް ދެއްކުމެވެ.\nއިތުރު ލިޔުންތައް އެންޓި ކޮރަޕްޝަން ކޮމިޝަން ކަސްޓަމްސް ކޮރަޕްޝަން ޕީއެސްއެމް ސިވިލް ކޯޓް މުއައްވިޒު ރަޝީދު ދިވެހި ސަރުކާރު


Raajje Ah UN Ge Vafudheh Fonuvumah India In Massakai Fashaifi - Vaguthu\nރާއްޖެއަށް އދ.ގެ ވަފުދެއް ފޮނުވުމަށް އިންޑިއާ އިން މަސައްކަތް ފަަށައިފި\nރާއްޖެއަށް އދގެ ހާއްސަ ފެއްވަފުދެއް ފޮނުވުމަށް އިންޑިއާ އިން މަސައްކަތް ފަަށައިފިއެވެ.\nއިންޑިއާގެ ނޫހެއް ކަމަށްވާ "ޓައިމްސް އޮފް އިންޑިއާ" ގައި ބުނެފައިވަނީ ރާއްޖޭގައި އަލުން ޑިމޮކްރަސީ އަށަގެންނެވުމަށް ރައީސް ޔާމީނަށް ބާރު އެޅުމަށާއި، މިވަގުތުގެ ޙާލަތު ވަޒަންކުރުމަށް އދގެ ޚާއްސަ ވަފުދެއް ފޮނުވުމަށް އދ. އަށް ބާރު އެޅުމަށް އެކުވެރި ޤައުމުތަކާ އެކު އިންޑިއާ އިން މަސައްކަތް ފަށައިފައިވާ ކަމަށެވެ.\nރާއްޖޭގެ މައްސަލައިގައި އިންޑިއާގެ ބޮޑުވަޒީރު ނަރެންދްރަ މޯދީ އާއި އެމެރިކާގެ ރައީސް ޑޮނަލްޑް ޓްރަމްޕް ހުކުރު ދުވަހުގެ ހެނދުނު ފޯނުން މަޝްވަރާކުރައްވާފައިވާއިރު، ގިނަ ޤައުމުތަކުން ބަލަމުންދަނީ ރާއްޖޭގެ މައްސަލައިގައި އިންޑިއާ އިން އަމަލުކުރާ ގޮތަކަށް ކަމަށް އިންޑިއާގެ މީޑިއާ ރިޕޯޓްތައް ބުނެއެވެ.\nސުޕްރީމް ކޯޓުން ފެބްރުއަރީ 01 ގައި ނެރުނު އާދަޔާއި ހިލާފު އަމުރާއި ގުޅިގެން ސިޔާސީ ހަނލަބޮލިކަން އިތުރު ވެފައި ވަނިކޮށް ސުޕްރީމް ކޯޓުން ވަނީ އެއަމުރަށް މިހާރު ބަދަލު ގެނެސްފައެވެ. ރައީސުލްޖުމްހޫރިއްޔާ މިހާރު ކުއްލި ނުރައްކަލުގެ ހާލަތު އިއުލާން ކޮށްފައި ވާއިރު ރައީސް ނަޝީދު ގެންދަވަނީ އިންޑިއާ ސިފައިން ރާއްޖެ ފޮނުވަން ބާރުއަޅާ ބޮޑު ކެމްޕޭނެއް ކުރިއަށް ގެންދަވަމުންނެވެ.\nފުލުހުން ވަނީ މިހާރު އުއްތަމަ ފަނޑިޔާރު އަބްދުﷲ ސައީދު އާއި ސުޕްރީމް ކޯޓުގެ ފަނޑިޔާރު އަލީ ހަމީދު އާއި ކުރީގެ ރައީސް މައުމޫން އަބްދުލްގައްޔޫމްގެ އިތުރުން އެމަނިކުފާންގެ ދަރިކަނބަލުން ޔުމްނާ މައުމޫންގެ ފިރިކަލުން މުހައްމަދު ނަދީމު ހައްޔަރުކޮށްފައެވެ.\nދާދި ފަހުން ރައީސް ޔާމީންގެ ޚާއްސަ މަންދޫބެއްގެ ގޮތުގައި ޚާރިޖީ ވަޒީރު ޑރ. މުހައްމަދު އާސިމް އިންޑިއާއަށް ފޮނުވަން ދިވެހި ސަރުކާރުން މަސައްކަތްކުރި ނަމަވެސް، އިންޑިއާ ސަރުކާރުން ވަނީ އާސިމާ ބައްދަލުކުރުމަށް ދެކޮޅު ހަދާފައެވެ.\nފެބުރުއަރީ 10, 2018 08:01\nމަށަށް ހީވަނީ އިންޑިޔާއަށްހެން އެ ވަފުދު ދާންވީ!!! ހެހެ\nފެބުރުއަރީ 10, 2018 08:15\nބޮޑުބޭބެ ހާދަ ރަނގަޅޭ..\nފެބުރުއަރީ 10, 2018 08:35\nނިއުކްލިއަރ އެންމެ ހަތިޔާރެއް އޮތީ އެއޮތީ މިވަގުތު އިނގިރޭސިވިލާތުގަ. މިމަހު 17 ގަ ބެންގަލޫރަށް އެހަތިޔާރު ދަތުރު ކުރާނެ އޯ. އދ އިން މިދެތަން ބަލާފަ މި ހަތިޔާރު ސުތުލި ގޯންޏަކަށް ލައުގެން ގެންގޮސް އެޓްލާންޓިކް ކަނޑަށް ފައްތާލަބަލަ. ދުނިޔެ އަށް ޖެހިގަ ހުރި މުސީބާތެއް މިހަތިޔާރަކީ\nގައުމުބހަވަރަށް ދިނީމަ މިގައުމު ބޭނުންވެގެނ އުޅޭ މީހުން ކަރުތާފެނަށްވެސް އެރޭނެ. މިތަނަށް އެރޭނެހާ މަގެއް ހޯދާނެ. މިހާލަތަށް ދުއްވާލީ ގައުމުގެ އަދުއްވުން ކަމުގައިވާ އިދިކޮޅު މީހުން\nފެބުރުއަރީ 10, 2018 08:45\nދިވެހިންގެ އުނިވިސްނުމުން ނުވިސްނޭ ގައުމެއްގެ ހާލަތު ރަނގަޅުކުރާނީ ތިމާމެން އަމިއްލައަށް ކަމެއް. ކަރަކަރައަށް ގޮވާ ގެނައިމަ އެމީހުނަށް ދޭންޖެހޭ އަގެއް ނުދެއްކޭނެ ދުވެހިންގެ ފިރާއަކުން.\nފެބުރުއަރީ 10, 2018 08:51\nބައެއް މީހުން ގަބޫލު ކުރާގޮތުން ރައީސް އިސްތިއުފާ ދިނީމަ މިކަން ހައްލުވީ. ވިސްނާނުލާ އިންޑިޔާގެ އިންޓްރެސްޓަކީ ކޮބައިކަމެއް. ނަޝީދު އާ މިގައުމުގެ ވެރިކަން އިންޑިޔާއިން ހަވާލުކުރާނީ ޗައިނާއާ ވެފަ ހުރި އެއްބަސްވުން ބާތިލް ކުރުމުގެ މައްޗަށް. ދެނަ ޗައިނާ އޮންނާނެތަ ބަލަންް؟ ނޯންނާނެ. އެމީހުންގެ ވިޔަފާރިއާ ކުޅެލާފިނަމަ އެތަނެއް ދުއްވާލާނެ. ދިވެހިންނަށް ކޯންޗެއް ލިބޭނީ ޔާމީން ރައީސް އިސްތިއުފާއިން. ގެއްލުމާ ހަލާކާ ފަގީރުކަމާ ނިކަމެތިކަން. ހޭއަރާ ވިސްނާކަށް ނުވޭތަ އަދިވެސް. ﷲ ގެ ރަހުމަތް މިފަދަ ސާބިތު ވެރިއެއް މިވަގުތު މިގައުމު ހިންގަންހުރިކަން އެއީ. އަލްހަމްދު ލިއްލާހް\nފެބުރުއަރީ 10, 2018 14:00\nބީތާތަކާ ފުރަތަމަ ގައުމުގަ ދުވާލު ދެދަޅަޔަށް ކުރާ ރޭޕް ހުއްޓުވާބަލައެހަށް އދ އަށް ހުށަހަޅައިގެން!!!!! ލަދުހަޔާތުގެ ކަންފުޅެއްނެތަސް ބޮޑުވަރު!!!!!


މިއިދާރާގެ ނަމްބަރ: (IUL)337-C-AA/337/2018/43 ( 26 ޑިސެމްބަރ 2018) އިޢުލާންއާއި ގުޅިގެން އެއްވެސް ފަރާތަކުން ފޯމް ހުށަހަޅުއްވާފައިނުވާތީ އެ އިޢުލާން ބާޠިލްކޮށް އަލުން ކުރީމެވެ.\nވަގުތީ (01 އަހަރު ދުވަހުގެ މުއްދަތަށް)\nޓެކްނިކަލް ކޯ އެލަވަންސްގެ ގޮތުގައި -/1200 ރުފިޔާ\n- ސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުސޫލުން އިތުރުގަޑީގެ ފައިސާއާއި އެހެނިހެން އިނާޔަތްތައް.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 14 ޖަނަވަރީ 2019 ވާ ހޯމަ ދުވަހުގެ 10:30 ގެ ކުރިން، މިއިދާރާއަށް ހުށަހަޅަންވާނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހުން ހޮވުމަށް ބޭއްވޭ އިންޓަވިއު އޮންނާނީ، 17 ޖަނަވަރީ 2019 ވާ ބުރާސްފަތި ދުވަހު މިކައުންސިލް އިދާރާގެ މީޓިންގ ހޯލްގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިއްބެވުން އެދެމެވެ.\nސުންގަޑި: 14 ޖަނަވަރީ 2019 1030


Kulhudhuffutaai Thinadhoo gai aa Hospital elhumah fund vanee hamajehifa: Raees\nކުޅުދުއްފުއްޓާއި ތިނަދޫގައި ޓާޝަރީ ހޮސްޕިޓާ އަޅަން ފަންޑު ވަނީ ހަމަޖެހިފައި: ރައީސް\nކުޅުދުއްފުށީގައި އަޅަން ހަމަޖެހިފައިވާ 100 އެނދުގެ ހޮސްޕިޓާ އިމާރާތްކުރުމަށް ކުވެއިތުން ފަންޑުން ހަމަޖެހިފައިވާކަމަށް ރައީސުލް ޖުމްހޫރިއްޔާ އިބުރާހިމް މުހައްމަދު ސޯލިހް ވިދާޅުވެއްޖެ އެވެ.\nރައީސް ސޯލިހް މިހެން ވިދާޅުވީ، ކުރިއަށް ލޯކަލް ކައުންސިލް އިންތިހާބުގައި އެމްޑީޕީގެ ޓިކެޓްގައި ވާދަކުރައްވާ ހދ އަތޮޅު އަދި ކުޅުދުއްފުށި ސިޓީގެ ކެނޑިޑޭޓުންނާ ބައްދަލުކުރައްވާ ވާހަކަފުޅު ދައްކަވަމުންނެވެ.\nރައީސް ވިދާޅުވީ، ވޭތުވެދިޔަ ދެ އަހަރު ސިއްހީ ހިދުމަތުގެ ދާއިރާއިން އެންމެ ބޮޑު ބަދަލެއް ގެނެސްފައިވަނީ ކުޅުދުއްފުށީ ރީޖަނަލް ހޮސްޕިޓަލަށް ކަމަށެވެ. އެގޮތުން އެ ހޮސްޕިޓަލަށް ވަރަށް ބޮޑެތި ކުރިއެރުންތަކެއް ގެނެވިފައިވާކަމަށް ވިދާޅުވި އެވެ.\n"ރީޖަނަލް ހޮސްޕިޓަލް މިއަދު މިވަނީ އަޅުގަނޑުމެން ހީނުކުރާ ވަރުގެ ބޮޑެތި ބަދަލުތަކެއް ގެނެވިފަ. އަދި އަޅުގަނޑުމެން އޭރު ވައުދުވީގޮތަށް، އާ ހޮސްޕިޓަލެއް އެޅުމުގެ މަސައްކަތް އެބަދޭ." ރައީސުލް ޖުމްހޫރިއްޔާ ވިދާޅުވި އެވެ.\nރައީސް ވިދާޅުވީ، ކުޅުދުއްފުއްޓާއި ތިނަދޫގެ ހޮސްޕިޓާ އަޅަން ނިންމާފައިވަނީ ކުވެތު ފަންޑުން ކަމަށާއި އެކަމަށް ބޭނުންވާ ފައިސާވެސް މިހާރު ހަމަޖެހި ނިމިފައިވާ ކަމަށެވެ.\nވޭތުވެދިޔަ ދެ އަހަރު ކުޅުދުއްފުށީ ރީޖަނަލް ހޮސްޕިޓަލަށް ސަރުކާރުން ގެނެސްފައިވާ ބަދަލުތަކާ ބެހޭގޮތުން ރައީސް ވިދާޅުވީ، މިދިޔަ އަހަރު 184 ރަށަކުން އެއްލައްކަށްވުރެގިނަ މީހުން ހިދުމަތް ހޯދާފައިވާ ކަމަށެވެ.\n"އަޅުގަނޑުމެން މިގެނައި ބަދަލުތަކުގެ ތެރޭގައި ސްޕެޝަލިސްޓުން އަޅުގަނޑުމެން އައިރުގައި ތިބީ 18، އެ އަދަދު 27 އަށް ވަނީ އިތުރުކޮށްފަ. މެޑިކަލް އޮފިސަރު9އަކުން 19 އަށް، ޖުމްލަ އަޅުގަނޑުމެން އިތުރުކޮށްދީފިން 46 ޑޮކްޓަރުން." ރައީސުލް ޖުމްހޫރިއްޔާ ވިދާޅުވި އެވެ.\nއެމްއާރުއައި އާއި ސީޓީ ސްކޭނިންގ އާއި ލެބޯޓްރީގެ އެކި ހިދުމަތާއެކު ވަރަށް ބޮޑު ބަދަލުތަކެއް ގެނެސްފައިވާކަން ފާހަގަކުރައްވަމުން ރައީސް ވިދާޅުވީ، މާރޗުމަހުގެ ތެރޭގައި އެމްއާރުއައި މެޝިން އިންސްޓޯލްކުރުމުގެ މަސައްކަތް ކުރިއަށްދާނެ ކަމަށެވެ.\nއާ ހޮސްޕިޓާ އެޅިގެންދާއިރު ތަފާތު އެކި ހިދުމަތްތައް ލިބިގެންދާނެކަންވެސް ރައީސް ސޯލިހް ފާހަގަކުރެއްވި އެވެ.\nވެކްސިންގެ ދެވަނަ ދޯޒް ޖަހާތާ ދެ ހަފްތާ ފަހުން ރަށްރަށަށް ދަތުރު ކުރެވޭނެ\nރައީސް ޔާމިން ގެއަށް ބަދަލުކުރުމާ މެދު ގޮތެއް ނިންމަނީ\nކޮންމެ ޕާޓީއެއްގެ އަގުލަބިއްތު އޮތަސް ކައުންސިލްތަކަށް އެއްބާރުލުން ދޭނަން: ރައީސް


Aqua Vita residency: Varah higgaimu | Mihaaru\nއަކުއާ ވީޓާގެ އެޕާޓްމެންޓް ތަރައްގީ ކުރަނީ ހުޅުމާލެ އެއް ވަނަ ފިޔަވަހީގައި\nއަކުއާ ވީޓާ ރެޒިޑެންސީ: ވަރަށް ހިތްގައިމު\n09 ޖެނުއަރީ 2019 - 13:51 12 comments\nއެންމެ ޒަމާނީ ފެންވަރަށް ހުޅުމާލޭ ފުރަތަމަ ފިޔަވަހީގައި ތަރައްގީކުރާ އަކުއާ ވީޓާ ރެޒިޑެންސީގެ މަސައްކަތްތައް އަންނަނީ ބާރަށް ކުރިޔަށެވެ. މިދިޔަ ސެޕްޓެމްބަރު މަހު އެޕާޓްމަންޓްތަކުގެ ފައުންޑޭޝަންގެ މަސައްކަތް ވަނީ ފަށައިފަ އެވެ. ހުޅުމާލޭގައި ދުވާ ޓްރެކް އަޅާފައިވާ ދަނޑުގެ އުތުރު ފަރާތުގައި އޮތް ހުސް ބިމުގައި ހަދާ އެޕާޓްމަންޓްގެ ޑިޒައިން ލޯންޗްކުރީ މިދިޔަ ނޮވެމްބަރު މަހު އެވެ. ޑިޒައިން ލޯންޗުކުރުމާ އެކު އާންމުންގެ ބޮޑު ސަމާލުކަމެއް މި އެޕާޓްމެންޓްތަކަށް ލިބުނެވެ.\nއަކުއާ ވީޓާގެ ސްވިމިން ޕޫލް\nމިތަން ފަރުމާކޮށްފައިވަނީ ރާއްޖޭގެ ސަގާފަތާއި ގުދުރަތީ ރީތިކަމަށް ބަލައިގެންނެވެ. މި އެޕާޓްމެންޓް ކޮމްޕްލެކްސް 14 ބުރި އަށް ނަގާއިރު ހާއްސަ ކަންތައްތަކެއް ވެސް އެބަހުއްޓެވެ. އެގޮތުން ހުރިހާ އެޕާޓްމަންޓްތަކެއް އެއަ ކޮންޑިޝަންކޮށްފައި ވުމުގެ އިތުރުން ހުންނާނީ ލަކުޑި ޕްލޯރިން އަޅައިފަ އެވެ. މީގެ އިތުރުން ޕާކު ކުރުމަށް ވަކި ސަރަހައްދެއް ކަނޑައެޅުމުގެ އިތުރުން ސްވިމިން ޕޫލާއި ޖިމަކާއި ކްލަބް ހައުސްގެ އިތުރުން ޕާޓީތަކަށް ހާއްސަ ސަރަހައްދެއް ވެސް އޮންނާނެ އެވެ.\nއަކުއާ ވީޓާގެ އެޕާޓްމެންޓްތަކުގެ ބަދިގެ އޭރިޔާ ހަދާނެ ގޮތުގެ މޮޑެލް\nސްރީ ލަންކާގެ ކުންފުންޏެއް ކަމަށްވާ އަޔެންކާ ހޯލްޑިން އާއި އެންޕީއެޗުން ގުޅިގެން، ހުޅުމާލޭގައި ތަރައްގީކުރާ ޒަމާނީ އެޕާޓްމަންޓް ކޮމްޕްލެކްސްގައި 104 އެޕާޓްމަންޓް ހުންނާނެ އެވެ. އެއީ ކޮންމެ ފަންގިފިލާއެއްގައި އަށް އެޕާޓްމަންޓް ހިމެނޭ ގޮތަށެވެ.\nމި އެޕާޓްމެންޓްތައް 2020 ވަނަ އަހަރުގެ މާޗު މަހު ނިންމާލެވޭނެ ކަމަށް، ޕްރޮޖެކްޓް ހިންގާ ކުންފުނިން ބުނެ އެވެ. އެހެންވެ މިހާރުވެސް ބުކް ކުރުމަށް ވަނީ ހުޅުވާލައިފަ އެވެ. އެގޮތުން، ބުކިން ފީއެއްގެ ގޮތުގައި 50،000ރ. ނެގުމަށް ވަނީ ހަމަޖެހިފަ އެވެ. ދިވެހިންގެ އިތުރުން ބޭރުގެ ފަރާތްތަކަށް 99 އަހަރަށް ލީސް ކުރުމަށް ވެސް މިހާރު ވަނީ ހުޅުވާލައިފަ އެވެ.\nބެޑްރޫމް ހުންނާނެ ގޮތް ދައްކުވާދޭ މޮޑެލް ކުރެހުން\nއިތުރު ލިޔުންތައް ފްލެޓް އެޑްވަޓޯރިއަލް ބޯހިޔާވަހިކަން


Maafahchaai eku mee kon kudhin kolheh?\nދިވެހިން ބުދުދީން ދޫކޮށް މާތް ވެގެންވާ އިސްލާމް ދީން ހިޔާރު ކުރީސުރެ ދިވެހި ރާއްޖޭގައި ހިނގަމުން އައީ ވިރާސީ ރަސްކަމެކެވެ. އެ ރަސްކަން ފުރަތަމަ ފަހަރަށް ޖުމްހޫރިއްޔަތަކަށް ބަދަލުވުމަކީ އާދައިގެ ކަމަކަށް ވާނެ ހެއްޔެވެ؟ އެ ބޮޑު އިންގިލާބީ ބަދަލު އައީ ޖެނުއަރީ 1، 1953 ގައެވެ.\nއެ ދުވަސް ދިމާވާނީ ހިޖުރައިން 1373 ވަނަ އަހަރުގެ ރަބީއުލް އާހިރާ މަހުގެ 14 ވީ ބުރާސްފައްޗާ އެވެ. ރާއްޖޭގެ ފުރަތަމަ ޖުމްހޫރިއްޔާގެ ރައީސަކީ އަލް އަމީރު މުހައްމަދު އަމީން ދީދީ އެވެ. ދިވެހި ރާއްޖެ މިހާތަނަށް ދުށް ހުރިހާ ރައީސުންނާ ހާސަބައި ތަފާތު ރައީސެކެވެ. ދުނިޔެ އޭނާ ސިފަކޮށްގައި ވަނީ "ވަގުތަށް ވުރެ ކުރީގައި އުޅުއްވާ ރައީސް" ގެ ގޮތުގައެވެ.\nފުރަތަމަ ޖުމްހޫރިއްުޔާ އުފެދުމުގެ ކުލަ ގަދަ ރަސްމިއްޔާތުތަކަީ މިހާތަނަށް ރާއްޖޭގައި ބޭއްވުނު އެންމެ ކުލަ ގަދަ ރަސްމިއްޔާތުތަކެވެ. އެފަދަ ރަސްމިއްޔާތެއް ދެން އަންހާނެހެނެއް ވެސް ހީއެއް ނުވެއެވެ. ފުރަތަމަ ޖުމްހޫރިއްޔާގެ މުނާސަބަތުގައި ވަރުގަދަ ކާނިވަލެއް ބޭއްވި އެވެ. ދާރުލްއުލޫމްގައި ބޭއްވި އެ ކާނިވަލްގެ ސްޓޭޖްގައި ވަރަށް ހާއްސަ ވަރަށް ރީތި އަންހެން ކުދިންކޮޅެއް ވަރަށް ފަރިކޮށް ނަށައި އުޅުނެވެ. މި ހާއްސަ ފޮޓޯގައި އެ ތިބީ އެކުދީންނެވެ. ޔަގީނަށް ވެސް މިހާރު އެއީ މާމައިންނާއި މުނިމާމައިންނެވެ. އޭގެތެރެއިން ބައެއް ކަނބަލުން ދުނިޔޭގައި ތިއްބަވާނެ އަދި ބަޔަކު ދުނިޔެއާ ވަކިވެފައިވާނެ އެވެ.\nމާމަ ނޫނީ މުނިމާމަ ފެނޭތަ؟\nމި ހާއްސަ އަދި ތާރީހީ ފޮޓޯގަނޑުގައި މަންމަވެސް، މާމަވެސް އެހެންނާ މުނިމާމަވެސް ހުރެދާނެ އެވެ. ތިރީގައި އެވާ ތައާރަފުން ބަލައިގެން އަމިއްލަ މަންމަ އާއި މާމަ އާއި މުނިމާ ފާހަގަ ކުރެވިއްޖެނަމަ އެއީ މިހާރަށް ލިބޭނެ ކިހާ ބޮޑު އުފަލަކަށް ވާނެ ހެއްޔެވެ؟ އެހެންވެއްޖެއްޔާ އާއިލާގެ އެންމެން ވެސް މިހާރު މި ފޮޓޯ ބަލާލައި ޝެއާ ކޮށްލާން ބޭނުންވާނެ ދޯއެވެ؟\nމާފަތި ހިފައިގެން ކަނާތުން ވާތަށް: 1 - ފެންފުށީ ނާއިލާ،2- އަސްރާރު އަހުމަދު، ތިމަރަފުށި 3- މަރިޔަމް އަލީ، މާދޫގެ4- ޖަމީލާ އިބްރާހިމް، ބަހާރުގެ5- ރާމިޒާ އިބްރާހިމް، ހަތިފުށި6- ރަމްލާ އިބްރާހިމް ބާރަށް، ދެވަނަބަރި: ހަދީޖާ ހުސައިން ދީދީ ދުންފިނިގެ 2- ހާޖަރާ އަހުމަދު، ހޯރަފުށި،3- މޫމިނާ ސައީދު، ފާމްދޭރިގެ،4- ޝަރީފާ، މަނާގެ 5- ނަސީމާ އިބްރާހިމް ބަހާރުގެ،6- މަރީނާ 7- ހަދީޖާ އަހުމަދު ހޯރަފުށި، 8- އަމީނާ މުފީދު. ފަހަތުބަރި: 1 - ޖަމީލާ އަލީ، އާކަކާގެ2- އާރިފާ މޫސާ ދީދީ، ހިލިހިލާގެ


Aammuvi Photo Eh, Miee Dhivehin? - Vaguthu\nއާއްމުވި ފޮޓޯއެއް، މިއީ ދިވެހިން؟\nމިއީ މީސް މީޑިއާގައި ދައުރުވާން ފެށި ފޮޓޯއެކެވެ. ފޮޓޯއިން ފެނިގެން ދަނީ ދެ އަންހެނުންނެވެ. އެ ފޮޓޯއަކީ ސީދާ ރާއްްޖޭގެ ފޮޓޯއެއްކަން އެނގެން ނެތް ނަމަވެސް ފޮޓޯއަށް އާއްމުންގެ ބޮޑު ސަމާލުކަމެއް ލިބިގެން ގޮސްފައި ވަނީ އެކަކު ހެދުން އަޅާފައިވާ ގޮތުންނެވެ.\nމި ފޮޓޯއަކީ ހުޅުމާލޭގައި ނަގާފައިވާ ފޮޓޯއަކާއިވެސް ވައްތަރެވެ. ނަމަވެސް އެކަންވެސް ކަށަވަރު ނުވެއެވެ.\nފޮޓޯއިން ފެނިގެންދާ އެއް އަންހެނަކު ފެނިގެން ދަނީ ބްރައުން ވައްތަރެއްގެ ހެދުމެއް ލައިގެން ހުއްޓާއެވެ. އޭނާ ހުރީ ތިރިން ކަޅު ކުލައިގެ އެއްޗެއް ލައިގެންނެވެ. އަދި ހުރީ ބްރައުން ޒާތަކަަށް ދާ ކުލައެއްގެ ބުރުގާއެއް އަޅައިގެންނެވެ.\nއާއްމުންގެ ބޮޑު ސަމާލުކަމެއް ލިބިގެން ދިޔައީ ދެން ހުރި މީހާއަށެވެ. އޭނާ ހުރީ ކަކުލުން މައްޗަށް ހުންނަ ވަރުގެ އަތް ކުރު ހެދުމެއް ލައިގެންނެވެ. އޭނާ އެ ހެދުން ލައިގެން ހުރިއިރު، އާއްމުންނަށް ކަމު ނުދިޔައީ، އައުރާ ނިވާ ނުވާއިރު ބުރުގާއެއް އަޅައިގެން ހުރު މުންނެވެ. އޭނާ ތިރިން އައުރަ ނިވާވާރުގެ އެއްޗެއް ލާފައެއް ނުވެއެވެ. އޭނާގެ އެއް އަތުގައި ދަބަހެއްވެސް އެބަ އޮތެވެ.\nއެ ފޮޓޯ އާއްުމުކޮށްފައި ވަނީ ރިއައްޓޭ ހުޅުމާލެ ކިޔާ ޕޭޖަކުންނެވެ. އެ ފޮޓޯ އާއްމުކޮށް އެ ޕޭޖްގައި ލިޔެފައި ވަނީ އަވަސް ކުރަން ހަދައިގެން ޖީންސް ލާން ހަނދާން ނެތުނީ ކަމަށެވެ.\nއެ ފޮޓޯ އާއްމުވުމާއެކު އެއްބަޔަކު ރުޅިގަދަ ވިއެވެ. އެއްބަޔަކު ބުނެފައިވާގޮތުގައި، އޭނާ ހަނދާން ނެތިގެން ބުރުގާ އެޅުނީ އެވެ.\nއެ ފޮޓޯގެ ކޮމެންޓްތަކުންވެސް އެއީ ކޮން ގައުމެއްގައި ނަގާފައިވަ މަންޒަރެއްކަން އެނގޭކަން ނެތެވެ.\nއެކަމަކު ބޮޑަށް ބެލެވޭގޮތުގައި، އެއީ ދިވެހިން ނޫނެވެ.\nޖެނުއަރީ 22, 2021 15:49\nރާއްޖޭގައކ ތިޔަ ގޮތަށް ހެދުން އަޅާ ބަނގުލަދޭޝް އަންހެނުން އުޅޭ\nޖެނުއަރީ 23, 2021 07:07\nއެ މީހުންވެސް ތިރިން އެއްޗެއް ލާފަ ހުންނަނީ އެކަ މު އަތް ކުރު ހެދު މާއެކު ބުރުގާއަޅާ\nޖެނުއަރީ 22, 2021 16:13\nރާއްޖޭގައި ހެދުންއެޅުމުގެ ގަވާއިދެއް ހަދަންޖެހޭނެ\nނުޖެހޭ ހަދާކައް އުމުރު އުޅުނަސް އެކަމެއްނުވާނެ މޮޔަވާހަކަ ނުދައްކާ\nޖެނުއަރީ 22, 2021 16:28\nއަނެއްކާ އެޑިޓެއްނޫންތަ ތީ ބަންގާޅި އަންހެނުންވެސް ތި ފާޑަކައްއުޅޭ\nޖެނުއަރީ 22, 2021 17:46\nތީ ޑޮލަރު އަހައްމަދާގެ ހައްވާ\nޖެނުއަރީ 22, 2021 18:38\nޑިވެހި ފޫކޮޅު ތިހެން ހުރޭތަ... ތި ހީވަނީ ފަތި ޓީވީހެން\nޖެނުއަރީ 22, 2021 18:46\nޕިލިޕީންސް ކުއްޖަކު ސްކާފެއް އަޅާފަ ތިޔަހުރި\nޖެނުއަރީ 22, 2021 20:59\nއެންމެ އަވަހައް ދެން ފާސްކުރަމްވީ މަގުމަތީގައި އުޅޭއިރު ފޭރަމްލުމުގެ ގަވައިދެއް. މިމީހުންނަށް ބަލަން ހަދައިގެން ކިރިޔާ އެހެން މީހެއްގެ ދެފައިދޭތެއަށް ސައިކަލު ފުރޮޅު ނުވަނީ!\nޖެނުއަރީ 22, 2021 21:31\nއެއީ މަ. މަހީކުރީ ޓައިޓްލެވިފަކަމަށް. އަވަހަށް ރެސްޓޯރެންޓަކުން ކެއުމެއްލިބިގެން ދާންވެގެން. ދިޔަފަހުން އެނގުނީ އެއްޗެހި ނުލެވިކަން. ޢެހެންވެ އަވަހަށް ގެޔަށް ދަނިކޮށް އެހެރީ ފޮޓޯނަގާފަ\nޖެނުއަރީ 22, 2021 21:58\nރާއްޖޭގައި އެހެން ދީންތައް ފެތުރެމުންދާ ކަމުގެ ވަރުގަދަ ހެއްކެއް\nޖެނުއަރީ 22, 2021 22:04\nތިޔަވާނީ ދިވެހި ފިރިހެނުންނަށް މަލާމާތް ކޮއްލުމަށް ކޮއްލިކަމަކަށް. ދިވެހިފިރިހެނުންގެ ނޮހޮރޮއްޕާން ތި ކުއްޖާއަށް ކުރާވަރުން ދިން މެސެޖް އަކާ ވައްތަރީ.


Arsenal Ge Kulhun Therinnah Haassa Kameh Kohdheyn Beynun - Wenger - Vaguthu\nއާސެނަލްގެ ކުޅުންތެރިންނަށް ހާއްސަ ކަމެއް ކޮށްދޭން ބޭނުން - ވެންގާ\nއާސެނަލްގެ ކުޅުންތެރިންނަށް މި ސީޒަނުގައި ހާއްސަ ކަމެއް ކޮށްދޭން ބޭނުންވާ ކަމަށް އެ ކްލަބުގެ ކޯޗުކަމުގެ މަގާމު ދޫކޮށްލަން ނިންމާފައިވާ އާސެން ވެންގާ ބުނެފިއެވެ.\nއާސެނަލްގައި 21 އަހަރު ހޭދަކުރުމަށްފަހު ވެންގާ އެ ކްލަބުގެ ކޯޗުކަމުގެ މަގާމު ދޫކޮށްލަން ނިންމާފައިވާއިރު މި ސީޒަނުގައި އެ ކްލަބަށް ތަށްޓެއް ހޯދުމުގެ ފުރުސަތު އަދި އެބައޮތެވެ. އެއީ ޔޫރަޕްގެ ދެވަނަ އަށް އެންމެ ޝަރަފުވެރި ކްލަބު މުބާރާތް ކަމަށްވާ ޔޫރޮޕާ ލީގެވެ.\nއެގޮތުން ޔޫރޮޕާ ލީގުގެ ސެމީފައިނަލްގެ ފުރަތަމަ ލެގުގައި އާސެނަލް އިން މިރޭ ސްޕެއިންގެ އެތްލެޓިކޯ މެޑްރިޑާއި ދެކޮޅަށް ނިކުންނާނެއެވެ.\nކާމިޔާބީއަކާއި އެކު އާސެނަލް ދޫކޮށްލުމުގެ ފުރުސަތު ވެންގާ އަށް ލިބިފައިވާއިރު އޭނާ ބުނީ އަބަދުވެސް މަސައްކަތް ކުރަނީ ވީހާވެސް ރަނގަޅަކަށް މަސައްކަތް ކުރެވޭތޯ ކަމަށާއި އާސެނަލްގައި މިހާތު ތިބި ކުޅުންތެރިންނަށް ހާއްސަ ކަމެއް ކޮށްދޭން ބޭނުންވާ ކަމަށެވެ.\n"އާސެނަލްގައި މިތިބި ކުޅުންތެރިންނަށް ހާއްސަ ކަމެއް ހައްގުވޭ. އަހަރެން ބޭނުން އެ ކުޅުންތެރިންނަށް އެކަން ހާސިލުކޮށްދޭން. މި ކުޅުންތެރިން މުޅި މި ސީޒަނުގައި މަސައްކަތް ކުރިގޮތް އަހަންނަށް ވަނީ ފެނިފަ. އެމީހުންނަށް ހައްގުވޭ ކާމިޔާބީއެއް" ވެންގާ ބުންޏެވެ.\nމިވަގުތު އާސެނަލް ދޫކޮށްލަން ބޭނުންވާ ގޮތަކާއި މެދު ނުވިސްނާ ކަމަށާއި މިވަގުތު ވިސްނުން ހުރީ ކުރިއަށް އޮތް މެޗުން މޮޅުވުމާ މެދު ކަމަށްވެސް ވެންގާ ބުންޏެވެ.\nއާސެނަލްއާ ދެކޮޅަށް މިރޭ ނިކުންނަ އެތްލެޓިކޯއާ ގުޅޭގޮތުން ވާހަކަދައްކަމުން ވެންގާ ބުނީ އެޓީމުގައި ބަލިކަށި އެއްވެސް ކަމެއް ނެތް ކަމަށާއި އެތްލެޓިކޯ އަކީ ވަރަށް ރަނގަޅަށް މަސައްކަތްކުރާ ޓީމެއް ކަމަށެވެ.\n"އެތްލެޓިކޯގެ އެންމެ ވަރުގަދަ ކަމަކީ އެޓީމުގައި ބަލިފައެއް ނެތުން. އެޓީމަކީ ރަނގަޅަށް މަސައްކަތްކުރާ އަދި އިދިކޮޅު ޓީމުގެ ބަލިފައިތަކުގެ ބޭނުން ވަރަށް ރަނގަޅަށް ހިފަން ދަންނަ ޓީމެއް" ވެންގާ ބުންޏެވެ.\nއާސެނަލް އާއި އެތްލެޓިކޯ މިރޭ ބައްދަލުކުރާއިރު މިއީ ވާދަވެރި މެޗެއްގައި މި ދެ ޓީމު ބައްދަލުކުރާނެ ފުރަތަމަ ފަހަރުކަން ފާހަގަކޮށްލެވެއެވެ.\nއާސެނަލްގެ ދަނޑުގައި ކުޅޭ މި މެޗު ފަށާނީ މިރޭ ރާއްޖެގަޑިން 12:05 ގައެވެ.\nފުޓްބޯޅައިގެ ތެރެއަށް ވެންގާ އެނބުރި އަންނަނީ


Kasrathu kurun huttaalumun hashigandah avas badhalu thakeh aadhey | Mihaaru\nކަސްރަތުކުރުން ހުއްޓާލުމުން ހަށިގަނޑަށް އަވަސް ބަދަލުތަކެއް އާދޭ\n23 މެއި 2017 - 06:023comments\nމައްސަލައަކީ ކަސްރަތު ކުރުން ހުއްޓާލުމުން ފިޓްނަސް ލެވެލް ދަށްވެގެން ދިއުން އެކަންޏެއް ނޫނެވެ. އެއީ ކުޑަ މައްސަލަ އެކެވެ. އެއަށް ވުރެ މާ ބޮޑެތި ބަދަލުތައް މިފަދަ މީހުންގެ ހަށިގަނޑަށް އާދެ އެވެ. ނަތީޖާއެއްގެ ގޮތުން ހިތުގެ ބަލިތަކާއި ހަކުރުބަލީގެ ނުރައްކާ އިތުރުވެ އެވެ.\nމި ދިރާސާގައި ބައިވެރިކުރީ އުމުރުން 25-28 އަހަރުގެ މީހުންގެ ގްރޫޕެކެވެ. މި އެންމެންނަކީ ވެސް އަބަދު ޖިމްގައި އުޅެން އާދަވެފައިވާ މީހުންނެއް ނޫނެވެ. ނަމަވެސް މި މީހުންނަކީ އާދައިގެ ވަރަކަށް ކަސްރަތުކޮށް އުޅޭ ނުވަތަ ހެލިފެލިވެ އުޅޭ ބައެކެވެ. އަދި މި މީހުންގެ ބީއެމްއައި ވެސް ހުރީ ހެޔޮވަރު ވަރަކަށެވެ. އާދައިގެ ވަރަކަށް ކަސްރަތުކުރާ މީހުން ކަމަށް ބަލާފައި ވަނީ ދުވާލަކު 10،000 ފިޔަވަޅު އަޅާ މީހުންނަށެވެ.\nމި ދިރާސާ ފެށުމުގެ ގޮތުން ސައިންސްވެރިން ދިރާސާގެ ބައިވެރިންގެ ފިޒިކަލް ފިޓްނަސް، ފެޓް އަދި ގައިގައި މަސް ޖަހާފައިވާ މިންވަރު ބެލި އެވެ. ޖެހިގެން އައި ދެ ހަފުތާގައި ކަސްރަތު ނުކޮށް ބޭތިއްބި އެވެ. މި ހުރިހާ ބައިވެރިންގެ ވެސް ކެއުން ބެހެއްޓީ ހަމަ އެއްގޮތަކަށެވެ. ނަމަވެސް ދެ ހަފުތާ ނިމުނުއިރު އެމީހުންގެ ފިޒިކަލް އެކްޓިވިޓީ 80 ޕަސެންޓް ނުވަތަ އެއަށް ވުރެ ދަށްވި އެވެ.\nމި ދިރާސާ ނިންމާލިއިރު ބައިވެރިންގެ ގައިގައި އިތުރު ސަރުބީތައް ޖަހާފައިވެ އެވެ. ޚާއްސަކޮށް ބަނޑުގެ ވަށައިގެންވާ ހިސާބުތަކުގަ އެވެ. އަދި ގައިގައި ހުންނަން ޖެހޭ މަސްތައް ވިރި މަސްތަކުގެ ބާރު ވަނީ ދަށްވެފަ އެވެ. އަދި މިމީހުންނަށް އެހާ ގިނައިރަކު ނުދުވެވެ އެވެ. އަދި މި އެންމެންގެ ކޮލެސްޓްރޯލް ލެވެލް ވެސް ހުރީ މަތިވެފަ އެވެ.\nނަމަވެސް ކަސްރަތު ހުއްޓާލުމުން ހަށިގަނޑަށް އަންނަ ބަދަލުތަކަކީ ކުރިން ހުރި ގޮތަށް އަނބުރާ އިއާދަ ކުރެވިދާނެ ފަދަ ބަދަލު ތަކެކެވެ. އެހެންކަމުން ދެ ހަފުތާގެ ޗުއްޓީއެއް ނަގައިގެން ތަނަކަށް ދާއިރު އެ ދުވަސްވަރު ކަސްރަތު ނުކުރެވުނަސް އެއީ މައްސަލަ އެއް ނޫނެވެ. އެނބުރި އައިސް ކުރީގެ ތާވަލަށް ކަސްރަތުކުރަން ފެށުމުން ހަށިގަނޑު ކުރީގެ ހާލަތަށް ގެނެވޭނެ އެވެ.


(31 މެއި 2021އާ ގުޅޭ)\n"އޭނ؟" ނާއިކަށް ކޮޅަށް ތެދުވެވުނީ އޭނާގެ އިޚުތިޔާރުން ބޭރުންނެވެ.\n"ތީ ކާކު؟" ނާއިކުގެ ފަރާތުން ފެންނަން ފެށި އާދަޔާ ޚިލާފު ހަރަކާތްތައް އައިޝާގެ ކުރިމަތީގައި ފައުޅުވަމުން ދިޔައެވެ.\n"ކިހިނެއްވީ؟" އައިޝާ މަޑުމަޑުން ކޮޅަށް ތެދުވަމުން ހިފައިލީ ނާއިކުގެ އަތުގައެވެ. ވަގުތުން ކަމުގެ ޙަޤީޤަތް އޮޅުވައިލައި، މަންޒަރު ބަދަލުކޮށްލަން ނާއިކަށް މަޖުބޫރު ވިކަހަލައެވެ. އެކޮޅުން ވާހަކަ ދެއްކި މީހާ އަޅައިލި ސުރުޙީ އަކީ ބޮޑު ހާދިސާއެއްކަން އެނގޭ ޙާލުގައެވެ.\n"މިގަޑީތަ އޮފީހަށް ދާންވީ؟ ވަރަށް އެމަރޖެންސީތަ؟" ވާހަކަ ބަދަލުކޮށްލަމުން ނާއިކު ފޯނުން ވާހަކަދައްކަމުން ދިޔައެވެ. ގުޅީ އޮފީހުންކަން އެނގުމުން ކޮންމެ ވެސް ވަރެއްގެ ހަމަޖެހުމެއް އައިޝާއަށް ލިބުނެވެ. ނަމަވެސް ވެގެން އުޅޭ ގޮތް ބޮޑަށް ސާފު ނުވާތީ، ހިތަށް ލިބެން ޖެހޭ މިންވަރަށް ހަމަ ޖެހުން އޭނާއަށް ލިބިގެން ނުދެއެވެ.\n"އަހަރެން އެބަ އަންނަން އިނގޭ! ޚަބަރު ދެއްޗޭ!" ނާއިކު ވަރަށް އަވަސްކޮށް ހޮސްޕިޓަލުން ނުކުމެގެން ދިޔައީ އައިޝާގެ ކޮލުގައި ލޯބިން ހިފައިލުމަށްފަހު ގައެވެ.\nއަނެއް ދުވަހަށް އިރު އަރަން ތައްޔާރު ވަމުން ދިޔައިރު ވެސް ވާހިދާގެ ލޮލުން ނިދީގެ އެއްވެސް ހިލަމެއް ނުފެނެއެެވެ. މަލާކު ދެއްކި ވާހަކަތަކުން ވާހިދާގެ ނިދި ގެއްލި، މުޅި މީހާ ވަނީ ބޮޑު ނުތަނަވަސް ކަމަކަށް ހުށައެޅިފައެވެ. މިއީ ދުވަހަކު ވެސް ވާހިދާ އުއްމީދު ކޮށްގެން ހުރި ކަމެއް ނޫނެވެ.\n"މަލާކަށް ވެސް ދެން އެ ނޫން މީހެއް ނުފެނުނީތަ؟ އަހަރެން ދެން ކިހިނެއް ހަދާނީ؟ ވިސްނާ ވިސްނާ ބޯ ގޮވަން ގާތް ވެއްޖެ! އަދި އަނެއްކާ އަހަރެން މީ މަލާކުގެ މަންމަކަން އެނގެއްޖިއްޔާ، ނާއިކަށް ވާނެ ގޮތް ވެސް ނޭނގެ. ކޮންމެ ގޮތެއް ވިޔަސް، މި ހުރިހާ ލަދެއްގަ ބެދޭނީ އަހަރެން.. ދެން ކިހިނެއްބާ ހަދާނީ؟" ނުތަނަވަސް ހިތަކާ އެކު ވާހިދާ ގެންދިޔައީ އޭނާގެ ޟަމީރާ ވާހަކަދައްކަމުންނެވެ.\n"ބުނެބަލަ! ތީ ކާކުތަ؟ ކޮބާ ކަލޭގެ ބޭނުމަކީ؟" ހޮސްޕިޓަލުން ބޭރަށް ނުކުތުމަށްފަހު، ނާއިކު އެހެން އަހައިލީ ހަރުކަށި ކޮށެވެ.\n"ބަލަބަލަ! ތިޔަ ހަމަ ޖެހޭ! ކަލޭ މާ ރުޅިގަދަ ވާނެ ކަމެއް ނެތޭ. ހުރިހާ ބާރެއް މި އޮތީ އަހަރެންގެ އަތުގަ. ހައްހައްހާ. މި ވީޑިއޯ ލީކު ވެއްޖިއްޔާ ބަލަ ކާކަށްތަ ދެރަ ވާނީ. ހުރޭ. އެބަ ފޮނުވަން ވީޑިއޯ ކަލޭ ފޯނަށް. ވައިބަރ ބަލާ.." އެހެން ބުނުމަށްފަހު، އެކޮޅުން ފޯނު ކަނޑައިލިއެވެ. ނާއިކުގެ ހިތުގެ ވިންދު ދިޔައީ އަވަސް ވަމުންނެވެ. ދިރިއުޅުން ހަލާކު ވަމުން ދަނިކޮށް، ވަރަށް ޙާލުން ދިރިއުޅުން އަލުން އަނބުރައި ލިބުމުން، އަނެއްކާ ވެސް ދިރިއުޅުން ހަލާކު ވާނެ ފަދަ ބިޔަ ބޮޑު ރާޅެއް ނާއިކުގެ ޙަޔާތަށް ބިންދައިލަން އޭނާ ނޭދެއެވެ.\nވައިބަރަށް އައި ވީޑިއޯ ބަލަމުން ދިޔަ ނާއިކުގެ ދެލޯ ފެންކަޅި ވެގެން ދިޔައީ އޭނާ ހީވެސް ނުކޮށް ހުއްޓައެވެ. ނާއިކުގެ ދެލޯ ކުރިމަތިން ފެންނަމުން ދިޔައީ އޭނާއަށް ހެދުނު ވަރަށް ބޮޑު މިސްޓޭކެކެވެ. އެއީ މުޅި މީހާގެ އަނބުރާއި ޢިއްޒަތް ވެއްޏާ މޮޑެވިގެން ދާނެ ކަމެއްކަން ޚުދު، ނާއިކު އޭނާގެ ހިތުގެ އަޑިން ޤަބޫލު ކުރެއެވެ. ލަސްކުރާކަށް ނާއިކު އެއްވެސް ޙާލެއްގައި ބޭނުމެއް ނުވިއެވެ. ވަގުތުން ފޯނު ނަގައި، ނާއިކު ގުޅައިލީ އެ ނަމްބަރަށެވެ.\n"ކޮން ކަމެއް ކަލޭ ބޭނުން ވަނީ؟ ބުނެބަލަ! އަހަރެން ބޭނުން ކަލެއާ ދިމާކޮށްލަން.." ހިތް އަވަސް ވެފައިވާ ނާއިކު ވާހަކަ ދައްކަމުން ދިޔައީ ވެސް ނުހަނު އަވަހަށެވެ.\n"ހެހެ. އަހަރެން ބޭނުމެއް ނޫން ދިމާ ކުރާކަށް.. އަހަރެން ބޭނުމީ މި ވީޑިއޯ ލީކު ކޮށްލަން. ތި ކަހަލަ ތަންދޮރު ނުދަންނަ ވަޒީރުން އަހަރެމެން ބޭނުމެއް ނޫން.." އެކޮޅުން ހެމުން ބުނެލި ވާހަކައިން ނާއިކަށް އިތުރަށް އުނދަގޫ ވިއެވެ. އެ ވީޑިއޯ އާއްމުންނަށް ބެލޭ ގޮތަށް، މީސް މީޑިޔާގައި ދައުރުވެގެން ދާކަށް އެއްވެސް ގޮތަކަށް ނާއިކު ބޭނުމެއް ނުވެއެވެ. އެގޮތަށް އެކަން ވެއްޖެ ނަމަ، މުޅި ދުނިޔެއަށް ނާއިކު ބޭޒާރު ވާނެއެވެ. ނާއިކުގެ މުޅި ދިރިއުޅުން ހަލާކުވެ، މުޅި ޢާއިލާ ވެއްޓިގެން ދާނީ އެންމެންގެ މަލާމާތާއި، ފުރައްސާރައިގެ ކުރިމައްޗަށެވެ.\n"ނޫން! ތިހެން ނުބުނޭ! ހެޔޮނުވާނެ. އަހަރެން ކަލޭ ބުނި ކޮންމެ ކަމެއް ވެސް ކުރާނަން. ފައިސާއިން އަދަދެެއް ބުނޭ! ކަލޭ ކިހާ ވަރެއް ބޭނުމީ. ބުނި ވަރެއް ދޭނަން." ހިތް އަވަސްވެފައިވާ ނާއިކު ވާހަކަދައްކަމުން ދިޔައީ ވަރަށް ބޮޑަށް ޖެހިލުންވެގެންނެވެ. އިންތިހާއަށް ބިރު ވެސް ގަންފައިވާ ޙާލުގައެވެ.\n"އޯކޭ. މި ވާހަކަ އެއްވެސް މީހެއް ގާތުގަ ނުބުނާތި! ޚާއްޞަކޮށް ވާހިދާގެ ގާތުގަ. އަދި އަހަރެން މީ ކާކުކަން ހޯދަން ވެސް ނޫޅޭތި! އެހެން ނޫނީ ވަރަށް ފަނި ވާނެ... އަގު ބުނަން ގުޅާނަން ފަހުން. އޯކޭ ބައި." އެކޮޅުން އެހެން ބުނުމަށްފަހު، ފޯނު ބޭއްވިއެވެ. އެއާއި އެކު ފޯނު އަތުގެ ތެރެއަށް ލައި، ނާއިކު ފިއްތައިލި އިރު ހީވީ، ފޯނު ހިމުން ކޮށްލަން އުޅުނުހެންނެވެ.\nދުވަސްތައް އޭގެ އެންމެ ހަލުވި މިނުގައި ހިނގަމުން ގޮސް، ދެ ދުވަސް ފާއިތު ވެއްޖެއެވެ. މަލާކާއި ނާއިކުގެ ކަންތަކާ މެދުގައި ވިސްނާ ވިސްނާ އެކަންތައް އެއްވެސް ކޮޅެއްގައި ވާހިދާ އަކަށް ނުޖެއްސުނެވެ. އެތައް ފަހަރަކު ނާއިކަށް ގުޅަން ވެސް ވާހިދާގެ ހިތަށް އެރިއެވެ. ނަމަވެސް ކޮންމެ ފަހަރަކުވެސް ފަސް ޖެހެނީއެވެ. ނުކެރެނީއެވެ. ނާއިކު ވެސް ނުގުޅާތީ ކޮންމެވެސް ކަމެއް ގޯހުން ދަނީ ބާއޭ އެތައް ފަހަރަކު ވާހިދާގެ ހިތަށް އަރައި ފައިބަމުން ދިޔައެވެ.\nފާއިތުވެގެން ދިޔަ2ދުވަސް ތެރޭގައި އެއްވެސް ވަރަކަށް ނާއިކަށް އެ ވީޑިއޯގެ ކަންތަކުގައި އެއްވެސް ކޯލެއް ނާދެއެވެ. ވީ ގޮތެއް ބަލައިލަން ނާއިކަށް ވަނީ އެއް ފަހަރު އެ ނަމްބަރަށް ގުޅައި ވެސް ލެވިފައެވެ. ނަމަވެސް އެ ނަމްބަރުން އެއްވެސް ޖަވާބެއް ނުދޭތީ އެއްވެސް ޚަބަރެއް ލިބޭ ގޮތް ވަނީ އޭނާއަށް ނުވެފައެވެ.\n"ޕޭޝަންޓު މިހާރު އޯކޭ.. ކޮންމެ ވެސް ވަރަކަށް ވާހަކަ ވެސް ދެކެވޭ މިހާރު.." ވޯރޑުގެ ދޮރު ހުޅުވައިލަމުން، ޑޮކްޓަރު އެހެން ބުނެލީ ލުއި ހިނިތުންވުމަކާ އެކުގައެވެ.\n"އަލްޙަމްދުﷲ.." ރަޝީދާގެ ދުލުން ފުރުތަމަ ވެސް ދުވެލީ މާތްﷲައަށް ޙަމްދު ހުރި ބަސްތަކެވެ. ލަބީބު ލަސް ނުކޮށް ވާރޑްގެ ތެރެއަށް ވަދެގެން ދިޔައެވެ. އޭނާގެ ފަހަތުން އައިޝާ އާއި ރަޝީދާ ވެސް ދިޔައެވެ.\n"ޖަނާ.. ޖަނާ.." ޖަންނަތު ފެނުމާއި އެކު ލަބީބުގެ ދެލޮލުން ހޯސް ލާފައި ކަރުނަތައް ފައިބައިގަތެވެ. އެނދުގައި އޮތް ޖަންނަތަށް ލަބީބުގެ ފަރާތުން ފެނުނު ލޯތްބާއި، ލަބީބަށް ކޮށްފައިވާ ފުން އަސަރުތަކުން އޭނާއަށް ވަރަށް އަސަރުކޮށްފިއެވެ. ޖަންނަތު އޭނާގެ ދެލޯ މަރައިލީ ލިބިގެން ދިޔަ ހިތްދަތި އިޙްސާާސްތަކުންނެވެ. (ނުނިމޭ)


ނަހަލާލަށް ލިބިފައިވާ ކުއްޖަކާ ކައިވެނި ކުރުމަކީ ހުއްދަ ކަމެއްތަ؟ | ސުވާލު | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ސުވާލު ނަހަލާލަށް ލިބިފައިވާ ކުއްޖަކާ ކައިވެނި ކުރުމަކީ ހުއްދަ ކަމެއްތަ؟\n16 އެޕްރީލް 2005\nނަހަލާލަށް ލިބިފައިވާ ކުއްޖަކާ ކައިވެނި ކުރުމަކީ ޙަރާމް ކަމެއް ކަމުގައި، ކީރިތި ރަސޫލާ ކަނޑައަޅުއްވާފައި ނެތެވެ. އެހެނީ ނަހަލާލަށް ލިބިފައިވާ ކުއްޖަކާ އަކީ އޭނާއަށް އަދަބެއް ދޭން ޖެހޭފަދަ، އެއްވެސް ކުށެއް ކުރި ކުއްޖެއް ނޫނެވެ. ކުށް ކުރީ އޭނާގެ މަންމައާއި އެހެން ފިރިހެނެކެވެ. މާތް ﷲ ވަޙީ ކުރައްވަނީ: كُلُّ نَفْسٍ بِمَا كَسَبَتْ رَهِينَةٌ\nމާނައަކީ: ''ކޮންމެ ނަފްސެއްވެސް ރަހުނު ކުރެވިގެން ވަނީ އެ މީހެއްގެ ޢަމަލުތަކުގެ މައްޗަށެވެ.'' (ސޫރަތުލް މުއްދައްޘިރް 38)\nއެހެން އާޔަތެއްގައި ވަޙީ ކުރައްވަނީ: وَلاَ تَكْسِبُ كُلُّ نَفْسٍ إِلاَّ عَلَيْهَا وَلاَ تَزِرُ وَازِرَةٌ وِزْرَ أُخْرَى\nމާނައަކީ: ''ކޮންމެ ނަފްސަކަށް މެ، އެ ނަފްސެއް ކުޅަ ފާފައަކަށް މެނުވީ ޖަޒާ ނުލިބޭ ހުއްޓެވެ. އެއްވެސް ފާފަވެރި ކުށްވެރިއަކު އެހެން މީހެއްގެ ފާފައާއި ކުށެއް ނު އުފުލާނެތެވެ.'' (ސޫރަތުލް އަންޢާމް 164)\nޒިނޭއިން ލިބޭ ކުދިންނަކީ ޢައިބެއް ކަމަށް ދޭހަވާފަދަ ޙަދީޘްތަކެއް ރިވާ ކުރެވިފައިވެއެވެ. ނަމަވެސް މީގެ ތެރެއިން ގިނަ ޙަދީޘްތަކަކީ ޞައްޙަ ނޫން ޟަޢީފް ޙަދީޘްތަކެކެވެ.\nސުނަން އަބީދާއޫދް، މުސްނަދު އަޙްމަދު ގައި އަބޫހުރައިރާ ރިވާ ކުރެއްވި ޙަދީޘެއްގައި ވެއެވެ: قَالَ رَسُولُ اللَّهِ  صَلَّى اللَّهُ عَلَيْهِ وَسَلَّمَ :وَلَدُ الزِّنَا شَرُّ الثَّلَاثَةِ \nމާނައަކީ: ''ތިން މީހުންގެ ތެރެއިން ނުބައިކަން ބޮޑީ ޒިނޭގެ ދަރި އެވެ.'' (އަނެއް ދެ މީހުންނަކީ އޭނާގެ މަންމަ އާއި ބައްޕައެވެ.) މިޙަދީޘް ރަނގަޅު ކަމަށް ބުނުއްވި މީހުންގެ ތެރޭގައި އިބްނުލް ޤައްޔިއްމް އަދި ''އައްސިލްސިލަތުއް ޞަޙީޙާ'' ގައި އަލްބާނީ، ހިމެނެއެވެ.\nޢިލްމުވެރިން ވަނީ މިޙަދީޘް އެތަކެއް ގޮތަކަށް މާނަ ނަންގަވާފައެވެ. އޭގެ ތެރެއިން އެންމެ މަޝްހޫރީ:\n1- ސުފްޔާނުއް ޘައުރީ ވިދާޅުވީ: ނަހަލާލް ދަރި އޭނާގެ މަންމަ އާއި ބައްޕަ އަށް ވުރެ ނުބި ވުމުގެ މާނައަކީ، އޭނާ ބޮޑު ވުމަށްފަހު މައިންބަފައިން ފަދައިން ޒިނޭ ކޮށްފިނަމައެވެ.\nމިހެން ދޭހަ ވާ ފަދަ ޙަދީޘެއް ޢާއިޝަތުގެފާނު އަރިއަހުން ރިވާވެފައި ވެއެވެ. އެ ޙަދީޘްގެ މާނައިގައި ވަނީ ''ތިން މީހުންގެ ތެރެއިން އެންމެ ނުބައިކަން ބޮޑީ އޭނާއެވެ. އެއީ އޭނާ އޭނާގެ މައިންބަފައިން ކުރި ފަދަ ޢަމަލެއް ކޮށްފިނަމައެވެ.''\nމި ޙަދީޘްގެ ސަނަދަކީ ޟަޢީފް (ބަލި) ސަނަދެއް ނަމަވެސް މި މާނަ ދޭހަވާ ފަދަ އަކުން ކުރީގެ ޢިލްމުވެރިން ވާހަކަ ދައްކަވާފައި ވެއެވެ.\nސުފްޔާނުއް ޘައުރީގެ މި ތަފްސީރަށް ތާއީދު ލިބޭފަދަ ޙަދީޘެއް ޙާކިމް ރިވާކުރައްވާފައި ވެއެވެ: لَيْسَ عَلى وَلَدِ الزِنى مِنْ وِزْر أبَويْه شَيْء\nމާނައަކީ: ''ޒިނޭގެ ދަރިއެއްގެ މައްޗަށް، އޭނާގެ މައިންބަފައިން ކުޅަ ކުށުން ކުށެއް ނެތެވެ.'' މި ޙަދީޘާއި ބެހޭ ގޮތުން އަލްބާނީ ވިދާޅުވެފައިވަނީ މިއީ ރަނގަޅު ޙަދީޘެއް ކަމަށް ބެލެވިދާނެ ކަމަށެވެ. މަތީގައި ބުނެވުނު އާޔަތުން ވެސް އެނގެނީ މި ގޮތެވެ.\n2- އަލްމުސްތަދްރަކް ގައި ޢުރުވާ ޢާއިޝަތުގެފާނު އަރިއަހުން ރިވާ ކުރައްވާފައިވެއެވެ.'' ތިން މީހުންގެ ތެރެއިން ނުބައިކަން ބޮޑީ ޒިނޭގެ ދަރި ކަމަށް އަބޫ ހުރައިރާ ވިދާޅުވާ ކަމަށް ޢާއިޝަތުގެފާނަށް އިވި ވަޑައިގަތެވެ. އެ ހިނދު ޢާއިޝަތުގެފާނު ވިދާޅުވިއެވެ. ކީރިތި ރަސޫލާ އެހެން ވިދާޅުވީ މުނާފިޤުންގެ މީހަކު ކީރިތި ރަސޫލާ އަށް ދުއްތުރާ ކުރަމުން ހިނގީމާ ކީރިތި ރަސޫލާ އެ ވާހަކަ ބަޔަކު މީހުން ކައިރީ ވިދާޅުވުމުން އެއީ ޒިނޭގެ ދަރިއެއް ކަމަށް ދެންނެވުނެވެ. އެ ހިނދު ރަސޫލާ ''ތިން މީހުންގެ ތެރެއިން ނުބައިކަން ބޮޑީ އޭނާ'' ކަމަށް ޙަދީޘް ކުރެއްވިއެވެ.\n3- ސުނަން ބައިހަޤީޤައި މި ޙަދީޘްގެ އެއް މާނަ އަކަށް ވިދާޅުވެފައިވަނީ، ކީރިތި ރަސޫލާ އެހެން ވިދާޅުވީ ޒިނޭގެ ދަރިއެއް އޭނާގެ މައިންބަފައިން އިސްލާމް ދީނަށް ވަނީމާ ވެސް، އިސްލާމް ދީނަށް ނުވަދެ ހުރީމައެވެ.\nބައިހަޤީ ގެންނަވާފައިވާ ދެވަނަ މާނައަކީ، ނަހަލާލް ދަރިއަކާ ދިމާލަށް، އޭނާ ބައްޕަ ކަމަށް ހީކޮށްގެން ހުރި މީހާ އަކީ ބައްޕަ ނޫން ކަމަށާއި އޭނާއަކީ ނަހަލާލް ދަރިއެއް ކަމަށް އަންހެނަކު ބުންޏެވެ. އެ ހިނދު އޭނާ ރުޅި އައިސްގެން އެ އަންހެން މީހާ މަރައިލިއެވެ. އެ ހިނދު އޭނާ އަކީ ތިން މީހުންގެ ތެރެއިން ބޮޑަށް ނުބައި އޭނާ ކަމުގައި ބުނެވުނެވެ.\nވީމާ ހަނދާން ބަހައްޓަން ޖެހޭ ކަމަކީ، އެއްވެސް ހިފެހެއްޓުމެއް ނެތި ޙަދީޘުގެ ބޭރުފުށުގެ މާނަ ސީދާ އޮތް ގޮތަށް ނަގައިގައިފިނަމަ ޙަދީޘުގެ އަސްލު މުރާދު ގެއްލިދާނެކަމެވެ. ޒިނޭ ކުރާ މީހާއަށްވުރެ ޒިނޭ ކޮށްގެން ލިބޭ ކުއްޖާގެ ފާފަ ބޮޑު ނުވާނެކަން އެއީ ވިސްނާލީމާ ވަރަށް ރީއްޗަށް ހާމަވާ ކަމެކެވެ. މި އިން އެނގޭ އެއްޗަކީ، މި ޙަދީޘަކީ ވަކި ޚާއްޞަ ޙާލަތަކަށް ނިސްބަތް ކުރައްވައި ރަސޫލާ ވިދާޅުވި ބަސްފުޅެއް ކަމެވެ. ފަހަރެއްގައިވެސް ކޮންމެ ނަހަލާލް ކުއްޖެއްގެ ވާހަކައެއް ނޫނެވެ.\nއިބުނު ތައިމިއްޔާ ވިދާޅުވަނީ:\nޒިނޭގެ ދަރި އީމާންވެ ހެޔޮ ޢަމަލު ކޮށްފިއްޔާ ސުވަރުގެ ވަންނާނެއެވެ. އެހެން ނަހަދައިފިނަމަ އެހެން މީހުންނެކޭވެސް އެއް ގޮތަށް އޭނާ ކުޅަ ފާފައަކަށް ޖަޒާ ދެވޭނެއެވެ. ޖަޒާ ދިނުން ވަނީ އެ މީހަކު ކުރާ ޢަމަލަކަށެވެ. މީހާގެ ނަސަބަކަށް ނޫނެވެ.\nޒިނޭގެ ދަރި އަށް ޢައިބު ކިޔެނީ އެއީ އޭނާވެސް، ވަރަށް ގިނަ ފަހަރަށް ދިމާވާ ފަދައިން، އޭނާގެ މައިންބަފައިން ފަދައިން ނުބައި ޢަމަލު ކުރާތީއެވެ. މާތް ﷲ ގެ ޙަޟުރަތުގައި އެންމެ މާތްކަން ބޮޑީ މީސްތަކުންގެ ތެރެއިން އެންމެ ތަޤުވާވެރިންނެވެ.'' އ. ހ\nސުޢޫދިއްޔާގެ ދާއިމީ ފަތުވާ ކޮމެޓީން ދީފައިވާ ފަތުވާއެއްގައި އައިސްފައި ވަނީ މި ފަދައިންނެވެ. ''ޒިނޭގެ ދަރި އިސްލާމް ދީން މަތީ ހުރެ މަރުވެއްޖެނަމަ ސުވަރުގެ ވަންނާނެއެވެ. އޭނާ ނަހަލާލް ދަރިއަކަށް ވުން އެއީ އޭނާ ސުވަރުގެ ވަނުމާއި ދޭތެރޭ އޮތް ހުރަހެއް ނޫނެވެ. އެހެނީ އޭނާ ނަހަލާލް ދަރިއަކަށް ވުން އެއީ އޭނާ ކުޅަ ކަމެއް ނޫނެވެ. އެއީ އެހެން ދެ މީހަކު ކުރި ކަމެކެވެ. މާތް ﷲ ވަޙީ ކުރައްވަނީ: وَلاَ تَكْسِبُ كُلُّ نَفْسٍ إِلاَّ عَلَيْهَا وَلاَ تَزِرُ وَازِرَةٌ وِزْرَ أُخْرَى\nމާނައަކީ '' ކޮންމެ ނަފްސަކަށް މެ، އެ ނަފްސެއް ކުޅަ ފާފައަކަށް މެނުވީ ޖަޒާ ނުލިބޭ ހުއްޓެވެ. އެއްވެސް ފާފަވެރި ކުށްވެރިއަކު އެހެން މީހެއްގެ ފާފައާއި ކުށެއް ނު އުފުލާނެތެވެ. '' (ސޫރަތުލް އަންޢާމް 164)\nޒިނޭގެ ދަރި ސުވަރުގެ ނުވަންނާނެ ކަމަށް ކީރިތި ރަސޫލާ ޙަދީޘް ކުރައްވާފައިވާ ކަމަށް ބުނެވޭ ޙަދީޘަކީ އެއްވެސް ގޮތަކަށް ޞައްޙަ ޙަދީޘެއް ނޫނެވެ. އަލްޙާފިޡް އިބްނު އަލްޖައުޒީ، މައުޟޫޢު ހަދީޘްތައް ވަކި ކުރައްވައި ލިއުއްވާފައިވާ'' މައުޟޫޢާތު'' މި ފޮތުގައި، ނަޙަލާލް ކުދިން ސުވަރުގެ ނުވަންނާނެ ކަމަށް ބުނެވިފައިވާ ޙަދީޘަކީ ޙަޤީޤަތެއް ނެތް ދޮގު ޙަދީޘެއް ކަމަށް ވިދާޅުވެފައި ވެއެވެ.\nނަޙަލާލް ކުއްޖަކާއި ކައިވެނި ކުރުން:\nނަހަލާލް ކުއްޖަކާއި ކާވެނި ކުރުން މަނާ ކަމަށް އެއްވެސް ޢިލްމުވެރިއެއް ވިދާޅުވެފައި ނެތެވެ. ޙަންބަލީ މަޛްހަބުގައި މިފަދަ ކުއްޖަކީ ޙަސަބާއި ނަސަބުވެރި މީހަކަށް، ޙަސަބާއި ނަސަބުގެ ގޮތުން ކުފޫ ހަމަވާނެ ކުއްޖެއްތޯ؟ ނޫންތޯ؟ އިޚްތިލާފު އުފެދިފައިވެއެވެ. އެއް ބަޔަކު ދެކުނީ ކުފޫ ހަމަވާ ކަމަށެވެ. އަނެއް ބަޔަކު ދެކުނީ ނޫން ކަމަށެވެ. ނަމަވެސް ކައިވެނި ހުއްދަ ނުވާނެ ކަމަށް އެކަކުވެސް ބުނެފައި ނެތެވެ.\nޝައިޚް އިބްނު ބާޒު (ރަޙިމަހުއްﷲ) އަރިއަހުގައި، މީހަކު އޭނާގެ އަންހެން ދަރި މީހަކާއި ދެވުމަށްފަހު ފިރިމީހާ އަކީ ނަހަލާލް ދަރިއެއް ކަން ހާމަވެއްޖިއްޔާ، ކަމުގެ ޙުކުމަކީ ކޮބައިތޯ ދެންނެވުނެވެ. އެ ހިނދު ވިދާޅުވިއެވެ. ''އޭނާއަކީ މުސްލިމެއް ނަމަ ކައިވެނި ޞައްޙައެވެ. ސަބަބަކީ އޭނާގެ މަންމަ ކުޅަ ކުށެއްގެ ފާފަ އެއީ އޭނާ އުފުލަން ޖެހޭ އެއްޗެއް ނޫނެވެ. މާތް ﷲ ވަޙީ ކުރައްވަނީ ''އެއްވެސް ފާފަވެރި ކުށްވެރިއަކު އެހެން މީހެއްގެ ފާފައާއި ކުށެއް ނު އުފުލާނެ'' ކަމަށެވެ. ނަހަލާލް ކުއްޖާ އޭނާ ބޮޑު ވުމަށްފަހު ޞާލިޙް ދީންވެރި މާތް އަޚްލާޤެއްގެ ވެރި މީހަކަށް ވެއްޖެނަމަ، އޭނާގެ މައްޗަށް އެއްވެސް އައިބެއް ނެތެވެ. މާތް ﷲ އަންގަވާފައިވަނީ'' ހަމަ ކަށަވަރުން މާތް ﷲގެ ޙަޟުރަތުގައި އެންމެ މާތްކަން ބޮޑީ ތިޔަބައި މީހުންގެ ތެރެއިން އެންމެ ތަޤުވާވެރި މީހާ '' ކަމަށެވެ. ކީރިތި ރަސޫލާ ޙަދީޘް ކުރައްވާފައިވަނީ: مَنْ بَطَّأَ بِهِ عَمَلُهُ لَمْ يُسْرِعْ بِهِ نَسَبُهُ\nމާނައަކީ: ''ހެޔޮ ޢަމަލު ކުރުމުގައި ލަސް މީހެއް، އޭނާގެ ނަސަބަކުން އޭނާއަކީ އިސްސަފުގައި ވާ މީހަކަށް ނުވާނެއެވެ.'' (ޞަޙީޙް މުސްލިމް، ބާބުއް ޛިކްރު ވަ އައްދުޢާ ވަ އައްތައުބާ)\nނަހަލާލް ކުދިންނަށް ސުވަރުގެ ނުވަންނާނެ ކަމަށް މީހަކު ބުނިއްޔާ، އެހެން ބުނި މީހަކު އެ ވަނީ މާތް ﷲ އަށް ލިބިވަޑައިގެންވާ ބާރެއް އޭނާއަށް ލިބިގެންވާ ކަމަށް -ނޭނގި ނަމަވެސް- ބުނެފައެވެ. އެހެނީ މީހުން ސުވަރުގެ ވެއްދެވުމާއި ނު ވެއްދެވުމަކީ ހަމަ އެކަނި ﷲ ގެ އިރާދަފުޅުން ވާ ކަމެކެވެ. މާތް ﷲ އިރާދަ ކުރެއްވި ކޮންމެ މީހަކީ ސުވަރުގެ ވަންނާނެ މީހެކެވެ.\nސުވަރުގެ ވަންނާނީ ކޮންބައެއް ހެއްޔެވެ؟ ކުރުގޮތަކަށް ބުނާނަމަ، ސުވަރުގެ ވަންނާނީ މާތް ﷲ އަށް އީމާންވެ ހެޔޮ ޢަމަލު ކުރާ ކޮންމެ މީހެކެވެ. ޤުރުއާނުގައި ބުނެފައި ވަނީ މިފަދައިންނެވެ.\nނިސާ ސޫރަތުގެ 122 ވަނަ އާޔަތުގެ މާނައިގައި ވަނީ : ''އީމާންވެ، ޞާލިޙް ޢަމަލު ކުޅަ މީހުން އެތާނގެ ދަށުން ފެންކޯރުތައް ހިނގަ ހިނގައި ހުންނަނިވި ސުވަރުގެތަކަށް ތިމަން ރަސްކަލާނގެ، އެބައި މީހުން ވައްދަވާހުށީމެވެ. އެތާނގައި، ދާއިމަށް ދެމިތިބެނިވި ގޮތުގައެވެ. މިއީ ޙައްޤުވެގެންވާ މާތް ﷲ ގެ ވަޢްދު ބަސްފުޅެވެ. ބަސްބުނުމުގައި މާތް ﷲ އަށް ވުރެން ތެދުވެރިކަން ބޮޑީ ކާކުހެއްޔެވެ؟\nދެން ހަމަ މި ސޫރަތުގެ އެއް އާޔަތް ދޫކޮށްފައ 124 ވަނަ އާޔަތް ކިޔާށެވެ. އެ އާޔަތުގެ މާނައަކީ: ''އެ މީހަކީ މުއުމިނަކު ކަމުގައި ވެގެންހުރެ، ހެޔޮކަންތަކުގެ ތެރެއިން ޢަމަލު ކުރާ ފިރިހެނަކު ނުވަތަ އަންހެނަކު ވިޔަސް، ފަހެ އެބައިމީޙުން ސުވަރުގެއަށް ވަންނާނެއެވެ. ކުޑަކުޑަ މިންވަރަކުން ވިޔަސް އެބައިމީހުންނަށް އަނިޔާ ނުލިބޭނެއެވެ.''\nމި އާޔަތުން -އަދި މި ނުން އާޔަތްތަކުން ވެސް- އެނގެނީ ސުވަރުގެ ވަނުމުގައި ޖިންސުގެ ތަފާތެއް ނު އޮންނަ ކަމެވެ. ކޮންމެ ޖިންސަކީ ވެސް ﷲ ގެ ހެއްދެވި ޚަލްޤެކެވެ. އެ ކަލާނގެ އަށް އަޅުވެތި ބައެކެވެ. ވީމާ މި އަޅުވެތިކަން ޤަބޫލުކޮށް، އެ ކަލާނގެއަށް އިމާންވެ، އެންގެވި ގޮތަށް ޢަމަލު ކުރާ ކޮންމެ މީހަކީ ސުވަރުގެ ވަންނާނެ މީހެކެވެ. މި އާޔަތުގައި ވަނީ ޢާއްމު ލަފްޒެކެވެ. ''ފިރިހެނަކު'' ، ''އަންހެނަކު'' މި ފަދައިންނެވެ. ވީމާ މުއުމިން، ހެޔޮ ޢަމަލު ކުރާ ހަމަ ކޮންމެ މީހަކީ ސުވަރުގެ ވަންނާނެ މީހެކެވެ. އެއީ ނަހަލާލް އަންހެނަކަސް، ނަހަލާލް ފިރިހެނަކަސް ވެހެވެ. އެއްވެސް މީހަކީ އަމިއްލަ އިޚްތިޔާރުގައި، ބައްޕަ ނެތި އުފަންވާ މީހެއް ނޫނެވެ. އޭނާ އެހެން އުފަންވީ، އޭނާގެ މަންމައާއި ޠަބީޢީ ބައްޕަ (ޝަރުޢީ ބައްޕައެއް ނޫން) ކުރި ކުށެއްގެ ސަބަބުންނެވެ. އަދި އެ ދެ މީހުންނަށް ކުރެވުނު ފާފައިން ތައުބާ ވެއްޖެނަމަ، އެ ދެމީހުންގެ ފާފަ ވެސް މާތް ﷲ ފުއްސަވައި ދެއްވާނެއެވެ. އެ ދެ މީހުންވެސް ސުވަރުގެ ވަންނާނެއެވެ.\nއެ ދެ މީހުން ތައުބާވެ ހެޔޮ ޢަމަލު ކުރީމާ ސުވަރުގެ ވަންނައިރު، ނަހަލާލް ކުއްޖަކު ސުވަރުގެ ނުވަންނާނެއޭ ބުނުމަކީ، އެއްވެސް ޙަޤީޤަތެއް ނެތް، އަދި ޢަދުލާއި މުޅިން އެއްކިބާ ވާހަކައެކެވެ. އަދި އެއްވެސް ދަލީލެއް އޮތް ވާހަކައެއް ނޫނެވެ.\nއައްނަޙްލު ސޫރަތުގެ 97 ވަނަ އާޔަތުގައި މާތް ﷲ ވަޙީ ކުރައްވާފައިވާ ބަސްފުޅުގެ މާނައިގައި ވަނީ: ''ފިރިހެނުންގެ ތެރެއިން ނުވަތަ އަންހެނުންގެ ތެރެއިން، އެ މީހާ އީމާންވެގެން ހުރެ، ހެޔޮކަންތައް ކުރާ މީހާއަށް، އެދެވޭ، ރަނގަޅު ދިރިއުޅުމެއް ތިމަން ރަސްކަލާނގެ ދެއްވައި އެފަދަ ދިދިއުޅުމެއްގައި އެ މީހާ ލަހައްޓަވާހުށީމެވެ. އަދި އެބައިމީހުން ޢަމަލު ކުރަމުން ދިޔަ އެންމެ ރީތި ހެޔޮގޮތަށް އެބައިމީހުންނަށް ހުރި އެބައިމީހުންގެ ދަރުމައިން، ތިމަންރަސްކަލާނގެ އެބައިމީހުންނަށް ޖަޒާދެއްވާހުށީމެވެ.''


Priya Ekey Ehgothah Disha Ves Eynge Loluge Jaadhoogai Meehun Jassanee? - Vaguthu\n2 އަހަރު ކުރިން ( ސެޕްޓެމްބަރު 16, 2018 )\nމޮޅު ގޮތަކަށް ލޯ މަރާލައިގެން ގިނަ ބައެއް ޖާދޫގައި ޖެއްސި މަލިޔާލަމް އެކްޓްރެސް ޕްރިޔާ ވާރިޔާ މި ދުވަސްކޮޅު ޚަބަރުތަކުގެ ސުރުހީ ތަކުން ނުފެނުނު ކަމުގައިވިޔަސް. އަދިވެސް އޭނާގެ އެ ލޯ މަރާލާ މަންޒަރު ފަނޑުވުމެއްނެތި ގިނަބައެއްގެ ހިތު ތެރޭގައިވެއެވެ. އެފަދަ ގޮތަކަށް ލޯ މަރައިލައިގެން މަޝްހޫރް ވެވޭތޯ އާންމުންގެ ގިނަ ބަޔަކުވެސް މަސައްކަތް ކުރާއިރު، ބޮލީވުޑްގެ ބައެއް ތަރިންވެސް ވަނީ ޕްރިޔާގެ އެ ސްޓައިލް ކޮޕީ ކުރަން މަސައްކަތް ކޮށްފައެވެ.\nއެގޮތުން މިފަހަރު ޕްރިޔާ ގޮތަށް އެއް ލޯ މަރާލައި ގިނަ ބައެއްގެ ސަމާލުކަން ހޯދާފައި މިވަނީ ރީތި ހަށިގަނޑެއްގެ ވެރި އެކްޓްރެސް ދިޝާ ޕަތާނީ އެވެ. އޭނާ ލޮލުގެ ޖާދޫ ބޭނުން ކުރީ ކޮފީ އިސްތިހާރެއްގެ ތެރެއިންނެވެ.\nޕްރިޔާއާއި ދާދި އެއްގޮތަކަށް ދިޝާވެސް ލޯ މަރާލައި މަންޒަރު ދައްކުވައިދޭ ފޮޓޯއެއް މިހާރު މީސްމީޑިއާގައި ދައުރުވަމުންދާއިރު، ދިޝާ ހުރީ ޕްރިޔާއެކޭ އެއްފަދައިން ސްކޫލް ޔުނީފޯމްގައިވެސް މެއެވެ.\nމި އަހަރު ތެރޭގައި ނެރެން ހަމަޖެހިފައިވާ މަލިޔާލަމް ފިލްމެއްކަމަށްވާ އޮރޫ އަދަރް ލަވްގައި ހިމެނޭ ލަވައެއްގެ ތަންކޮޅަކުން ފެނިގެން ދިޔަ ޕްރިޔާ ސްކޫލް ޔުނީފޯމްއެއްގައި ހުރުމުން، ދިޝާވެސް އޭނާ ކުޅެމުން ދިޔަ އިޝްތިހާރުގައި ހަމަ އެ ޔުނީފޯމާއި ހެއާސްޓައިލް ބޭނުން ކޮށްފައިވެއެވެ. އެއާއެކު، ބައެއް ފަރާތްތަކުން، ދިޝާ ޕްރިޔާ ކޮޕީ ކުރީ ކަމަށްވެސް ބުނެ މީސްމީޑިއާގައި ފާޑުކިޔާފައިވެއެވެ.\nދިޝާ ބެލުންތެރިންނާއި ހަމައަށް އެންމެފަހުން ފެނިގެންގޮސް ފައިވަނީ ފިލްމު "ބާގީ 2" އިންނެވެ. ނަމަވެސް އިތުރު ފިލްމެއްގެ މަސައްކަތް މިހާރު އޭނާ ދަނީ ކުރަމުންނެވެ.\nދިޝާ ދެން އެންމެ އަވަހަށް ފެނިގެންދާނީ ލީޑް ރޯލުން ސަލްމާން ޚާން ފެނިގެންދާ ފިލްމު "ބާރަތު" އިންނެވެ. މި ފިލްމުގައި އެނާގެ އިތުރުން އެކްޓްރެސް ކެޓްރީނާ ކައިފް ވެސް ފެނިގެންދާނެއެވެ.\nއެއް ލޯ މަރާލިގޮތުން މަޝްހޫރުވި ޕްރިޔާ ބޮލީވުޑުގެ އިތުރު ފިލްމެއް ކުޅެނީ\nކަތިނަޒަރުން އެންމެންގެ ހިތްކަތިލި ޕްރިޔާގެ އާ ޖާދުލެއްގައި އެންމެން ޖެހިއްޖެ\nސެޕްޓެމްބަރު 16, 2018 17:24\nއަހަރެންވެސަް ވަރަށް އުޅުފިން ތިގޮތަށް ލޯ މެރޭތޯ. އެކަމަކު ދެލޯ އެއްކޮށް މެރިފަ އިންނަނީ.